text:
ཁྲོན་བོད་མཐོ་སློབ་ཀྱི་སློབ་གྲོགས་བར་བརྒྱུད་བསྐུར་བྱས་པའི་འཕྲལ་བསྟུན་བོད་སྐད་དང་བླངས་པ་བསྡུ་བའི་ཆ་འཕྲིན། ཤེས་རྟོགས་བྱུང་བའི་གནས་ཚུལ་ལྟར་ན། ས་ཡོམ་བྱུང་རྗེས་ཀྱི་དུས་ཡུན་ཐོག་མའི་ནང་།“ཞིན་ལིན་ཧྥེང” ཚོགས་པས“སི་ཁྲོན་སློབ་ཆེན་ཧྭ་ཤིས་ནད་ཐོག་གསོ་རིག་སློབ་གླིང་གི་གནོད་འཚེ་འཕྲལ་བསྟུན་སྔོན་ཇུས”ལག་བསྟར་བྱས་ཏེ་མགྱོགས་མྱུར་སྒོས་སྨན་ཁང་ལ་རམ་འདེགས་བྱས་ནས་འཕྲལ་བསྟུན་དང་བླངས་རུ་ཁག་བཙུགས། ཚེས9 ཉིན་གྱི་སྔ་དྲོ་ཆུ་ཚོད་བརྒྱད་པའི་སྟེང་། སི་ཁྲོན་སློབ་ཆེན་ཧྭ་ཤིས་ནད་ཐོག་གསོ་རིག་སློབ་གླིང་གི་གུང་གཞོན་སྡེ་ཚོགས་ཨུ་ཡོན་ལྷན་ཁང་གི་རྩ་འཛུགས་འོག ཐོག་དང་པོའི་འཕྲལ་བསྟུན་དང་བླངས་རུ་ཁག་མི་བཅུ་གསུམ་ལྷག་ཧྭ་ཤིས་སྨན་ཁང་གི་མྱུར་སྐྱོབ་ཚན་ཁག་ཏུ་མགྱོགས་པོར་ཡོང་སྟེ་ས་ཡོམ་གྱི་གནོད་འཚེར་རོགས་སྐྱོབ་བྱེད་པའི་དངོས་རྫས་གྲ་སྒྲིག་བྱས་ཏེ། གཟི་ཚ་སྡེ་དགུའི་ས་ཡོམ་གེགས་ཁུལ་ནས་བརྒྱུད་འདྲེན་བྱས་པའི་རྨས་མར་ངང་སྒུག་བྱས།
སི་ཁྲོན་སློབ་ཆེན་ཧྭ་ཤིས་ནད་ཐོག་གསོ་རིག་སློབ་གླིང་གི་“ ཞིན་ལིན་ཧྥེང་”གཞོན་ནུ་དང་བླངས་པའི་ཞབས་ཞུ་རུ་ཁག“ ཞིན་ལིན་ཧྥེང་”དང་བླངས་ཞབས་ཞུ་རུ་ཁག་གི་ཁོངས་མི་ཧུའུ་ཡོན་ཡོན་གྱིས་གསར་འགོད་པར་བཤད་རྒྱུར། སྔ་དྲོའི་ཆུ་ཚོད་བཅུ་དང་ཕྱེད་ཀའི་སྟེང་། “8.8ས་ཡོམ་འཕྲལ་བསྟུན་དང་བླངས་པའི་དོ་དམ་ཚོགས་ཆུང”དངོས་སུ་བཙུགས་ཟིན་པ་དང་། སྐབས་དེར་མི་སྣའི་མི་འདང་བའི་དབང་གིས་འཕྲལ་བསྟུན་དང་བླངས་པ་བསྡུ་ལེན་བྱ་བའི་མགོ་བརྩམས་ཤིང་། བསམ་ཡུལ་ལས་འདས་པ་ཞིག་ལ། ལས་མི་བསྡུ་བའི་བརྡ་ཐོ་སྤེལ་རྗེས་ཀྱི་ཆུ་ཚོད་གཉིས་ཀྱི་རྗེས་སུ་དང་བླངས་པ259ལྷག་གིས་མིང་ཐོ་བཀོད་པ་འབྱོར། སྨན་བཅོས་རོགས་རམ་གྱི་ལས་དོན་སྤུས་ཚད་མཐོ་བ་དང་ལེགས་པོར་བསྒྲུབ་ཆེད།དང་བླངས་པའི་ཞབས་ཞུ་རུ་ཁག་གིས་ཧྭ་ཤིས་ནད་ཐོག་གསོ་རིག་སློབ་གླིང་གི་གསོ་རིག་སློབ་མའི་དང་བླངས་པ100ལེགས་འདེམས་བྱས་པར་མ་ཟད་ལས་སྔོན་གསོ་སྦྱོང་བྱས་ཞེས་བཤད། ཡང་ཧུའུ་ཡོན་ཡོན་གྱིས་བཤད་རྒྱུར། “ གྲ་སྒྲིག་ཚོགས་འདུའི་ཁྲོད་ང་ཚོས་དང་བླངས་པའི་དཔུང་ཁག་ནང་བོད་སྐད་ཤེས་པའི་སློབ་གྲོགས་གཉིས་མ་གཏོགས་མེད་པ་ཤེས་པ་དང་། ས་ཡོམ་བྱུང་ཡུལ་ནི་རྔ་བ་ཁུལ་བོད་རིགས་མང་ཚོགས་འདུས་སྡོད་ཁུལ་ཡིན་པར་བསམ་བློ་བཏང་སྟེ། ང་ཚོས་སི་ཁྲོན་སློབ་ཆེན་དང་། ལྷོ་ནུབ་མི་རིགས་སློབ་ཆེན་སོགས་མཐོ་རིམ་སློབ་ཆེན་དང་ཁྲེང་ཏུའུ་ས་ཆའི་སྤྱི་ཚོགས་ལས་རིགས་ཁག་ཏུ་བོད་སྐད་བཤད་ཤེས་པའི་དང་བླངས་པ་བསྡུ་ལེན་བྱ་བའི་ཆ་འཕྲིན་སྤེལ་ཅིང་། གནོད་འཚེ་ཐེབས་ཁུལ་དུ་སེམས་པ་གཅིག་ཏུ་སྦྲེལ་བའི་དྲ་གྲོགས་རྣམས་ཀྱི་རྒྱབ་སྐྱོར་འོག མགྱོགས་པོར་བོད་སྐད་ཤེས་པའི་དང་བླངས་པའི་གྲངས་ཀ་ལོངས་ཟིན”ཞེས་བཤད། དང་བླངས་པས་སི་ཁྲོན་སློབ་ཆེན་ཧྭ་ཤིས་སློབ་ཁུལ་དུ་ལས་གནས་སུ་མ་ཞུགས་སྔོན་གྱི་གསོ་སྦྱོང་དང་ལེན་བྱེད་པ།
ཧུའུ་ཡོན་ཡོན་གྱིས་ངོ་སྤྲོད་བྱས་པར་གཞིགས་ན་། ཚེས་9ཉིན་གྱི་ཕྱི་དྲོར། སློབ་གླིང་བྱ་བའི་པུའུ་ཡིས་སི་ཁྲོན་སློབ་ཆེན་ཧྭ་ཤིས་སློབ་སློབ་ཁུལ་དུ་དང་བླངས་པ་རྣམས་ལ་གཅིག་གྱུར་གསོ་སྦྱོང་བྱ་བའི་རྩ་འཛུགས་བྱས་ཤིང་། ཧྭ་ཤིས་སྨན་ཁང་གི་མྱུར་སྐྱོབ་ཚན་ཁག་གི་ཀའོ་ཡུང་ལི་དང་། སྨན་ཁང་གི་ནད་འགོས་དོ་དམ་ཚན་ཁག་གི་ཁང་ཞ། ཧྭ་ཤིས་སྨན་ཁང་གི་གུང་གཞོན་སྡེ་ཚོགས་ཨུ་ཡོན་ལྷན་ཁང་སློབ་སྦྱོང་བྱ་བའི་པུའུ་ཡི་ལུའོ་ཧའོ་ཅུན་དང་། ལིའུ་ལུའུ། ཅང་ཐེན་ཐེན་སོགས་ཀྱིས་མཛུབ་སྟོན་གནང་སྟེ་དང་བླངས་ལས་མིའི་ལས་དོན་ལ་བཀོད་སྒྲིག་ཞིབ་ཕྲ་བྱས་པར་མ་ཟད། ཚང་མས་སྤྲོ་སེམས་འཁོལ་བ་དང་འགན་འཁྲིའི་འདུ་ཤེས་ཆེན་པོ་ཡོད་པའི་ངང་ཡོམ་འགོག་གེགས་སེལ་གྱི་དང་བླངས་བྱ་བའི་ཁྲོད་ཞུགས་པའི་སྐུལ་མ་བཏང་།
ཡོམ་འགོག་གེགས་སེལ་གྱི་སྨན་བཅོས་བྱེད་བཞིན་པའི་དང་བླངས་པ་རྣམས།
རྒྱུས་ལོན་བྱུང་བའི་གནས་ཚུལ་ལྟར་ན། “ ཞིན་ལིན་ཧྥེང་”ན་གཞོན་དང་བླངས་པའི་ཞབས་ཞུ་རུ་ཁག་གིས2008ལོ་ནས་བཟུང་ས་ཡོམ་གེགས་སེལ་གྱི་འཕྲལ་བསྟུན་དང་བླངས་པའི་ཇུས་གཞི་ལག་ལེན་བསྟར་མགོ་ཚུགས་ཤིང་། 2008ལོའི “ 5 · 12 ” ཝུན་ཁྲོན་ས་ཡོམ་དང་། 2010ལོའི་ཡུལ་ཤུལ“4.14 ” ས་ཡོམ་ནས་2013 ལོའི་གཡག་རྔའི“ 4.20 ” ས་ཡོམ་སོགས་སུ་“ ཞིན་ལིན་ཧྥེང” ཧྭ་ཤིས་སྨན་ཁང་གི་རོགས་སྐྱོབ་སྨན་བཅོས་ནང་ཞུགས།
རོགས་སྐྱོབ་སྨན་བཅོས་བྱ་བའི་ནང་ཞུགས་པའི་དང་བླངས་པ་ཚོ།


c: text/html

text:
དུས་རབས་ཉི་ཤུ་པའི་ནང་འཛམ་གླིང་དམག་ཆེན་གཉིས་པའི་རྗེས་སུ། ཨིན་ཇིས་གཙོས་པའི་སྟོབས་ཆེན་རྒྱལ་ཁབ་མང་པོ་ཞིག་གི་མངའ་འོག་ཏུ་ཚུད་པའི་ཡུལ་ལུང་མང་པོ་ཞིག་ལ་རང་དབང་ཐོབ་པ་དང༌། རྒྱ་ནག་དང་ཨུ་རུ་སུས་གཙོས་པའི་སྟོབས་ཆེན་རྒྱལ་ཁབ་འགས་སྔ་མོ་ནས་རང་བཙན་ཡིན་པའི་ཡུལ་ལུང་མང་པོ་བཙན་ཐབས་ཀྱིས་མངའ་ཁོངས་སུ་བསྡུས་པ། འཛམ་གླིང་མཉམ་འབྲེལ་རྒྱལ་ཚོགས་གསར་ཚུགས་ཀྱིས་འཛམ་གླིང་གི་ལས་དོན་མང་པོ་མཉམ་བགྲོས་བྱེད་པ་སོགས་འཛམ་གླིང་གི་སྒྲོམ་གཞིར་འཕོ་འགྱུར་ཆེན་པོ་བྱུང་བའི་བརྒྱུད་རིམ་ཁྲོད། ལོ་ངོ་སྟོང་ཕྲག་དུ་མའི་རིང་གངས་རིའི་ར་བས་བསྐོར་བའི་མཐོ་སྒང་སྟེང་མི་རབས་ནས་མི་རབས་བར་འཚོ་སྡོད་བྱེད་པའི་གདོང་དམར་བོད་མི་རྣམས་ལ་ལོ་རྒྱུས་སྟེང་བྱུང་མྱོང་མེད་པའི་ཆགས་འཇིག་གི་གནས་སུ་གྱར་སྐབས། ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་གིས་དབུས་པའི་བོད་མི་འབུལ་ཕྲག་ཉེ་བ་བཙན་བྱོལ་དུ་བསྐྱོད་དགོས་པའི་ཐ་སྐྱོའི་གནས་ཚུལ་བྱུང༌།
བོད་མི་རྣམས་བཙན་བྱོལ་དུ་སླེབས་པའི་དུས་ཐོག་མ་ཉིད་ནས་བཟུང༌། ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་གི་ཐུགས་བསྐྱེད་བླ་ན་མེད་པའི་དབུ་འཁྲིད་འོག མི་རིགས་རང་གི་སྲོལ་རྒྱུན་ཤེས་ཡོན་གྱི་རྨང་གཞིའི་ཐོག་དེང་རབས་ཤེས་ཡོན་གནད་སྨིན་སྦྱོར་སྤྲོད་བྱ་རྒྱུ་དེ་ལས་དོན་ཀུན་ལས་གལ་གནད་ཆེ་ཤོས་སུ་བཟུང་སྟེ། དབུས་བོད་སློབ་འཛིན་སྐྱོང་ཚོགས་པ་དང་བོད་ཁྱིམ་གཉིས་སོགས་སློབ་གྲྭའི་འཛིན་སྐྱོང་ཚོགས་སྡེ་དུ་མ་གསར་འཛུགས་ཀྱིས་མི་རིགས་ཀྱི་ལས་དབང་བསྐྱར་གསོ་བྱ་བའི་ལས་དོན་ཐོག་སྙིང་རུས་ཆེན་པོས་དཀའ་སྤྱད་འབད་སྒྲུབ་བྱས་པའི་ཉེར་ལེན་ལ་བརྟེན་ནས་ལོ་རབས་བརྒྱད་ཅུ་ཙམ་ནས་བཟུང་བོད་མིའི་ཡིག་རྨོངས་སེལ་ཚད་དང༌། དེང་རབས་ཤེས་ཡོན་ཁྱབ་གདལ། ཤེས་ལྡན་མི་སྣའི་དཔུང་སྡེ་གསར་སྐྲུན། སྤྱི་ཚོགས་ཀྱི་རིག་གནས་ཡར་འཕེལ་སོགས་གང་ཅིའི་ཐད་གྲུབ་འབྲས་རླབས་ཆེན་ཐོབ་ཡོད།
དེ་ལྟར་ཕྱི་ལོ་༡༩༦༠ ནས་ད་བར་རྒྱ་གར་གཞུང་དང་བཙན་བྱོལ་བོད་གཞུང་གིས་ཐད་ཀར་བཙུགས་པའི་གཞུང་འཛུགས་སློབ་གྲྭ་དང༌། ཤེས་ཡོན་ཚོགས་སྡེ། རོགས་ཚོགས། ས་གནས་ཚོགས་སྡེ་སོགས་ཀྱིས་བཙུགས་པའི་གཞུང་འཛུགས་མིན་པའི་སློབ་གྲྭ་བཅས་ཁྱོན་བསྡོམས་སློབ་གྲྭ་༡༠༠ ལྷག་གསར་འཛུགས་གནང་ཡོད་པའི་ཁོངས་སུ། སློབ་གྲྭ་མང་པོ་ཞིག་ཡུལ་དུས་གནས་སྟངས་དབང་གིས་སྒོ་བརྒྱབ་དགོས་པའང་བྱུང་ཡོད། དེང་སྐབས་ཤེས་རིག་ལས་ཁུངས་ཀྱི་སྡོམ་ཐོའི་ནང་གསལ་སློབ་གྲྭ་༧༧ ཐོག ཚོགས་སྒེར་གྱི་སློབ་གྲྭ་མི་ཉུང་བ་ཞིག་ཡོད། འཛིན་སྐྱོང་འགོ་ཁོངས་མི་འདྲ་བའི་གཞུང་སྒེར་གྱི་སློབ་གྲྭ་གང་ཡིན་ཡང་སློབ་འཛུགས་ཀྱི་གཞི་རྩའི་དམིགས་ཡུལ་དང༌། བསླབ་གཞིའི་ནང་དོན། སློབ་སྟོན་གྱི་ཁ་ཕྱོགས་དང་ལྟ་གྲུབ་སོགས་གང་ཅིའི་ཐད་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་བཀའ་སློབ་ལམ་སྟོན་དང༌། བཙན་བྱོལ་བོད་གཞུང་གི་སྲིད་བྱུས་ལམ་སྟོན་འོག་འགྲོ་མུས་ཡིན།
བོད་གཞུང་ཤེས་རིག་ལས་ཁུངས་ཀྱིས་ངོས་འཛིན་ཡོད་པའི་གོང་གསལ་སློབ་གྲྭ་༧༧ རྣམས་ལ། རང་གཞུང་ནས་འཆར་ཅན་གཟིགས་རྟོག་གནང་མུས་མ་ཟད། སློབ་གྲྭ་དེ་དག་གི་ཤེས་ཡོན་དང་འཛིན་སྐྱོང་གནས་སྟངས། དགེ་སློབ་གྲངས་ཐོ། ཡིག་རྒྱུགས་གྲུབ་འབྲས། ལོ་འཁོར་ལས་བསྡོམས་བཅས་བོད་གཞུང་ཤེས་རིག་ལས་ཁུངས་བརྒྱུད་བོད་མི་མང་སྤྱི་འཐུས་ལྷན་ཚོགས་སུ་འབུལ་མུས་ཡིན།
མི་སྒེར་དང་ཚོགས་སྡེ་ནས་འཛུགས་སྐྱོང་བྱས་པའི་སློབ་གྲྭ་རྣམས་འཛུགས་མཁན་བོད་མི་ཡིན་མིན་དང༌། འཛིན་སྐྱོང་དང་ལམ་སྲོལ་ཅི་འདྲ་ཡོད་མེད་ལ་མ་ལྟོས་པར། བཙན་བྱོལ་བོད་མིའི་རིག་གཞུང་སྲུང་སྐྱོབ་དང་བོད་ཕྲུག་རྣམས་ལ་གཞི་རིམ་ཤེས་ཡོན་གྱི་མཐུན་རྐྱེན་སྦྱོར་སྤྲོད་བྱེད་པའི་གཞི་རྩའི་དམིགས་ཡུལ་དང་དམ་བཅའ་ལས་མ་འདས་པའི་སློབ་གྲྭ་ཞིག་ཡིན་ཕྱིན། སློབ་གྲྭའི་སློབ་ཚན་དང༌། ཤེས་ཡོན་ལམ་སྲོལ། འཛིན་སྐྱོང༌། དཔལ་འབྱོར། ངོས་འཛིན་སོགས་གནས་ཡུལ་རྒྱལ་ཁབ་ཀྱི་ཁྲིམས་སྒྲིག་དང་ཡུལ་དུས་གནས་སྟངས་དབང་གིས་གནས་སྟངས་འདྲ་མིན་ཡོད་པས། བོད་གཞུང་ཤེས་རིག་ལས་ཁུངས་ནས་སློབ་ཁག་གཞན་དང་སྤྱི་མཚུངས་གཟིགས་རྟོག་དང་ངོས་འཛིན་གནང་ཐབས་དཀའ་ནའང༌། སྒེར་སྐྱོང་སློབ་གྲྭ་དེ་དག་ཀྱང་བཙན་བྱོལ་བོད་མིའི་ཤེས་ཡོན་སློབ་སྤེལ་ལས་དོན་གྱི་ཆ་ཤས་འབྲལ་ཐབས་མེད་པ་ཞིག་ཡིན། སློབ་གྲྭ་དེ་དག་ནང་སློབ་ཕྲུག་གྲངས་འབོར་སྐོར་ཕྱི་ལོ་༡༩༩༨ ལོའི་བཙན་བྱོལ་བོད་མིའི་མི་འབོར་ཞིབ་བཤེར་གྱི་སྙན་ཐོའི་ནང་གསལ་བ་ལྟར་ན། རྒྱ་བལ་འབྲུག་གསུམ་གྱི་བཙན་བྱོལ་བོད་མིའི་མི་འབོར་ཁྲོད་བརྒྱ་ཆ་༤༡ ཙམ་སློབ་གྲྭ་ཆེ་འབྲིང་ཆུང་གསུམ་ནང་སློབ་གཉེར་བྱེད་བཞིན་པའི་སློབ་ཕྲུག་ཡིན་པ་དང༌། སློབ་ཕྲུག་དེ་དག་ལས་བརྒྱ་ཆ་༨༨་༨༢ ཙམ་དབུས་བོད་སློབ་འཛིན་ཚོགས་དང༌། བོད་ཁྱིམ་གཉིས། སམ་བྷོ་ཊ། བལ་ཡུལ་གངས་ཅན་བདེ་རྩ་བཅས་ཀྱི་ཁྱབ་ཁོངས་སློབ་གྲྭའི་ནང་ཡོད་ཅིང༌། དེ་འཕྲོས་སློབ་ཕྲུག་རྣམས་མི་སྒེར་དང་དགོན་པ། ཚོགས་སྡེ། ས་གནས་ཡུལ་མི་བཅས་ཀྱི་སློབ་གྲྭའི་ནང་དུ་གཏོང་མུས་ཡིན།
ཕྱི་ལོ་༢༠༠༨ ཟླ་༡༢ ཚེས་༣༡ ཉིན་འདི་ག་ཤེས་རིག་ལས་ཁུངས་ཀྱི་སྡོམ་རྩིས་ལྟར་ན། ལོ་དེར་གཞི་རིམ་སློབ་གྲྭ་༧༧ ནང་ཁྱོན་བསྡོམས་སློབ་ཕྲུག་༢༨༡༦༨ ཡོད་པའི་ཁྲོད། འཛིན་རིམ་དྲུག་པ་ནས་བཅུ་གཉིས་བར་གྱི་སློབ་མ་༡༤༦༠༩ ཡོད་པ་དང༌། སྔོན་འགྲོའི་སློབ་མ་༣༤༨༣ གཞི་རིམ་འོག་མའི་སློབ་མ་༡༠༠༧༦ བཅས་འདུས་ཡོད།
ལེའུ་འདིའི་ནང་གོང་གསལ་ཤེས་རིག་ལས་ཁུངས་ཀྱི་གཟིགས་རྟོག་དང་ངོས་འཛིན་འོག་མ་ཚུད་པའི་སྒེར་སྐྱོང་སློབ་གྲྭ་ཁག་ངོ་སྤྲོད་ཞུ་རྒྱུ་ཡིན། སྒེར་སྐྱོང་སློབ་གྲྭ་དེ་རིགས་ལས་ཆོས་སྡེ་ཁག་གིས་འཛུགས་སྐྱོང་གནང་བའི་སེར་མོ་བའི་གཞི་རིམ་སློབ་གྲྭ་ཅི་རིགས་ཡོད་པ་རྣམས་ནི། ཆོས་སྡེ་སོ་སོའི་སྒྲིག་འཛུགས་ཀྱི་ཆ་ལག་ཡིན་སྟབས་ཁུངས་སོ་སོའི་ལོ་རྒྱུས་སུ་གཟིགས་རྒྱུ་དང༌། རྡོར་གླིང་དང་སྒང་ཏོག་ཏུ་ཡོད་པའི་བོད་ཀྱི་སྐད་ཡིག་དང་རིག་གཞུང་སློབ་ཁང་ལྟ་བུ་རྣམས་སློབ་གྲྭའི་ལོ་རྒྱུས་འདིའི་ཁོངས་ཚུད་མེད།
འདིར་བཀོད་སློབ་ཁག་གཞན་ནི། བཙན་བྱོལ་བོད་གཞུང་གི་ཐད་ཀར་གཟིགས་རྟོག་འོག་ཡོད་པའི་སློབ་གྲྭ་༧༧ ཁོངས་སུ་མ་ཚུད་པའི་བོད་མི་སྐྱབས་བཅོལ་བའི་ཕྲུ་གུར་གཞི་རིམ་ཤེས་ཡོན་སྦྱོར་སྤྲོད་གནང་མཁན་སྒེར་སྐྱོང་སློབ་གྲྭ་ཁག་ལ་གོ་ཞིང༌། སློབ་གྲྭ་དེ་དག་སུས་བཙུགས་ཡོད་རུང་གནས་ཡུལ་རྒྱལ་ཁབ་ཀྱི་ཁྲིམས་མཐུན་ངོས་འཛིན་ཡོད་པ་དང༌། བཙན་བྱོལ་བོད་མིའི་གཞུང་འབྲེལ་དང་གཞུང་འབྲེལ་མིན་པའི་སྒྲིག་འཛུགས་ཁག་གི་ཐད་ཀར་འཛིན་སྐྱོང་འོག་མེད་པའི་རིགས་ཡིན། སློབ་ཁག་དེ་དག་ཕལ་ཆེ་བ་འདི་ག་ལས་ཁུངས་འབྲེལ་འདྲིས་མེད་སྟབས་ལོ་རྒྱུས་ཞིབ་འགོད་བྱ་ཐབས་བྲལ་ནའང༌། དེ་དག་ཉུང་ཤས་ཤིག་གི་ལོ་རྒྱུས་མདོར་བསྡུས་སུ་བཀོད་པ་གཤམ་གསལ།
༡། རྒྱ་གར་ནང་ཡོད་པའི་སློབ་གྲྭ་གཞན།
༡། དྷ་ས་ཡོངས་གླིང་སྔོན་འགྲོའི་སློབ་གྲྭ།
བཞུགས་སྒར་དྷ་ས་ཡོངས་གླིང་སྔོན་འགྲོའི་སློབ་གྲྭ་ནི། དབུས་གཙང་སྤྱི་འཐུས་ཟླ་བ་ཚེ་རིང་ལགས་ཀྱི་ཐུགས་ཁུར་འོག་ཕྱི་ལོ་༡༩༨༤ ཟླ་༦ ཚེས་༡ ཉིན་ཟློས་གར་ལམ་ཆེན་སྐྱིད་གྲོང་ཇོ་ལྷག་པའི་ནང་རྒྱལ་བའི་ཡོངས་འཛིན་ྋསྐྱབས་རྗེ་རྡོ་རྗེ་འཆང་གླིང་རིན་པོ་ཆེ་མཆོག་གི་དྲན་རྟེན་དུ་དབུ་བརྙེས། དེ་རྗེས་སློབ་གྲྭའི་ས་ཁང་དང་མཐུན་རྐྱེན་མཁོ་སྒྲུབ་ཆེད་བཙུན་དགོན་དགའ་ལྡན་ཆོས་གླིང་ནས་ས་ཆ་ཕི་ཊི་ཁ་གང་མ་༨༠༨༥ ཉོས་ཤིང༌། སློབ་གྲྭ་གསར་འཛུགས་བྱས་ནས་ཟླ་དྲུག་ཙམ་རིང་ས་ཆའི་གནས་བབ་དང༌། ཕྲུ་གུའི་འཕྲོད་བསྟེན་བཅས་ལ་དམིགས་ཏེ་ཤར་པ་བློ་བཟང་དང༌། རྒྱ་གར་ས་བདག་བཅས་ནས་ས་ཆ་ཀར་ནལ་གཉིས་ཙམ་ཉོས། ས་རིན་དང་ཨར་ལས་འགོ་འཛུགས་ཆེད་དཔལ་ལྡན་སྐུ་སྒེར་ཡིག་ཚང་དང༌། བཞུགས་སྒར་གཞོན་ནུའི་དབུས་རྒྱུན་ལས་ཁང༌། ཤེས་རིག་པར་ཁང༌། དྷ་ས་མཉམ་འབྲེལ་ཡིག་ཚང༌། ར་ཆུ་བསོད་ནམས་སོགས་ཚོགས་སྒེར་ཁག་གིས་ཞལ་འདེབས་དང་མ་དངུལ་སྔ་གཡར་གནང་ཞིང༌། ལྷག་པར་རྒྱལ་བའི་ཡོངས་འཛིན་ྋསྐྱབས་རྗེ་རྡོ་རྗེ་འཆང་གླིང་རིན་པོ་ཆེ་མཆོག་གིས་མ་དངུལ་སྔ་འདོན་དང་ལམ་སྟོན་བཀའ་སློབ་བཀའ་དྲིན་བསྐྱངས་འདུག
ཕྱི་ལོ་༡༩༨༤ ཟླ་༩ ཚེས་༢༧ ཉིན་ད་ལྟའི་ས་ཆའི་སྟེང་ཁང་པ་ཞིག་བརྒྱབ་པའི་ནང་ལོ་ཤས་རིང་འཛིན་ཁང་དང༌། གཉེར་ཚང༌། ཐབ་ཚང་གཅིག་ལྕོགས་བྱ་དགོས་བྱུང༌། ཕྱི་ལོ་འཇར་མན་གྱི་ཨ་མ་ཝེ་སྒར་ལགས་ཀྱི་རོགས་དངུལ་གང་ཙམ་ཐོབ་རུང་འཛིན་ཁང་གསར་རྒྱག་གི་མ་དངུལ་འདང་ངེས་མ་བྱུང་སྟབས་འཛིན་ཁང་ཨ་མ་དེའི་ཐོག་རྒྱག་མ་ཐུབ་པར་ལོ་གསུམ་ཙམ་རིང་གྱང་རོ་ལྟ་བུར་ལུས། སྐབས་དེར་གང་ཅིའི་འགྲོ་གྲོན་ཐད་དཀའ་ངལ་ཧ་ཅང་ཆེ་བས་སློབ་གྲྭའི་འཛིན་ཁང་དགོང་དྲོ་མཚན་ཚོགས་ལ་གླ་གཡར་དང༌། སྒེར་པ་ཨ་མདོ་བཀྲ་ཤིས་ལྷན་གློག་བརྙན་སྟོན་པ་སོགས་ཀྱི་ཐབས་ཤེས་ལ་བརྟེན་ནས་དགེ་ལས་ཀྱི་ཟླ་ཕོགས་དང་འཛིན་སྐྱོང་འགྲོ་གྲོན་འབད་སྒྲུབ་བྱས་འདུག ཕྱི་ལོ་༡༩༨༧ ལོར་སི་ཝི་ཌན་ཨ་ཨེམ་རོགས་ཚོགས་(SOIR-IM, Sweden)ཀྱིས་འཛིན་ཁང་གསར་རྒྱག་དང༌། ཨིན་ལན་བྱིས་པའི་རོགས་ཚོགས་(SCF, England)ཀྱིས་སློབ་ཕྲུག་ཚོའི་ཉིན་གུང་གསོལ་ཚིགས་རོགས་རམ་ཞལ་བཞེས་ཐོབ་པ་ནས་བཟུང༌། སློབ་གྲྭ་འདིའི་འཛུགས་སྐྲུན་དང་མཐུན་རྐྱེན་གང་ཅིར་ཡར་རྒྱས་བྱུང་སྟེ། ཕྱི་ལོ་༡༩༩༠ ལོར་ཨ་ཨེམ་རོགས་ཚོགས་ཀྱི་རོགས་རམ་འོག་འཛིན་ཁང་ཐོག་བརྩེགས་གཉིས་པའང་གསར་རྒྱག་དང༌། ཉལ་ཁང་གི་དཀའ་ངལ་སེལ་སླད་ས་ཆ་ཀར་ནལ་གཅིག་ཙམ་གསར་ཉོ་བྱས་པའི་ཐོག ཕྱི་ལོ་༡༩༩༨ ལོར་ཤེས་རིག་ལས་ཁུངས་བརྒྱུད་ཉི་ཧོང་ཨ་མ་ཡུ་ཀོ་ཀ་ཏོ་ལགས་ཀྱི་རོགས་དངུལ་ཐོག་སྐུ་སྒེར་ཡིག་ཚང་གི་སྔ་འདོན་རོགས་རམ། སློབ་གྲྭ་རང་གི་མ་དངུལ་བཅས་བསྡོམས་སྒོར་འབུམ་༣༥ ཙམ་གྱི་ལས་གཞིའི་ཁོངས་སུ་ཚོགས་ཁང་དང༌། ཉལ་ཁང༌། སྡོད་ཤག་བཅས་ཐོག་བརྩེགས་གསུམ་ཅན་གསར་རྒྱག་གནང༌། ཕྱི་ལོ་༢༠༠༧ ལོར་ཁང་ཐོག་གསུམ་པ་དེའང་ཨ་ཨེམ་རོགས་ཚོགས་དང༌། ཨ་རི་བ་ཝིསེཐིམ་དང་ཊོམ།(Westheim & Tom)འཇར་མན་གྱི་ཨ་མ་ཝེབ་ཀི་(Wiebke)བཅས་ཀྱི་རོགས་རམ་འོག་གསར་རྒྱག་གནང༌།
ཕྱི་ལོ་༡༩༩༥ ནས་བཟུང་ལོ་ལྟར་དགུན་ཁའི་གུང་གསེང་སྐབས་གཞི་རིམ་སློབ་གྲྭ་ཁག་ནས་ཕེབས་པའི་སློབ་ཕྲུག་རྣམས་ལ་ཨིན་ཇི་དང༌། བོད་ཡིག ཨང་རྩིས། ཚན་རིག་བཅས་རང་སྦྱོང་སྤྲོད་བཞིན་ཡོད་པ་མ་ཟད། བོད་ནས་གསར་འབྱོར་བ་མང་པོར་བུ་ཕྲུག་མལ་འབྱར་འཇོག་ས་མེད་པའི་རྐྱེན་གྱིས་ལས་ཀ་མ་རག་པའི་དཀའ་ངལ་འཕྲད་མུས་ལ་བརྟེན། ཕྱི་ལོ་༢༠༠༠ ནས་བུ་བཅོལ་ཁང་ཆུང་བ་ལོ་གཅིག་དང་ཕྱེད་ཀ་ནས་བུ་ཕྲུག་བདག་ཉར་བྱ་འགོ་བཙུགས། ཐོག་མའི་སློབ་གྲྭའི་དམིགས་ཡུལ་ལྟར་ཕ་མ་རང་ངོས་ནས་ཕྲུ་གུའི་ཤེས་ཡོན་ཐོག་འགན་ཁུར་གནང་དགོས་སྟབས། སློབ་དོད་སྒོར་༡༠ ནས་འགོ་བཙུགས་ཏེ། ད་ལྟ་ཡུལ་དུས་གནས་བབ་དང་བསྟུན་ཕྲུ་གུ་རེར་སྒོར་༤༠༠ ནས་༤༢༥ བར་ཟླ་རེར་བསྡུས་ཏེ། ཞོགས་པ་ཆུ་ཚོད་༨་༣༠ ནས་ཕྱི་དྲོ་ཆུ་ཚོད་༤་༣༠ བར་བུ་ཕྲུག་ཉར་གྱི་ཡོད།
སློབ་གྲྭ་འདིའི་འཛིན་སྐྱོང་དང༌། འཛིན་གྲྭ་ཚུགས་དུས། སློབ་ཚན་གྱི་རྣམ་གྲངས། སློབ་སྦྱོང་སྤྲོད་ཕྱོགས། དགེ་རྒན་དང་ལས་བྱེད་ཚོས་ཕྲུ་གུ་བདག་སྐྱོང་བྱེད་སྟངས། གུང་སེང་གཏོང་ཕྱོགས། མདོར་ན་ཕྲུ་གུའི་ལུས་སེམས་འཚར་ལོངས་དང་སློབ་སྦྱོང་ཡར་རྒྱས་ཆེད་ཕྲུ་གུའི་ཕ་མ་མང་ཚོགས་འདོད་བློ་ཁེངས་ཤིང་བསྔགས་བརྗོད་གནང་ཡུལ་ཞིག་ཆགས་ཡོད། དེང་སྐབས་སྤྲོ་འཆམ་ལ་ཕེབས་མཁན་དང་ཡུལ་མིའི་བུ་ཕྲུག་སློབ་འཇུག་གནང་མཁན་ལོ་རེ་བཞིན་མང་དུ་འགྲོ་བཞིན་ཡོད་པས། ད་ལྟའི་ཆར་སློབ་གྲྭའི་ནང་ཡུལ་མིའི་བུ་ཕྲུག་བརྒྱ་ཆ་༨ ཙམ་ཡོད། ཉལ་ཁང་ནང་བཅའ་སྡོད་བུ་ཕྲུག་༡༥ ཙམ་ཡོད་པ་ཕལ་མོ་ཆེ་ཧི་མ་ལ་ཡ་རི་རྒྱུད་ཀྱི་ཡུལ་མི་བུ་ཕྲུག་ཡིན། དགུན་དུས་རིང་བུ་ཕྲུག་༣༠ ནས་༤༠ བར་ཡོད། ད་ལྟའང་སློབ་ཕྲུག་ལོ་གཅིག་དང་ཕྱེད་ཀ་ནས་ལོ་དྲུག་བར་ཅན་གྱི་བུ་ཕྲུག་གྲངས་༢༦༠ ཙམ་དང༌། དགེ་ལས་བསྡོམས་༢༠ ཡོད་པ་ཕལ་ཆེ་བ་བུད་མེད་ཡིན།
དྷ་ས་ཡོངས་གླིང་སློབ་གྲྭ་འདི་ཉིད་བཙུགས་ནས་ལོ་ངོ་༢༥ འཁོར་བའི་དུས་ཡུན་རིང༌། ཁྱོན་བསྡོམས་སློབ་ཕྲུག་༢༢༥༤ ཙམ་ལ་བདག་སྐྱོང་དང་གཞི་རིམ་ཤེས་ཡོན་གྱི་གོ་སྐབས་སྦྱོར་སྤྲོད་བྱས་ཡོད་ཅིང༌།
༢། སྒང་ཏོག་དབེན་ཅན་སློབ་གྲྭ།
འབྲས་ལྗོངས་སྒང་ཏོག་དབེན་ཅན་སློབ་གྲྭ་འདི་ཉིད་འབྲས་ལྗོངས་ཆོས་རྒྱལ་སྲིད་སྐྱོང་སྤྲུལ་སྐུ་མཆོག་ནས་༡༩༠༨ ལོར་དབེན་ཅན་གསང་སྔགས་གླིང་དགོན་པའི་ཉེ་འདབས་སུ་ཐོག་མར་ཕྲུ་གུ་ཚོར་ཡི་གེ་འབྲི་ཀློག་ཆེད་གསར་འཛུགས་གནང་འདུག རིམ་གྱིས་འབྲས་ལྗོངས་ཀྱི་དགོན་སྡེ་ཁག་ནས་བུ་ཕྲུག་མང་པ་བསྡུ་བཞེས་གནང་འདུག།
ཕྱི་ལོ་༡༩༥༩ ལོར་བོད་གཞུང་མང་བཙན་བྱོལ་དུ་འབྱོར་རྗེས། བོད་མིའི་གཞིས་སྒར་མང་ཆེ་བའི་ཉེ་འགྲམ་དུ་བོད་མིའི་སློབ་གྲྭ་ཟུར་འཛུགས་བཀའ་དྲིན་ཆེ་སྩལ་ཡོད་རུང༌། འབྲས་ལྗོངས་ས་ཁུལ་དུ་བོད་མི་ཕོན་ཆེར་ཡོད་ནའང་སྐབས་དེར་སློབ་གྲྭ་ཟུར་འཛུགས་གནང་མེད་སྟབས་དབེན་ཅན་སློབ་གྲྭ་འདིའི་ནང་སློབ་ཕྲུག་རྣམས་སློབ་བཞེས་ཡོང་ཐབས་སུ་འབྲས་ལྗོངས་ཆོས་རྒྱལ་དང༌། དེ་བཞིན་རྒྱ་གར་དབུས་བོད་སློབ་འཛིན་ཚོགས་སུ་འབོད་སྐུལ་ཞུས་འདུག་པ་དང༌། ཁོང་རྣམ་པས་ཀྱང་དེ་དོན་དགོངས་བཞེས་ཀྱིས་དབེན་ཅན་སློབ་གྲྭར་བོད་མི་སྐྱབས་བཅོལ་བའི་ལག་འཁྱེར་ཡོད་པའི་ཕྲུ་གུ་ཡོད་དོ་ཅོག་སློབ་ཡོན་གང་ཡང་འབུལ་མ་དགོས་པར་སློབ་འཇུག་གནང༌། དེ་བཞིན་རྒྱ་གར་དབུས་བོད་སློབ་འཛིན་ཚོགས་ནས་ཀྱང་རོགས་སྐྱོར་སློབ་གྲྭའི་ཁོངས་སུ་འཇུག་བཞེས་ཀྱིས་རོགས་སྐྱོར་གནང༌།
ཕྱི་ལོ་༡༩༧༠ ཡས་མས་སུ་སློབ་གྲྭ་འདིའི་སློབ་ཕྲུག་བརྒྱ་ཆ་༦༠ ལྷག་ཙམ་བོད་མི་སྐྱབས་བཅོལ་བ་ཡིན་པ་མ་ཟད། ཉལ་ཁང་ནང་གཏན་སྡོད་སློབ་ཕྲུག་མང་ཆེ་བ་བོད་མི་སྐྱབས་བཅོལ་བ་ཡིན་འདུག དེ་རྗེས་སྣ་ཐོད་ལའི་བོད་མི་ལམ་བཟོ་བ་མང་པོ་ཞིག་ཀོ་ལེ་གྷལ་སོགས་སུ་གཞིས་སྡོད་དུ་གཏོང་གནང་དང༌། འབྲས་ལྗོངས་ས་ཁུལ་དུ་བོད་ཡིག་གི་ཚབ་ཏུ་ལྷོ་ཡིག་སློབ་སྤེལ་བྱ་དགོས་པའི་ཁྲིམས་གཞི་གསར་ཐོན་ལག་བསྟར་བྱས་པར་བརྟེན། བོད་མིའི་སློབ་ཕྲུག་ཕལ་ཆེ་བ་སློབ་གྲྭ་ནས་མི་ཐོན་ཐབས་མེད་བྱུང་བས་སློབ་གྲྭ་འདིར་བོད་མིའི་སློབ་ཕྲུག་གི་གྲངས་འབོར་ཇེ་ཉུང་དུ་ཕྱིན་པ་དང༌། བོད་ཕྲུག་གསར་འཇུག་བྱེད་མཁན་མེད་པ་བཅས་ལ་བརྟེན། དབུས་བོད་སློབ་འཛིན་ཚོགས་ནས་བོད་ཕྲུག་ཚོའི་ཆེད་དུ་དབེན་ཅན་སློབ་གྲྭར་རོགས་དངུལ་གནང་བཞིན་པ་དེའང་རྩ་ཆད་དུ་གྱུར་འདུག
དེང་སྐབས་དབེན་ཅན་སློབ་གྲྭ་འདི་ཉིད་འབྲས་ལྗོངས་མངའ་གཞུང་གི་འཛིན་སྐྱོང་འོག་ཡོད་ཅིང༌། སློབ་གྲྭ་དེར་ཚན་རིག་དང༌། སྒྱུ་རྩལ། ཚོང་རིག་བཅས་སྡེ་ཚན་གསུམ་གྱི་ཆེད་ལས་སློབ་ཚན་ཐོག་སློབ་གཉེར་བྱ་བའི་མཐུན་རྐྱེན་ལྡན་པའི་གཞི་རིམ་གོང་མའི་སློབ་གྲྭ་ཞིག་ཏུ་གྱུར་ཡོད། སློབ་གྲྭའི་འདིའི་ནང་སློབ་འཇུག་བྱ་རྒྱུར་གཞུང་གི་སློབ་གྲྭ་སྤྱི་མཚུངས་ལྟར་ཕོ་མོ་རིགས་རུས་དབྱེར་མེད་ཀྱིས་སློབ་བཞེས་གནང་གིན་ཡོད། སློབ་ཕྲུག་ཕོ་མོ་ཚང་མས་དུས་རྒྱུན་དུ་ཕྱུ་པ་གྱོན་དགོས། དེང་སྐབས་བོད་རིགས་སློབ་ཕྲུག་རེ་ཟུང་ཙམ་ལས་མེད།
༣། སྒང་ཏོག་དཔལ་ཁང་སློབ་གྲྭ།
འབྲས་ལྗོངས་སྒང་ཏོག་ཁུལ་གྱི་རྣམ་སྣང་ཞེས་པའི་ས་གནས་སུ་ཆགས་ཡོད་པའི་དཔལ་ལྡན་ཁང་གསར་སློབ་གྲྭ་ནི། སྒང་ཏོག་ས་གནས་སུ་གནས་བཞུགས་སྐུ་ཞབས་ཉི་མ་དོན་གྲུབ་དང་སྐུ་ཟླ་དབྱངས་ཅན་སྒྲོལ་དཀར་གཉིས་ཀྱིས་ཕྱི་ལོ་༡༩༩༨ ཟླ་༣ ཚེས་༡ ཉིན་གསར་འཛུགས་བྱས།
སློབ་གྲྭ་འདིའི་ནང་སྔོན་འགྲོ་ནས་གཞི་རིམ་བར་མ་འཛིན་རིམ་བརྒྱད་པ་བར་གྱི་མཐུན་རྐྱེན་ཡོད་ཅིང༌། སློབ་གྲྭའི་ནང་འཛུལ་ཞུགས་བྱེད་མཁན་སློབ་མ་ནི་བོད་རིགས་ཁོ་ན་ཙམ་མ་ཡིན་པར། བོད་དང་རིག་གཞུང་གཅིག་པའི་ཧི་མ་ལ་ཡ་རི་རྒྱུད་བུ་ཕྲུག་དབྱེར་མེད་ངང་སློབ་འཇུག་བྱེད་མུས་ཡིན། སློབ་ཚན་གཙོ་བོ་ནི་ཨིན་ཇི་དང༌། བོད་ཡིག རྩིས་རིག ཚན་རིག སྤྱི་ཚོགས་ཚན་རིག་སོགས་ཡོད། བོད་ཡིག་བསླབ་གཞི་ནི་རང་གཞུང་ཤེས་རིག་ལས་ཁུངས་ཀྱིས་རྩོམ་སྒྲིག་གནང་བའི་གཞི་རིམ་བོད་ཡིག་སློབ་དེབ་རྣམས་བཀོལ་སྤྱོད་དང་ཁྲིད་སྤེལ་བྱེད་མུས་ཡིན།
སློབ་གྲྭ་འདི་ཉིད་སློབ་མཐར་ཕྱིན་པའི་སློབ་མ་རྣམས་འབྲས་ལྗོངས་བཀྲ་ཤིས་རྣམ་རྒྱལ་སློབ་གྲྭ་དང༌། དཔལ་འབྱོར་རྣམ་རྒྱལ་བུ་མོའི་སློབ་གྲྭ། སྐྱིད་བདེ་ཁང་སོགས་ལ་བསྐྱོད་བཞིན་ཡོད།
ད་ལྟའི་ཆར་སློབ་གྲྭ་འདིར་ཁྱོན་བསྡོམས་སློབ་ཕྲུག་༣༥༠ དང༌། དགེ་རྒན་༡༨ ལས་བྱེད་༤ བཅས་ཡོད།
༢། བལ་ཡུལ་ནང་ཡོད་པའི་སློབ་གྲྭ་གཞན།
༡། ཧི་མ་ལ་ཡ་རྒྱལ་སྤྱིའི་དཔེ་སྟོན་འབྲིང་སློབ།(Himalayan International Model Higher Secondary School)
སློབ་གྲྭ་འདི་ནི་བལ་ཡུལ་གྱི་རྒྱལ་ས་ཀ་ཐུ་མན་གྲུ་མཆོད་རྟེན་བྱ་རུང་ཁ་ཤོར་ཉེ་ཁུལ་དུ་བཙུགས་ཡོད། ཐོག་མར་གསར་འཛུགས་ཀྱི་ལོ་དུས་མ་ངེས་ཀྱང༌། ད་ལྟའི་བོད་མི་མང་སྤྱི་འཐུས་ལས་ཐོག་པ་སྐུ་ཞབས་རྒྱལ་ནོར་ཚེ་དབང་ལགས་ཀྱིས་གསར་འཛུགས་གནང་བ་ཞིག་ཡིན་འདུག སློབ་གྲྭ་འདིར་སྔོན་འགྲོ་ནས་འཛིན་རིམ་བཅུ་གཉིས་བར་ཡོད་ཅིང༌། འཛིན་རིམ་སོ་སོའི་བོད་རིགས་སློབ་མ་རྣམས་ལ་བོད་གཞུང་ཤེས་རིག་ལས་ཁུངས་ཀྱིས་གཏན་འབེབས་གནང་བའི་བོད་ཡིག་སློབ་དེབ་སློབ་ཁྲིད་བྱེད་མུས་ཡིན། ད་ལྟའི་སློབ་སྤྱི་ལྕམ་སྐུ་ཇེཏ་རའེ་(Jait Rai)ཡིན།
དེང་སྐབས་ཁྱོན་བསྡོམས་སློབ་ཕྲུག་༥༢༠ ཡོད་པའི་ཁྲོད། གཏན་སྡོད་སློབ་མ་༢༦༠ ཡོད་ལ། བོད་མིའི་སློབ་ཕྲུག་གྲངས་༨༠ ཡོད།
༢། བྷུད་དྷ་ཤེས་ཡོན་བསྟི་གནས།(Buddha Academy)
སློབ་གྲྭ་འདི་ནི་བལ་ཡུལ་གྱི་རྒྱལ་ས་ཀ་ཐུ་མན་གྲུ་མཆོད་རྟེན་བྱ་རུང་ཁ་ཤོར་ཉེ་ཁུལ་དུ་ཡོད་ཅིང༌། ཕྱི་ལོ་༡༩༨༨ ལོར་ཐོག་མར་གསར་འཛུགས་བྱས། འཛུགས་མཁན་མ་ངེས། སློབ་གྲྭ་འདིར་སྔོན་འགྲོ་ནས་འཛིན་རིམ་བཅུ་པ་བར་ཡོད་ཀྱང༌། འཛིན་རིམ་ཚང་མའི་ནང་བོད་ཡིག་སློབ་ཁྲིད་ཚད་ལྡན་ཞིག་ཡོང་གི་མེད། བོད་ཡིག་སློབ་དེབ་ནི་སྐུ་ཞབས་ངག་དབང་འོད་ཟེར་ལགས་ཀྱིས་རྩོམ་སྒྲིག་གནང་བའི་ཧི་མ་ལ་ཡ་མི་རིགས་ཀྱི་སྐད་ཡིག་(Himali Bhasha)ཅེས་པའི་སློབ་དེབ་བཀོལ་སྤྱོད་བྱེད་མུས་ཡིན། ད་ལྟའི་སློབ་སྤྱི་སྐུ་ཞབས་རྡོ་རྗེ་རྣམ་རྒྱལ་ལགས་ཡིན།
དེང་སྐབས་དགེ་རྒན་༣༡ དང་ལས་བྱེད་༤༣ བཅས་ཁྱོན་བསྡོམས་༧༤ ཡོད་པའི་ཁྲོད་བོད་རིགས་དགེ་རྒན་༦ ཡོད། སློབ་ཕྲུག་༥༦༠ ཡོད་པའི་ཁྲོད་གཏན་སྡོད་སློབ་མ་༣༨༥ ཡོད་ལ། བོད་རིགས་སློབ་ཕྲུག་གྲངས་༧ ཡོད།
༣། རི་བོ་ཀེ་ལ་ཤ་སློབ་གྲྭ།(Mount Kailash School)
སློབ་གྲྭ་འདི་ནི་བལ་ཡུལ་གྱི་རྒྱལ་ས་ཀ་ཐུ་མན་གྲུ་མཆོད་རྟེན་བྱ་རུང་ཁ་ཤོར་ཉེ་ཁུལ་དུ་ཡོད་ཅིང༌། ཕྱི་ལོ་༡༩༨༨ ལོར་ཐོག་མར་གསར་འཛུགས་བྱས། འཛུགས་མཁན་མ་ངེས། སྔོན་འགྲོ་ནས་འཛིན་རིམ་བཅུ་པ་བར་ཡོད་ཅིང༌། ད་ལྟའི་སློབ་སྤྱི་བྱམས་པ་དབང་འདུས་ལགས་ཡིན། ཕྱི་ལོ་༢༠༠༩ ལོར་སློབ་ཕྲུག་གྲངས་༢༧༥ ཡོད་པའི་ཁྲོད་བོད་རིགས་སློབ་མའི་གྲངས་ཚད་བརྒྱ་ཆ་༦༠ ཟིན་ཞིང༌། དེ་མིན་སློབ་ཕྲུག་རྣམས་ཧི་མ་ལ་ཡ་རི་རྒྱུད་ཡུལ་མིའི་ཕྲུ་གུ་ཡིན། འཛིན་རིམ་བརྒྱད་པ་བར་བོད་གཞུང་ཤེས་རིག་ལས་ཁུངས་ཀྱིས་རྩོམ་སྒྲིག་བྱས་པའི་བོད་ཡིག་སློབ་དེབ་སློབ་ཁྲིད་བྱེད།
སློབ་གྲྭ་འདི་གསར་འཛུགས་བྱས་པ་ནས་ད་བར་འཛིན་རིམ་བཅུ་པ་ཐོན་ཐེངས་༡༤ སློབ་མཐར་ཕྱིན་ཡོད། དེང་སྐབས་དགེ་ལས་༢༦ ཡོད་པའི་ཁྲོད་བོད་རིགས་དགེ་ལས་༡༣ ཡོད།
༤། མཚོ་མ་དྲོས་ཤེས་ཡོན་བསྟི་གནས།(Monsarova Academy)
སློབ་གྲྭ་འདི་ནི་བལ་ཡུལ་གྱི་རྒྱལ་ས་ཀ་ཐུ་མན་གྲུ་མཆོད་རྟེན་བྱ་རུང་ཁ་ཤོར་ཉེ་ཁུལ་དུ་ཡོད་ཅིང༌། ཐོག་མར་གསར་འཛུགས་བྱས་པའི་ལོ་དུས་དང་འཛུགས་མཁན་མ་ངེས་ཀྱང༌། དེ་སྔ་བོད་ཕྲུག་ཁྱིམ་སྡེའི་ཁྱབ་ཁོངས་ཡིན་པར་གྲགས། སློབ་གྲྭ་སྔོན་འགྲོ་ནས་འཛིན་རིམ་ལྔ་པ་བར་ཡོད་ཅིང༌། ད་ལྟའི་སློབ་སྤྱི་ཚུལ་ཁྲིམས་བཟང་མོ་ལགས་ཡིན། ཕྱི་ལོ་༢༠༠༩ ལོར་སློབ་ཕྲུག་གྲངས་༣༠༣ ཡོད་པའི་ཁྲོད་གཏན་སྡོད་སློབ་མ་གྲངས་༢༧ ཡོད། བོད་རིགས་སློབ་མའི་གྲངས་ཚད་ནི་བརྒྱ་ཆ་༩༠ ཡས་མས་ཡིན་འདུག དེ་མིན་སློབ་ཕྲུག་རྣམས་བལ་ཡུལ་ཧི་མ་ལ་ཡ་རི་རྒྱུད་གྱི་ཤར་པ་དང༌། རྟ་མང་སོགས་ཡུལ་མིའི་ཕྲུ་གུ་ཡིན། བོད་ཡིག་སློབ་ཚན་སྐབས་བོད་གཞུང་ཤེས་རིག་ལས་ཁུངས་ཀྱིས་རྩོམ་སྒྲིག་བྱས་པའི་བོད་ཡིག་སློབ་དེབ་སློབ་ཁྲིད་བྱེད།
དེང་སྐབས་སློབ་གྲྭ་འདིར་དགེ་ལས་༡༧ ཡོད་པའི་ཁྲོད་བོད་རིགས་དགེ་ལས་༡༤ ཡོད།
༥། བཀྲ་ཤིས་གཏན་སློབ། (Tashi Boarding School)
སློབ་གྲྭ་འདི་ནི་བལ་ཡུལ་གྱི་རྒྱལ་ས་ཀ་ཐུ་མན་གྲུ་མཆོད་རྟེན་བྱ་རུང་ཁ་ཤོར་ཉེ་ཁུལ་དུ་ཡོད་ཅིང༌། ཐོག་མར་གསར་འཛུགས་བྱས་པའི་ལོ་དུས་དང་འཛུགས་མཁན་མ་ངེས་ཀྱང༌། སྔོན་འགྲོ་ནས་འཛིན་རིམ་བདུན་པ་བར་ཡོད་པ་ཚང་མར་རིན་མེད་སློབ་སྟོན་བྱེད་ཀྱི་ཡོད། ད་ལྟའི་སློབ་སྤྱི་བཀྲ་ཤིས་ཚེ་རིང་བླ་མ་ལགས་ཡིན། ཕྱི་ལོ་༢༠༠༩ ལོར་སློབ་ཕྲུག་གྲངས་༡༡༠ ཡོད་པའི་ཁྲོད་སློབ་ཕྲུག་༡༠༠ ཙམ་གཏན་སློབ་ཡིན། དེ་འཕྲོས་ཉིན་སློབ་སློབ་ཕྲུག་རྣམས་ཧི་མ་ལ་ཡ་རི་རྒྱུད་ཡུལ་མིའི་ཕྲུ་གུ་ཡིན། འཛིན་རིམ་བརྒྱད་པ་བར་བོད་གཞུང་ཤེས་རིག་ལས་ཁུངས་ཀྱི་བོད་ཡིག་སློབ་དེབ་སློབ་ཁྲིད་བྱེད།
སློབ་གྲྭ་འདི་གསར་འཛུགས་བྱས་པ་ནས་ད་བར་འཛིན་རིམ་བཅུ་པ་ཐོན་ཐེངས་༡༤ སློབ་མཐར་ཕྱིན་ཡོད། དེང་སྐབས་དགེ་ལས་༡༣ ཡོད་པའི་ཁྲོད་བོད་རིགས་དགེ་རྒན་༦ ཡོད།
༦། མཉྫུ་གོ་ཥ་ཤེས་ཡོན་བསྟི་གནས།(Manjugoksha Academy)
སློབ་གྲྭ་འདི་ནི་བལ་ཡུལ་གྱི་རྒྱལ་ས་ཀ་ཐུ་མན་གྲུ་མཆོད་རྟེན་བྱ་རུང་ཁ་ཤོར་ཉེ་ཁུལ་དུ་ཡོད་ཅིང༌། ཐོག་མར་གསར་འཛུགས་བྱས་པའི་ལོ་དུས་དང་འཛུགས་མཁན་མ་ངེས་ཀྱང༌། སྔོན་འགྲོ་ནས་འཛིན་རིམ་བཅུ་པའི་གནས་ཚད་བར་ཡོད་ཅིང༌། ད་ལྟའི་སློབ་སྤྱི་ཡེ་ཤེས་རྒྱལ་མཚན་ལགས་ཡིན། ཕྱི་ལོ་༢༠༠༩ ལོར་སློབ་ཕྲུག་གྲངས་༣༥༧ ཡོད་པའི་ཁྲོད་སློབ་ཕྲུག་༡༦༧ གཏན་སྡོད་སློབ་མ་ཡིན་ཞིང༌། བོད་རིགས་སློབ་ཕྲུག་༡༦༠ ཡོད། དེ་འཕྲོས་ཉིན་སློབ་སློབ་ཕྲུག་རྣམས་ཧི་མ་ལ་ཡ་རི་རྒྱུད་ཡུལ་མིའི་ཕྲུ་གུ་ཡིན། བོད་ཡིག་སློབ་ཚན་རྒྱུན་ལྡན་ཁོངས་སུ་བཅུག་སྟེ་འཛིན་རིམ་པར་བཅུ་པ་བར་སློབ་ཁྲིད་བྱེད་མུས་ཡིན། སློབ་དེབ་ནི་བོད་གཞུང་ཤེས་རིག་ལས་ཁུངས་ཀྱིས་རྩོམ་སྒྲིག་གནང་བའི་བོད་ཡིག་སློབ་དེབ་གཙོ་བོར་བཟུང་ཡོད།
སློབ་གྲྭ་འདིར་དེང་སྐབས་དགེ་རྒན་༡༠ ཡོད་པའི་ཁྲོད་བོད་ཡིག་དགེ་རྒན་༢ ཡོད།
༧། མར་ཤང་དི་མཐོ་རིམ་གཏན་སློབ།(Marshangdi Boarding High School)
སློབ་གྲྭ་འདི་ནི་བལ་ཡུལ་གྱི་རྒྱལ་ས་ཀ་ཐུ་མན་གྲུ་ཁྱབ་ཁོངས་ནཱ་ཡ་བ་ཛེར་(Nayabazer)ཞེས་པའི་ས་ཁུལ་དུ་ཡོད་ཅིང༌། ཐོག་མར་གསར་འཛུགས་བྱས་པའི་ལོ་དུས་དང་འཛུགས་མཁན་མ་ངེས་ཀྱང༌། སྔོན་འགྲོ་ནས་འཛིན་རིམ་བཅུ་པ་བར་ཡོད། ད་ལྟའི་སློབ་སྤྱི་བསོད་ནམས་དབང་འདུས་ལགས་ཡིན། ཕྱི་ལོ་༢༠༠༩ ལོར་སློབ་གྲྭ་འདིར་སློབ་ཕྲུག་༢༢༠ ཡོད་པའི་ཁྲོད་གཏན་སྡོད་སློབ་ཕྲུག་༡༦༥ དང༌། ཉིན་སློབ་༥༥ བཅས་ཡོད། སློབ་ཕྲུག་ཁོངས་སུ་བོད་མི་སྐྱབས་བཅོལ་བའི་སློབ་ཕྲུག་༣ ལས་མེད་ཅིང༌། དེ་འཕྲོས་སློབ་ཕྲུག་རྣམས་ཧི་མ་ལ་ཡ་རི་རྒྱུད་ཡུལ་མིའི་ཕྲུ་གུ་ཡིན།
སློབ་གྲྭ་འདིའི་འཛིན་རིམ་བརྒྱད་པ་བར་བོད་གཞུང་ཤེས་རིག་ལས་ཁུངས་ཀྱིས་རྩོམ་སྒྲིག་བྱས་པའི་བོད་ཡིག་སློབ་དེབ་སློབ་ཁྲིད་བྱེད། དེང་སྐབས་དགེ་ལས་ཅི་ཡོད་ཁ་གསལ་མ་ངེས།
གོང་གསལ་སློབ་གྲྭ་ཁག་ཕུད། བལ་ཡུལ་དུ་ད་དུང་ཐང་མགོན་དགོན་པའི་མང་གྷལ་དེ་ཝ་མཐོ་རིམ་སློབ་གྲྭ་དང༌། ཞེ་ཆེན་དགོན་པའི་དམའ་རིམ་སློབ་གྲྭ། བསམ་གཏན་གླིང་དགོན་པའི་མ་ཧཱ་ཡ་ན་ནང་པའི་ཤེས་ཡོན་ཡར་རྒྱས་ལྟེ་གནས། འབྲུ་ཐོབ་དགོན་པའི་འཇམ་དབྱངས་བདེ་ཆེན་ནང་ཆོས་སློབ་གྲྭ་སོགས་སློབ་གྲྭ་དུ་མ་ཞིག་ཡོད་ནའང༌། དགོན་སྡེ་སོ་སོའི་ཐོབ་ཁུངས་ལོ་རྒྱུས་སུ་གསལ་རྒྱུར་བརྟེན་འདིར་མ་བཀོད།
དཔར་སྐྲུན་མཇུག་བྱང༌།
༄༅། །བཙན་བྱོལ་བོད་མིའི་ལོ་ངོ་ལྔ་བཅུའི་ལོ་རྒྱུས་ནི་བོད་ཀྱི་ལོ་རྒྱུས་ཀྱི་བརྒྱུད་རིམ་ཧྲིལ་པོའི་ཁྲོད་དུས་ཡུན་ཐུང་ངུ་ཞིག་ཡིན་རུང༌། དེ་ནི་ལས་དབང་གི་འགྱུར་མཚམས་སུ་འཚོ་བའི་མི་རབས་ཧྲིལ་པོ་གཅིག་གི་མི་ཚེའི་སྐྱིད་སྡུག་གིས་བྲིས་པའི་དངོས་བྲིས་ལོ་རྒྱུས་ཤིག་ཡིན་ལ། རྙོག་འཛིང་དང་འཕོ་འགྱུར་ཆེ་བའི་ཉེ་རབས་འཛམ་གླིང་ལོ་རྒྱུས་ཀྱི་ཆ་ཤས་ཤིག་ཀྱང་ཡིན།
དུས་ཡུན་དེ་ནི་ྋགོང་ས་བཅུ་བཞི་པ་ཆེན་པོས་འཇིག་རྟེན་ཀུན་ཁྱབ་ཀྱི་ཐུགས་འགན་ཕྲག་ཏུ་བཞེས་ཏེ་སྐྱེ་འགྲོ་སྤྱིའི་བདེ་དོན་སླད་འཚེ་མེད་ཞི་བའི་དེད་དཔོན་ཆེན་པོར་མངའ་གསོལ་བའི་མཐའ་ཡས་མཛད་འཕྲིན་གྱིས་གོ་ལ་ཧྲིལ་པོ་དོག་པོར་བྱས་པའི་དུས་རབས་ཤིག་ཡིན་ལ། རྒྱ་གཞུང་གི་གདུག་རྩུབ་སྲིད་བྱུས་འོག་བོད་ཀྱི་སྐད་རིག་སྣོད་བཅུད་ཆགས་འཇིག་གི་སོ་མཚམས་ལ་གྱར་བའི་གཉན་འཕྲང་ཅན་གྱི་དུས་རབས་ཤིག་ཀྱང་ཡིན།
དུས་ཡུན་དེ་ནི་ལོ་ངོ་ཉིས་སྟོང་ལྷག་གི་ལོ་རྒྱུས་ཁྲོད་མཐོ་སྒང་གི་མི་རིགས་འདིར་གོད་ཆག་ཆེ་ཤོས་ཕོག་པའི་དུས་རབས་ཤིག་ཡིན་ལ། མི་རིགས་ཀྱི་འཚོ་གནས་དང་ལར་ཞེན་ཆེད་ཟུངས་ཁྲག་མང་ཤོས་འཐོར་ཤིང་དཀའ་སྡུག་ཆེ་ཤོས་མྱངས་པའི་དུས་རབས་ཤིག་ཀྱང་ཡིན།
དུས་ཡུན་དེ་ནི་བོད་མི་རྣམས་མཁྲེགས་འཛིན་མགོ་བཏུམས་ཀྱི་རྨོངས་གཉིད་ལས་སད་དེ་དེང་རབས་འཛམ་གླིང་ལ་ཁ་ཕྱོགས་པའི་དུས་རབས་ཤིག་ཡིན་ལ། མེས་པོའི་རིག་གཞུང་གི་ནོར་མཛོད་ཕྱེ་སྟེ་འཛམ་གླིང་སྐྱེ་འགྲོའི་མིག་འབྱེད་དུ་གྱུར་པའི་སྔོན་མེད་ཀྱི་དུས་རབས་ཤིག་ཀྱང་ཡིན།
འདི་ལྟ་བུའི་གསོན་ཉམས་དོད་ཅིང་དགའ་སྐྱོ་ཟུང་འབྲེལ་གྱི་མི་ངོ་ལྔ་བཅུའི་ལོ་རྒྱུས་ཀྱི་རླབས་རྒྱུན་ཁྲོད། བྱེས་འབྱོར་བོད་མིའི་སྤྱི་ཚོགས་འཕེལ་རིམ་ལ་ཕྱི་མིག་ཅིག་བལྟས་ན། ཚེ་སྲོག་གི་བསྟི་གནས་མེད་པའི་སྲ་མཁྲེགས་ཀྱི་བྲག་རིའི་སྟེང་ངམ། མི་མེད་གཅན་གཟན་གྱི་རྒྱུ་ལམ་ལྷུན་སྟུག་ནགས་ཚལ་ཁྲོད། མི་མེད་དབེན་ཐང་དཀྱིལ། ལམ་མེད་མཐའ་འཁོབ་གནས་རེ་རེར། ང་ཚོའི་ཕ་མེས་རྣམས་ཀྱིས་འཚོ་གནས་ཀྱི་གཞིས་གྲོང་རེ་རེ་བསྐྲུན་ཞིང༌། རིག་གཞུང་གི་ཞིང་ས་རེ་རེ་རྨོས། དཀའ་སྤྱད་ཀྱི་ས་བོན་རེ་རེ་བཏབ་པས། ཡིད་དགའ་བའི་འབྲས་བུ་གཡུར་དུ་ཟ་བ་འཁྲུངས་པར་ཅིས་མི་མཚར།
འདི་ནི་འཕགས་མཆོག་སྤྱན་རས་གཟིགས་ཀྱི་གདུལ་བྱ་གདོང་དམར་བོད་ཀྱི་བུ་རྒྱུད་ཚོས་འདས་པའི་ལོ་ངོ་སྟོང་ཕྲག་རིང་དཀའ་སྤྱད་དང་ཉམས་ལེན་ལས་བྱུང་བའི་རང་གཤིས་ཡིན་ལ། རང་རྒྱལ་གཞན་ཕམ་གྱི་ལྟ་གྲུབ་རླུང་བཞིན་ལྡང་བའི་སྙིགས་དུས་མིའི་རིགས་ལ་ཕུལ་བའི་མཐའ་མཇུག་གི་ལེགས་སྐྱེས་ཀྱང་ཡིན།
མི་རིགས་འདིའི་མཁའ་ལས་ཡངས་པའི་ཁོག་རྒྱ་དང༌། མཐོ་ལས་ཟབ་པའི་ལྟ་གྲུབ། བཟོད་བརྩོན་སྦྱིན་སོགས་བཟང་སྤྱོད་ཀྱི་ཁྱད་ནོར་བཅས་ཀྱིས། རང་ཁེ་དང་བདག་འཛིན་གྱི་རྨང་རྡོས་བརྩིགས་པའི་ཉི་ཚེ་བའི་ལྟ་སྤྱོད་མཐའ་དག་ཉིན་དཀར་གྱི་གྲིབ་མའི་གནས་སུ་བཀོད།
ཨེ་མ། ཞི་བདེ་བག་ཕེབས་ཀྱིས་འཚོ་བའི་གཞིས་གྲོང༌། སོ་ནམ་ལོ་ལེགས་སྨིན་པའི་ཞིང་ས། བུང་བའི་ལྡིར་སྒྲས་ཁེངས་པའི་སློབ་གྲྭ། འཆད་རྩོད་ལས་གྱིས་བྲེལ་བའི་ཆོས་དགོན་བཅས། མི་ཡུལ་ས་མཐའ་ཀུན་ཏུ་ཁ་བ་རི་བའི་ཡུལ་ལྗོངས་ཀྱི་སྣང་བརྙན་གསོན་པོ་སྐྲུན་མཁན་སུ། གནའ་བོའི་ཆོས་རིག་གི་ནོར་བུའི་སྟེང་དེང་རབས་རིག་རྩལ་གྱིས་རྒྱན་ཆ་སྤྲས་མཁན་སུ། འདི་ནི་གངས་རིའི་ཡུལ་ནས་ཡོང་བའི་མགྲོན་པོ་ཁྱུ་གཅིག་གིས། བླ་ན་མེད་པའི་སྤོབས་པ་དང༌། ཕ་མཐའ་བྲལ་བའི་བློ་གྲོས། བར་མ་ཆད་པའི་དཀའ་སྤྱད་བཅས་ལ་བརྟེན་ནས་གསར་དུ་བཞེངས་པའི་ལོ་རྒྱུས་ཀྱི་ཟིན་བྲིས་ཤིག་ཡིན་གཤིས། ཞི་བདེ་དང་དྲང་བདེན་ལ་དགའ་བའི་འཛམ་གླིང་མི་མང་གིས་དུས་ནམ་ཡང་བརྗེད་མི་སྲིད།
བཅས་པའི་སྨྲས་པ་དང་འབྲེལ་བརྗོད་རྒྱུར། བཙན་བྱོད་བོད་མིའི་གཞི་རིམ་སློབ་གྲྭ་ཁག་གི་ལོ་ངོ་ལྔ་བཅུའི་ལོ་རྒྱུས་ནི། བཙན་བྱོལ་བོད་མིའི་སྒྲིག་འཛུགས་སྤྱིའི་འཕེལ་རིམ་ལོ་རྒྱུས་ཀྱི་ཆ་ཤས་གལ་ཆེན་ཞིག་ཡིན་ཞིང༌། བོད་ཀྱི་ཉེ་རབས་ལོ་རྒྱུས་སྤྱི་དང་ཁྱད་པར་འཛམ་གླིང་གི་བཙན་བྱོལ་སྒྲིག་འཛུགས་ཁྲོད་སྔ་ན་མ་གྲགས་པའི་གྲུབ་འབྲས་དང་མཛད་རྗེས་ཆེན་པོ་ཞིག་ཡིན་པ་ཀུན་གྱིས་ངོས་འཛིན་བྱེད་མུས་ལྟར་ལགས། དེ་ལྟ་བུའི་ཤེས་ཡོན་སློབ་སྤེལ་གྱི་ལོ་རྒྱུས་རྩོམ་སྒྲིག་སྐབས། བཙན་བྱོལ་བོད་མིའི་ཤེས་ཡོན་སློབ་སྟོན་གྱི་ལས་གནས་ཐོག་ཡོད་པའི་ཚོགས་སྡེ་དང་སློབ་ཁག་ཡོངས་ཀྱིས་འདི་ག་ལས་ཁུངས་ཀྱི་འབོད་སྐུལ་ལྟར་རང་རང་གི་ལོ་རྒྱུས་བསྡུ་རུབ་དང་བསྐྱར་ཞིབ་ཀྱི་རང་འཁྲི་ལས་བགོས་འཐུས་གཙང་བསྒྲུབས་པར་བསྔགས་བརྗོད་ཞུ་རྒྱུ་དང༌། ཁྱད་པར་རྩོམ་སྒྲིག་གི་བརྒྱུད་རིམ་ཁྲོད་བཅར་འདྲི་དང༌། དོགས་གཅོད། གནས་ཚུལ་བརྩད་ཞིབ། རྒྱུ་ཆ་འཚོལ་སྡུད། བསྐྱར་ཞིབ་སོགས་ཀྱི་ལས་དོན་ཁྲོད་མཉམ་རོགས་གནང་མཁན་ཤེས་རིག་དེང་རབས་ཤེས་ཡོན་ཚན་པའི་ཤེས་ཡོན་ལས་འཛིན་པ་ཚེ་རིང་ཕུན་ཚོགས་ལགས་དང༌། སྲོལ་རྒྱུན་ཤེས་ཡོན་ཚན་པའི་ཤེས་ཡོན་རྟོག་ཞིབ་པ་ཚེ་རིང་བསམ་གྲུབ་ལགས། རྩོམ་སྒྲིག་ཚན་པའི་འགན་འཛིན་ཨཙརྱ་ཀརྨ་སྨོན་ལམ་ལགས། ལས་དོ་བློ་བཟང་ཚེ་རིང་ལགས། ཆོད་གན་དྲུང་ལས་དགེ་འདུན་དོན་ཡོད་ལགས། རྩོམ་སྒྲིག་ཚན་པའི་ལས་བྱེད་ཀུན་དགའ་རྒྱལ་མཚན་ལགས། རི་མོ་དང་ཇུས་འགོད་པ་ཚེ་བརྟན་ལགས། བཀའ་ཤག་ངེས་མེད་སྡེ་ཚན་དྲུང་འཕར་ཚེ་རྡོར་ལགས། ཞིང་གཤེགས་བོད་དགེ་བྱམས་པ་ཆོས་གྲགས་ལགས། རྡོར་གླིང་གཏན་སློབ་བོད་དགེ་འཇིགས་མེད་དབུ་རྒྱན་ལགས་བཅས་ནས་མཐུན་འགྱུར་གནང་བ་དང༌། དེ་བཞིན་ཤེས་རིག་བཀའ་བློན་སྐུ་ངོ་ཐུབ་བསྟན་ལུང་རིགས་མཆོག་དང༌། དྲུང་ཆེ་གཡུ་ཐོག་ཀརྨ་དགེ་ལེགས་མཆོག དྲུང་འཕར་རི་ཁ་བཀྲ་ཤིས་ནོར་བུ་ལགས། དྲུང་འཕར་དངོས་གྲུབ་རྡོ་རྗེ་ལགས་བཅས་ཀྱི་རྩོམ་སྒྲིག་གི་འགོ་མཇུག་བར་གསུམ་དུ་ཐུགས་ཁུར་ཆེན་པོས་གཟིགས་ཞིབ་དང་ལམ་སྟོན་གནང་བར་སྙིང་ཐག་པ་ནས་ཐུགས་རྗེ་ཆེ་ཞུ། མདོར་ན་དཔེ་དེབ་འདི་རྩོམ་སྒྲིག་གི་ལས་དོན་ཁྲོད་དངོས་ཤུགས་བརྒྱུད་གསུམ་ནས་མཉམ་ཞུགས་གནང་མཁན་འབྲེལ་ཡོད་ཚང་མར་བསྔགས་བརྗོད་དང་རྗེས་སུ་ཡི་རང་ཞུ་རྒྱུ་བཅས། ད་ལྟའི་མི་རབས་ཀྱིས་ལྷག་བསམ་དག་པས་བཞེངས་པའི་ལོ་རྒྱུས་ཀྱི་ཟིན་ཐོ་འདིས། སྔོན་རབས་ཕ་མེས་རྣམས་ཀྱི་བཀའ་དྲིན་ལ་སྙིང་ནས་རྗེས་དྲན་དང༌། ཕྱིས་འབྱུང་མི་རབས་སྤྱི་དང་ཁྱད་པར་ྋའཕགས་མཆོག་ཕྱག་ན་པདྨོའི་ཐུགས་བསྐྱེད་བཀའ་དྲིན་ཕ་མཐའ་མ་མཆིས་པའི་དྲན་གསོའི་ཆ་ཤས་སུ་བསྔོ་བའི་དགེ་བས་འགྲོ་ཀུན་དགེ་ལེགས་སུ་བཀྲི་བར་གྱུར་ཅིག དགེའོ།། །།
(734)

robotstxt: allowed

filter: keep


text:
འདི་ག་རྩོམ་སྒྲིག་ཁང་གི་ལས་བྱེད་ཚོས་ལོ་གཉིས་ལྷག་ལ་ལས་ཞོར་དུ་མ་དཔེ་དང་གཤིབ་བསྡུར་བྱས་ཏེ་རྗེ་ཙོང་ཁ་པའི་གསུང་འབུམ་ཡོངས་འཕྲུལ་དེབ་ཏུ་རྩོམ་སྒྲིག་བྱས་ཏེ་ལེགས་པར་གྲུབ་སོང་། དེ་ཡང་འདི་... རྒྱས་པར་གཟིགས་་་
༧གོང་ས་༧སྐྱབས་མགོན་ཆེན་པོ་མཆོག་གིས་སེར་སྨད་ཐོས་བསམ་ནོར་གླིང་གྲྭ་ཚང་གི་ཆོས་ར་གསར་པ་སོགས་དབུ་འབྱེད་གནང་སོང་། བོད་རྒྱལ་ལོ་༢༡༤༤ལོའི་བོད་ཟླ་༡༡ཚེས༣དང་ཕྱི་ལོ་ ༢༠༡༧ ཟླ་ ༡༢ ཚེས་ ༢༡ ར... རྒྱས་པར་གཟིགས་་་
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་རྟ་མགྲིན་ཡང་གསང་གི་བཀའ་དབང་སྩལ་སོང་། ཕྱི་ལོ་༢༠༡༧ལོའི་ཟླ་༡༢ཚེས་༢༠ རེས་གཟའ་ལྷག་པའི་ཉིན་གྱི་སྔ་དྲོའི་ཆུ་ཚོད་༨:༠༠ནས་༡༡:༣༠པར་ལ་༧སྤྱི་ནོ... རྒྱས་པར་གཟིགས་་་
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་འདི་ག་སེ་ར་ཆོས་སྒར་དུ་ཆིབས་བསྒྱུར་བསྐྱངས་སོང་། ཕྱི་ལོ་༢༠༡༧ལོའི་ཟླ་༡༢ཚེས་༡༩ ཉིན་གྱི་ཕྱི་དྲོའི་ཆུ་ཚོད་དང་པོ་ཡོལ་ཙམ་ལ་༧སྤྱི་ནོར་༧གོང་ས... རྒྱས་པར་གཟིགས་་་
སེར་བྱེས་མཁས་སྙན་གྲྭ་ཚང་གི་ཤེས་ཡོན་ལྷན་ཚོགས་ཀྱིས་གོ་སྒྲིག་འོག་རྒྱལ་སྤྱིའི་འདུལ་བའི་བགྲོ་གླེང་ཐེངས་གསུམ་པ་ཚོགས་སོང་། བོད་རྒྱལ་ལོ་ ༢༡༤༤ ལོའི་བོད་ཟླ་ ༡༠ ཚེས་ ༢༩ ནས་དང་ཕྱི་ལོ་ ༢༠... རྒྱས་པར་གཟིགས་་་
བྱེད་སྒོ་ཆེས་ཁག་གི་པར་སྒམ།.................


text:
- མདུན་ངོས་སུ། »
- ཚན་རིག་མི་སྣ། »
- མ་ཡི་ཁལ ཧྥ་ར་ཌེ།
སྤེལ་མཁན། : tsenrig 12/01/2008
མིང། མ་ཡི་ཁལ ཧྥ་ར་ཌེ།
སྐྱེས་ལོ། ༡༧༩༡
འདས་ལོ། ༡༨༦༧
ཁོང་གི་བརྟག་དཔྱད་དང་རྣམ་གཞག་དང་འབྲེལ་བའི་ལམ་རིམ་གྱི་ཐོག་ནས་དེང་དུས་དངོས་ཁམས་ཚན་རིག་དང་གློག་ཆས་བཟོ་ལས་ཀྱི་རྨང་གཞི་འགོ་ཚུགས་པ་རེད། ཁོང་གི་སློབ་ཁྲིད་དང་འབད་བརྩོན་ལྷོད་མེད་བྱས་པའི་རྒྱུ་མཚན་གྱིས་དུས་རབས་བཅུ་དགུ་པའི་དབྱིན་ཡུལ་གྱི་སྤྱི་ཚོགས་ནང་ཚན་རིག་ལ་གོ་ས་ངེས་ཅན་ཞིག་ཐོབ་ཡོད། ཁོང་ནི་དབྱིན་ཡུལ་གྱི་ས་གནས་ནིའུ་ལིང་ཊོན་ཞེས་པ་དེར་སྤྱི་ལོ་ ༡༧༩༡ ལོའི་ཟླ་བ་ ༩ ཚེས་ ༢༢ ལ་འཁྲུངས་པ་དང་། ཁོང་གི་ཕ་དམ་པ་ནི་ལྕགས་བཟོ་མཁན་གྱི་མགར་ར་ཞིག་ཡིན་པས་རིགས་དང་དཔལ་འབྱོར་གང་གི་ཆ་ནས་སྤྱི་ཚོགས་ནང་ཆེས་རྗེས་ལུས་ཡིན་པ་མ་ཟད་ཆོས་ལུགས་ཀྱི་ཐོག་ནས་ཡང་སེན་ཌི་མ་ནན་ཞེས་པའི་གྲངས་ཉུང་ཅན་གྱི་ཡེ་ཤུ་ཡི་ཆོས་བརྒྱུད་ཞིག་ལ་དད་པ་བྱེད་མཁན་ཞིག་དང་། ཁོང་ནི་མི་ཚེ་ཧྲིལ་པོའི་རིང་ཆོས་བརྒྱུད་དེར་དད་སེམས་ཤུགས་ཆེ་གནང་མཁན་ཞིག་རེད། ཁོང་གི་ཡིད་ཆེས་བྱེད་ཡག་ལ་རང་བྱུང་གི་གསང་བའི་གཏན་ཁྲིམས་ཐ་དག་དཀོན་མཆོག་གིས་འཇིག་རྟེན་བཀོད་པའི་སྐབས་སུ་བྲིས་གནང་བ་ཞིག་དང་དེ་དག་བཙལ་འཚོལ་བྱེད་པ་དང་སློབ་སྦྱོང་བྱེད་རྒྱུ་ནི་དཀོན་མཆོག་གི་གསང་བ་ཤེས་ཐབས་བྱེད་པ་ཞིག་ཡིན་པས་རྩ་ཆེར་འདོད་ཀྱི་ཡོད། ཁོང་ཐོག་མར་ལོན་ཌོན་ཉིན་སློབ་ཞིག་གི་ནང་སློབ་བཞུགས་བྱས་ཡོད་ཀྱང་མི་རིང་བར་དེ་ནས་ཕྱིར་ཐོན་གྱིས་དཔེ་དེབ་རྒྱབ་ཤོག་བཟོ་སྐྲུན་ཁང་ཞིག་གི་ནང་ལས་ཀ་བྱེད་དགོས་བྱུང་བ་རེད། སྐབས་དེར་ཁོང་ཚན་རིག་ལ་དོ་སྣང་ཆེན་པོ་བྱུང་བ་དང་ལས་ཞོར་དུ་ཚན་རིག་གི་གཏམ་བཤད་གང་མང་གསན་གནང་མཛད་པ་དང་དཔེ་དེབ་ཀྱང་གང་མང་བཀླགས་ཡོད།
སྤྱི་ལོ་ ༡༨༡༢ ལོར་རོ་ཡལ་གཙུག་ལག་སློབ་གཉེར་ཁང་དུ་སྐབས་དེའི་ཚན་རིག་གི་མཁས་དབང་གྲགས་ཅན་སྐུ་ཞབས་ཧམ་པི་རི་ཌེ་ལྭི་ལགས་ཀྱི་མཐའ་མའི་གཏམ་བཤད་ཚོགས་དུས་བཞི་གསན་གནང་མཛད་པ་དང་གཏམ་བཤད་ཀྱི་གནད་དོན་མཐའ་དག་ཟིན་བྲིས་ཆ་ཚང་བྱས་ཐོག་དེའི་ངོ་བཤུས་ཞིག་ཧམ་པི་རི་ཌེ་ལྭི་ལགས་སུ་སྟོན་གནང་མཛད་པ་དང་ལྷན་དུ་ལས་ཀ་ཞིག་འཚོལ་ཐབས་ཡོང་བའི་རེ་བ་ཞུས། དེ་ལ་བརྟེན་ནས་ལོ་རྗེས་མའི་ཚེས་ཤར་དུ་རོ་ཡལ་གཙུག་ལག་སློབ་གཉེར་ཁང་གི་རྫས་སྦྱོར་སྡེ་ཚན་ནང་སྐུ་ཞབས་ཧམ་པི་རི་ཌེ་ལྭི་ལགས་ཀྱི་ཕྱག་རོགས་སུ་བསྐོ་གཞག་བྱུང་བ་རེད།
སྤྱི་ལོ་ ༡༨༡༣ གྱི་སྟོན་དུས་ནས་ ༡༨༡༥ དཔྱིད་དུས་བར་ཧམ་པི་རི་ཌ་ལྭི་ལགས་དང་ལྷན་དུ་ཁོང་གི་ཕྱག་རོགས་ལྟ་བུར་ཡོ་རོབ་གླིང་ཆེན་ནང་ཡོད་པའི་རྫས་ཀྱི་བརྟག་དཔྱད་ཁང་མང་པོར་བལྟ་སྐོར་སྐྱོད་རྒྱུའི་གོ་སྐབས་བྱུང་བ་དང་། རོ་ཡལ་གཙུག་ལག་ཁང་དུ་ཕྱིར་འཁོར་མཚམས་མུ་མཐུད་རྫས་སྦྱོར་ཐོག་ཕྱག་ལས་གནང་བ་དང་གཏེར་ཁ་སྔོགས་འདོན་བྱེད་མཁན་ཚོའི་ཆེད་དུ་བདེ་སྲུང་ལྒང་ཞུ་ཞེས་པ་སྐུ་ཞབས་ཧམ་པི་རི་ཌེ་ལྭི་ལགས་དང་ལྷན་དུ་གསར་གཏོད་གནང་།
སྤྱི་ལོ་ ༡༨༢༡ ལོར་ཁོང་རོ་ཡལ་གཙུག་ལག་ཁང་གི་གཙོ་སྐྱོང་བའི་ལས་ཀར་བསྐོ་གཞག་བྱུང་བ་དང་མི་རིང་བར་གློག་དང་ཁབ་ལེན་གྱི་འབྲེལ་བ་གསར་རྙེད་བྱུང་བ་དེ་ནི་ད་ལྟའི་གློག་འགུལ་ཡོ་ཆས་ཀྱི་རིགས་ལམ་འགྲོ་ཚུལ་ཡིན། སྤྱི་ལོ་༡༨༢༠ ཙམ་ནས་ཁོང་གིས་རླངས་རྫས་མང་པོ་ཞིག་གནོན་ཤུགས་འོག་གཤེར་གཟུགས་སུ་བསྒྱུར་ནས་རྟོག་ཞིབ་བྱས་པའི་བརྒྱུད་རྗེས་སུ་བེན་ཛིན་༼benzene༽ ཞེས་འབོད་པའི་གཤེར་རྫས་དེ་གསར་རྙེད་བྱུང་བ་རེད།
སྤྱི་ལོ་ ༡༨༢༥ ལོར་ཁོང་རོ་ཡལ་གཙུག་ལག་ཁང་གི་བརྟག་དཔྱད་ཁང་གི་འགན་འཛིན་དུ་བཀོ་གཞག་བྱུང་ཡོད་ཀྱང་རྒྱུ་མཚན་གཉིས་ཀྱིས་རྐྱེན་པས་མུ་མཐུད་བརྟག་དཔྱད་ཀྱི་ལས་ཀ་མཇུག་སྐྱོང་བྱེད་ཐུབ་མེད། རྒྱུ་མཚན་གཅིག་ནི་སྐབས་དེར་ཁོང་དབྱིན་གཞུང་མཚོ་དམག་ཆེད་དུ་འོད་ཤེལ་༼རྒྱང་ཤེལ་སོགས་བཟོ་སྐྲུན་ཆེད༽ ཡར་རྒྱས་གཏོང་ཐབས་སུ་དུས་ཚོད་མང་དག་ཞིག་གཏོང་གནང་མཛད་དགོས་བྱུང་ཡོད། དེར་དམིགས་བསལ་གྲུབ་འབྲས་ཆེ་བ་གང་ཡང་ཐོན་མེད་ཀྱང་རྗེས་སོར་ཁོང་མཚོ་དམག་གི་ཚན་རིག་ལམ་སྟོན་པར་བསྐོ་གཞག་བྱུང་། རྒྱུ་མཚན་གཉིས་པ་ནི་གཙུག་ལག་ཁང་གི་འཛིན་སྐྱོང་དང་འབྲེལ་བའི་ལས་གཞི་མང་དག་ཅིག་བྱེད་དགོས་བྱུང་བས་བརྟག་དཔྱད་ཆེད་དུས་ཁོམ་མ་བྱུང་བ་བཅས་ཡིན། རོ་ཡལ་གཙུག་ལག་སློབ་གཉེར་ཁང་གི་ལས་སློབ་ཚོའི་ཆེད་དུ་གཟའ་པ་སངས་གང་ཡིན་ལ་དགོང་མོར་ཚན་རིག་གི་གཏམ་བཤད་འགོ་འཛུགས་བྱས་པ་དང་དེ་མིན་སློབ་ཕྲུག་ཚོ་ཁོ་ནའི་ཆེད་དུའང་ཚན་རིག་གི་གཏམ་བཤད་མང་པོ་བྱས་པ། དཔེར་ན། ཡང་ལ་ཞིག་གི་རྫས་སྦྱོར་གྱི་ལོ་རྒྱུས་ཞེས་པའི་བརྗོད་གཞིའི་ཐོག་རྫས་སྦྱོར་དང་འབྲེལ་བའི་ཚན་རིག་གི་སློབ་ཁྲིད་གནང་བར་སྙན་གྲགས་ཆེན་པོ་བྱུང་། དེ་དང་འདྲ་བའི་སློབ་ཁྲིད་ཀྱི་ལས་གཞི་ཞིག་རྗེས་སོར་སྤྱི་ལོ་ ༡༩༦༦ ནས་བཟུང་བརྙན་འཕྲིན་ཐོག་རྒྱང་བསྒྲགས་བྱེད་བཞིན་ཡོད། རྒྱུ་མཚན་དེ་དག་ལ་བརྟེན་ནས་ཁོང་སྐབས་དེའི་སྤྱི་ཚོགས་ནང་སྙན་གྲགས་ཆེ་ཤོས་ཡིན་པའི་ཚན་རིག་པ་ཞིག་ཏུ་གྱུར་བ་རེད།
སྤྱི་ལོ་ ༡༨༣༠ ནས་ ༡༨༥༡ བར་རྒྱལ་གཞུང་དམག་སྤྱི་ཁང་གི་རྫས་སྦྱོར་སློབ་དཔོན་ཆེན་མོར་བསྐོ་གཞག་བྱུང་བ་དང་༡༨༣༡ ནས་ཁོང་གི་སླར་ཡང་གློག་གི་ཐོག་ཉམས་ཞིབ་བྱེད་རྒྱུའི་གོ་སྐབས་བྱུང་ཡོད། ལོ་དེར་ཁོང་གི་གློག་སྡུད་ཁབ་ལེན་གྱི་རིགས་ལམ་གསར་རྙེད་བྱུང་བ་དང་དེ་དང་ལྷན་དུ་གློག་རྒྱུན་སྒྱུར་ཆས་༼transformer༽ དང་གློག་རྒྱུན་སྐྲུན་ཆས་༼generator༽ཐོག་མར་གསར་གཏོད་གནང། དེ་བཞིན་ཁོང་གིས་གློག་གི་རྫས་སྦྱོར་རིག་པའི་རིགས་ལམ་བསྐྱར་བཅོས་མཛད་པ་དང་དེ་འབྲེལ་གྱི་ཐ་སྙད་དཔེར་ན། གློག་སྣེ། ཕོ་སྣེ། མོ་སྣེ་ཞེས་པ་སོགས་གསར་གཏོད་མཛད། དེ་སྔོན་གློག་ཅེས་པ་དེ་ལྕགས་སྐུད་སོགས་དངོས་གཟུགས་ཤིག་གི་སྣེ་གཅིག་ནས་གཞན་དུ་རྒྱུ་མཁན་གྱི་གཤེར་གཟུགས་ལྟ་བུ་མུ་མཐུད་ནས་འགྲོ་མཁན་ཞིག་ལ་ངོས་འཛིན་བྱེད་ཀྱི་ཡོད་ཀྱང་ཁོང་གི་དེ་ལྟར་མིན་པར་གློག་ཅེས་པ་དེ་སྣེ་གཅིག་ནས་གཞན་དུ་འགྲོ་སྐྱོད་ཐུབ་པའི་རྡུལ་ཕྲ་མོ་དེ་འདྲ་ཕན་ཚུན་འགྲོ་འོང་བྱེད་པ་ལས་བྱུང་བ་ཞིག་ཡིན་པ་བཤད་ཡོད།
དེ་བཞིན་དངོས་རྫས་ཐམས་ཅད་གྲུབ་བྱའི་རྡུལ་ཕྲན་ཞེས་པ་དང་བར་སྣང་འགྲུབ་བྱེད་ཀྱི་ཨེ་ཐར་ཞེས་པ་དངོས་སུ་མེད་པའི་བསམ་ཚུལ་གསུངས། གང་ལྟར་ཁོང་གི་ཚན་རིག་ཐོག་བརྟག་དཔྱད་དང་སློབ་ཁྲིད། དེ་བཞིན་རྒྱལ་གཞུང་གི་སྡེ་ཚན་མང་པོར་ཚན་རིག་སློབ་སྟོན་པའི་ལས་འཁུར་གནང་བ་སོགས་སྐབས་དེའི་སྙན་གྲགས་ཆེ་ཤོས་ཀྱི་མི་སྣ་ཞིག་ཏུ་གྱུར་པ་རེད། དེ་བཞིན་སྙན་གྲགས་ཅན་གྱི་རི་མོ་མཁན་མང་པོས་ཁོང་གི་འདྲ་བརྙན་བྲིས་གནང་མཛད་ཡོད་པར་མ་ཟད་སྐབས་དེར་བརྙན་པར་བཟོ་སྐྲུན་གྱི་རིགས་ལམ་གསར་རྙེད་བྱུང་ཙམ་ཡིན་པས་དུས་དེའི་ནང་བརྙན་པར་མང་ཤོས་བསྒྲོན་ཡོད་པའི་མི་སྣ་ཞིག་ཀྱང་ཡིན། སྤྱི་ལོ་༡༩༩༡ ནས་ ༡༩༩༩ བར་པར་སྐྲུན་བྱས་པའི་དབྱིན་ཡུལ་གྱི་ཤོག་དངུལ་ཉི་ཤུ་ཅན་གྱི་ཐོག་ཏུ་ཡང་ཁོང་གི་སྐུ་པར་བཀོད་ཡོད། སྤྱི་ལོ་༡༨༦༧ ལོའི་ཟླ་བ་ ༨ ཚེས་ ༢༥ ཉིན་དགོངས་པ་རྫོགས་པ་རེད།


text:
བར་ཞི་ཕུན་ཚོགས་དབང་རྒྱལ།
༄༅། །ན་མོ་གུ་རུ་བེེཌྰུརྱ། །ལྷ་མཆོག་སྨན་བླ་བེེཌྰུརྱ། །བཤེས་གཉེན་ཚུལ་བཟུང་བཀའ་དྲིན་ཅན། །བསྟན་འཛིན་འཇིགས་མེད་དབང་ཕྱུག་ལ། །བཏུད་ནས་རྩ་ཆུའི་བརྟག་ཐབས་འདྲི(འབྲི)། །
དང་པོ། རེག་པ་རྩའི་ལྷན་ཐབས།
དེ་ལ་ནད་མེད་རྒྱུན་རྩ་ནི། །སྐྱེས་བུ་དར་མ་ཁམས་སྙོམས་པའི། །དབུགས་དབྱུང་རྩ་གསུམ་དབུགས་རྔུབ་ལ། །རྩ་གྲངས་གཉིས་འཕར་བཞེད་སྲོལ་བཙན། །དེ་ཡང་ཆེ་ཆུང་དྲག་དལ་དང་། །བྱིང་རྒྱས་སྡོད་འཐེན་ཐང་གྲིམས་ལྷོད། །མེད་པའི་སྙོམས་པར་ལན་གྲངས་བརྒྱའི། །བར་དུ་འཕར་ན་ངེས་པ་འོ། །
དེ་ལྡོག་དྲུག་འཕར་ཚ་བ་ཆུང་། །བདུན་འཕར་ཚ་བ་འབྲིང་པོ་དང་། །བརྒྱད་འཕར་ཚ་བ་ཆེན་པོ་སྟེ། །དགུ་འཕར་ཚ་བ་མི་བཟད་པ། །བཅུ་འཕར་ཚ་བ་ལ་འདས་པའོ། །བཞི་འཕར་གྲང་བ་ཆུང་བ་དང་། །གསུམ་འཕར་གྲང་བ་འབྲིང་པོ་དང་། །གཉིས་འཕར་གྲང་བ་ཆེན་པོ་སྟེ། །གཅིག་འཕར་དམུ་ཆུའི་འཆི་རྩ་སོགས། །གྲང་བ་གཏིང་འཁར་འཆི་རྩ་ཡིན། །
དེ་ཡང་ཚ་བའི་སྤྱི་རྩ་དྲུག །དྲག་ཅེས་འཕར་ཤེད་ཆེ་བ་དང་། །རྒྱས་ཞེས་ཤ་ཁར་ཡར་ཐོན་པ། །འདྲིལ་ཞེས་ལྕགས་མདའ་བཞིན་དུ་ནི། །ཀྲིལ་ཀྲིལ་ཤ་ནང་ནས་མངོན་པ། །མགྱོགས་ཞེས་འཕར་བའི་བྱ་བ་མྱུར། །གྲིམས་ཞེས་གཞུ་རྒྱུད་བཞིན་དུ་ནི། །ཐེང་ངེ་བྲེང་ངེར་གནས་པ་འོ། །མཁྲེངས་(མཁྲང་)ཞེས་སྟོང་སོབ་མི་བྱེད་པ། །མནན་ན་ཐེང་ངེ་སྲ་བ་འོ། །
དེ་ལ་དྲག་རྒྱས་ཁ་ཚད་དང་། །འདྲིལ་མགྱོགས་བར་གྱི་ཚ་བ་དང་། །གྲིམས་མཁྲེངས་(མཁྲང་)བྱུང་ན་གཏིང་ཚད་དོ། །བསྡུ་ན་ཁ་བར་གཉིས་པོ་ནི། །འཁྲུག་རིམས་ཚ་བ་གསར་པ་དང་། །གཏིང་ཚད་རྙིང་པའི་ཚ་བ་ཡིན། །
གྲང་བའི་སྤྱི་རྩ་དྲུག་པོ་ནི། །ཚ་བའི་རྩ་དྲུག་སོ་སོར་ལྡོག །ཞན་ཞེས་འཕར་ཤེད་ཆུང་བ་དང་། །བྱིང་བ་གཏིང་དུ་བྱིངས་པ་དང་། །གུད་ཅེས་ཁྱུག་གེ་མི་མངོན་ཉམས། །བུལ་བ་འཕར་གྲངས་འགྱངས་སམ་དལ། །ལྷོད་པ་གྲིམས་མིན་ལྷོད་ལྷོད་པོ། །དཔེར་ན་སྐུད་པའི་གྲིམ་ཞིགས་(ཞིག་)བཞིན། །སྟོངས་པ་མཁྲེངས་(མཁྲང་)མིན་སྟོང་སོབ་བེ། །དེ་ཡང་ལྷོད་སྟོངས་གྲང་བ་གསར། །ཞན་བྱིང་གུད་བུལ་རྙིང་པ་འོ། །
རྩ་རྒྱུད་སོ་སོར་བརྟག་པ་ནི། །རླུང་རྩ་རྐྱལ་ལམ་ཁར་འཕྱོ་ཞིང་། །མནན་ན་ནང་སྟོངས་སྐབས་སུ་སྡོད། །མཁྲིས་རྩ་ཕྲ་ལ་གྲིམས་པར་འཕར། །བད་ཀན་སྐྱ་བོ་བྱིང་ལ་རྒུད། །རླུང་ཚད་སྟོངས་ལ་མགྱོགས་པར་གཡོ། །བད་མཁྲིས་ཁ་བྱིང་གཏིང་ན་གྲིམས། །བད་རླུང་རྩ་ནི་སྟོངས་ལ་དལ། །སྨུག་པོ་སྦོམ་ཁེངས་ཀན་རྩ་ཞར། །ཁྲག་རྩ་འབུར་ལ་འདྲིལ་བར་འཕར། །ཆུ་སེར་འདར་ལ་འཕར་ཚུལ་དཀའ། །སྲིན་རྩ་སོར་མོར་འཁྱུད་བཞིན་དུ། །ཞེང་དུ་ལེབ་མོ་ལེབ་མོར་འཕར། །མཛེ་ནི་འདར་ལ་ལྷོག་ལྷོག་འཕར། །འཁྲུགས་ཚད་སྦོམ་རྒྱས་འབུར་ལ་འདྲིལ། །འགྲམས་ཚད་ཕྲ་མཁྲངས་(མཁྲང་)གྲིམས་པར་འཕར། །རིམས་ཚད་ཕྲ་ལ་མགྱོགས་པར་འཕར། །གཉན་ནི་གང་ཞུགས་དོན་སྣོད་ཀྱི། །རྩ་དེ་སོར་མོར་འཁྱུད་བཞིན་དུ། །ལྕམ་དྲལ་དྲག་ཞན་ཆེ་ཆུང་ཅན། །གློ་བུར་ནད་ཆེན་གཟེར་ཐུང་རྩ། །དར་ལྕེ་རླུང་བསྐྱོད་ཇི་བཞིན་དུ། །ཐུང་ཐུང་སྦུད་སྦུད་འཕར་བ་འོ། །སྦྱར་དུག་རྩུབ་ཐུང་ངེས་མེད་འཕར། །ཤ་དུག་ཕྲ་མགྱོགས་ཞན་(ཞར་)བྱིང་རྒྱུ། །མ་སྨིན་ཚ་བ་ཕྲ་མགྱོགས་གཡོ། །རྒྱས་ཚད་དྲག་ལ་གྲིམས་པར་འཕར། །སྟོངས་ཚད་སྟོང་ལ་རྒྱུག་པ་སྟེ། །གབ་ཚད་རྩ་དཔངས་དམའ་ལ་གྲིམས། །རྙིངས་ཚད་ཕྲ་ལ་གྲིབས་(གྲིམས་)པར་འཕར། །རྙོགས་ཚད་གཏིང་ནས་ཕྲ་མྱུར་རྒྱུག །རྨ་ཚད་སྦོམ་མཁྲེངས་(མཁྲང་)མགྱོགས་པར་འཕར། །མདེ་འུ་ཁོང་ནང་དོན་སྣོད་ཕྱོགས། །གང་ལུས་རྩ་ཞར་ལྕམ་དྲལ་བྱེད། །མགོ་ཆག་ཤ་སྐྱོན་མཚོན་(ཚོན་)རྩ་དྲག །རུས་སྐྱོན་ཀན་རྩ་གྲིམས་པ་འབྱུང་། །ཀླད་སྐྱོན་ཆག་རྩ་མགྱོགས་པར་འཕར། །རྣག་རྩ་ཆུ་སེར་དང་མཚུངས་འདར། །རྣག་ཚད་འཕར་ཐག་ཐུང་ཐུང་འབྱུང་། །མ་ཞུ་གསར་པ་སྦོམ་ལ་མཁྲངས་(མཁྲང་)། །རྙིང་པ་ཤེད་ཆུང་རྩ་རྒྱུད་ཕྲ། །དམུ་འོར་སྐྱ་རྦབ་རྣམ་གསུམ་རྩ། །ཕྲ་བྱིང་གཏིང་ན་དམ་ཤེད་ཡོད། །མང་དུ་སྐྱུགས་(སྐྱུག་)རྗེས་རྩ་སྟོད་ཞན། །དེ་བཞིན་འཁྲུ་རྗེས་རྩ་སྨད་ཞན། །
རྩ་ཡི་ནོར་འཕྲང་དྲུག་པོ་ནི། །སྟེང་ཀྱལ་(རྐྱལ་)ཁྲག་གསར་དང་རླུང་རྩ། །ཕྱི་རྒྱུད་རྩ་མདོར་ཞལ་མི་གསལ་བའི་གསལ་བྱེད་དུ་རང་གིས་བཀོདམཆན། གཏིང་མཁྲངས་(མཁྲང་)ཁྲག་ཡིན་སྟོངས་ན་རླུང་། །རྒྱུག་བྱེད་རྒྱས་ཚད་སྟོངས་ཚད་རྩ། །ཤེད་ཆེ་རྒྱས་ཚད་ཆུང་སྟོངས་ཚད། །བྱིང་བྱེད་བད་ཀན་ཁྲག་རྒན་རྩ། །གཏིང་ལྷོད་བད་ཀན་གྲིམས་པ་ཁྲག །
བྱེ་བྲག་གར་བབས་ནད་བརྟག་པ། །མཚོན་(ཚོན་)རྩས་གློ་སྙིང་སྟོད་ནད་བརྟག །ཀན་རྩས་ཕོ་མཆིན་བར་ནད་བརྟག །ཆག་རྩས་མཁལ་རྐེད་སྨད་ནད་བརྟག །ཕྱི་(ཕྱིར་)རྒྱུ་རྩ་དྲག་གདགས་ཀྱི་རྩ། །ནང་རྒྱུ་རྩ་ཞན་སྲིབས་ཀྱི་རྩ། །ཡར་ཟུར་གདགས་རྩས་དོན་ལྔ་བརྟག །མར་ཟུར་སྲིབས་རྩས་སྣོད་དྲུག་བརྟག །དོན་སྣོད་འབྱུང་ཁམས་གཅིག་པ་ལ། །ཚ་གྲང་དུས་གཅིག་འབྱུང་བ་དཀའ། །འོན་ཀྱང་དོན་ཚ་སྣོད་གྲང་དང་། །སྟོད་ཚ་སྨད་གྲང་འབྱུང་སྲིད་ལ། །སྣོད་ཚ་ཡོད་བཞིན་དོན་གྲང་དང་། །སྨད་ཚ་སྟོད་གྲང་འབྱུང་མི་སྲིད། །
འཆི་རྩ་བརྟག་པའི་ཚུལ་འདི་ལྟར། །དར་ལྕེ་བསྐྱོད་ལྟར་ལྷབ་ལྷབ་འཕར། །རེས་དལ་རེས་བྲེལ་ངེས་མེད་བཞིན། །སྡོད་པ་རླུང་གི་འཆི་རྩ་འོ། །ཁྲ་མཇུག་ཕྲིག་ཕྲིག་གཡོ་བ་བཞིན། །གྲངས་རྩིས་མི་ཟིན་མགྱོགས་པར་འཕར། །མཁྲིས་པའི་ནད་ཀྱི་འཆི་རྩ་ཡིན། །ཁང་ཧྲུལ་ཐིགས་པ་གཟགས་པ་ལྟར། །ཤེད་ཆུང་རེ་རེ་འཕར་ནས་སྡོད། །གཅིག་རྗེས་གཅིག་གིས་མི་སླེབས་པ། །བད་ཀན་ནད་ཀྱི་འཆི་རྩ་འོ། །ཆུ་ནང་ཤིང་འགུལ་བཟུང་བ་ལྟར། །འཕར་བ་མནན་ན་འགུལ་མི་ནུས། །རླུང་མཁྲིས་ནད་ཀྱི་འཆི་རྩ་ཡིན། །ཉ་མོ་གཟན་ལ་རྔམ་པ་བཞིན། །ཤེད་ཆེ་ལྷོག་གེ་འཕར་ནས་སྡོད། །བད་རླུང་ནད་ཀྱི་འཆི་རྩར་འདོད། །མཆིལ་པ་རྒུན་བུ་འཐུ་བ་བཞིན། །ཤེད་ཆུང་འཕར་གྲངས་གསལ་པོ་ནི། །རེ་ཟུང་བསྟུད་ནས་སྡོད་པ་ཅན། །བད་མཁྲིས་ལྡན་པའི་འཆི་རྩ་འོ། །སྦལ་པ་དལ་བུས་མཆོངས་པ་ལྟར། །རྩ་སྦོམ་ཤེད་ཆེ་འཕར་ཐག་ནི། །རིང་པོ་རེ་རེ་འཕར་ནས་སྡོད། །བད་ཀན་སྨུག་པོའི་འཆི་རྩ་ཡིན། །གླང་རྒན་ཁ་མཆུ་(ཆུ་)བཞིན་དུ་ནི། །རྩ་ཡི་འཕར་མཚམས་མི་འབྱེད་པར། །གཏིང་འགུལ་མངོན་ཙམ་ན་རར་བྱེད། །དམུ་ཆུའི་ནད་ཀྱི་འཆི་རྩ་འོ། །གློ་བུར་ནད་ཆེན་རྩ་ཤེད་ཞན། །ཡུན་རིང་ཟུངས་ཟད་རྩ་རྒྱས་འཁྲུག །གྲང་ལ་ཚ་དང་ཚ་ལ་གྲང་། །གློ་ཚད་ཤ་དུག་བད་མཁྲིས་དང་། །ཕོ་ཁར་འདྲིལ་སྐྲན་འདི་བཞི་ལ། །ནད་མེད་རྩ་བྱུང་འཆི་རྩ་ཡིན། །མཐའ་སྡུད་འཆི་རྩ་བོལ་ལ་བལྟ། །ལག་རྩ་འཕར་རྒྱུན་མ་ཆད་སྔོན། །བོལ་རྩ་འཕར་རྒྱུན་ཆད་པ་ཡིན། །འཕར་མེད་མ་ཚང་འབྲེལ་འབྱོར་རྟགས། །སྙིང་རྩ་ལྕེ་ནག་འབྲུ་ཚུགས་བལྟ། །གློ་རྩ་སྣ་ཞོམ་ནང་སྤུ་ལྡོག །མཆིན་རྩ་མིག་ལྡོག་སྨིན་མ་འཚོམ། །མཆེར་རྩ་མཆུ་འཕྱང་ལྷེན་སྣ་བརྡིབས། །མཁལ་རྩ་སྒྲ་ཆད་རྣ་བ་འབྱར། །ཞག་གཅིག་གཉིས་གསུམ་ལྔ་བརྒྱད་འཆི། །ན་སྡོད་འཆི་སྡོད་འདྲེ་སྡོད་གསུམ། །ཚབས་ཆེར་ན་དུས་སྡོད་པ་དང་། །གང་ནའི་གནས་སྡོད་ན་སྡོད་ཡིན། །གནས་གྲངས་ངེས་པ་མེད་པར་སྡོད། །དྲག་དལ་སྣ་ཚོགས་འདྲེ་སྡོད་དོ། །གྲངས་དུས་ངེས་སྡོད་འཆི་སྡོད་ཡིན། །ནད་རྐྱེན་འགའ་ཡིས་རྩ་བྱིང་དང་། །སྐྲག་དངངས་རྐྱེན་གྱིས་གབ་པ་དང་། །གདོན་སྦས་རྩ་རྣམས་འཚོ་བའང་སྲིད། །
དེ་ནས་གདོན་རྩ་བརྟག་པ་ནི། །དྲག་ཞན་རྒྱས་བྱིང་མགྱོགས་བུལ་སོགས། །མི་སྙོམས་འགྱུར་ལྡོག་མང་བཞིན་དུ། །གྲངས་དུས་ངེས་མེད་སྡོད་འཐེན་དང་། །ལྕམ་དྲལ་སྙིང་གི་རྩ་ལ་བྱུང་། །དེ་ལ་ལྷ་སྲུང་རྒྱལ་པོ་བརྟག །གློ་རྩ་ཀླུ་བདུད་ཀླུ་བཙན་བརྟག །མཆིན་རྩ་དམ་སྲི་དྲི་མོ་(གྲེ་མོ་)བརྟག །མཆེར་རྩ་དྲི་ཕོ་(གྲེ་ཕོ་)ས་བདག་གཉན། །མཁལ་གཡས་ཀླུ་དང་གཉན་དུ་བརྟག །མཁལ་གཡོན་མཚོ་སྨན་ཀླུ་བསེན་བརྟག །རྩ་ཤེད་ཆེ་ཞིང་འཕར་ཐག་རིང་། །མི་གྲུང་པ་སྟེ་ཆེར་མི་གསལ། །ལག་གཡས་ལ་བྱུང་ཕོ་གདོན་གནོད། །རྩ་ཤེད་ཆུང་ཞིང་འཕར་ཐག་ཐུང་། །མི་གྲུང་པ་སྟེ་ཆེར་མི་གསལ། །ལག་གཡོན་ལ་བྱུང་མོ་གདོན་གནོད། །ནད་ཀྱི་སྒོ་ནས་གདོན་བཟུང་བ། །རླུང་ལ་དཀོར་བདག་རྒྱལ་པོ་གནོད། །གློ་གཟེར་བཙན་བདུད་ཀླུ་བཙན་གནོད། །རིམས་མཁྲིས་མ་མོ་བྱང་སྨན་གནོད། །དམུ་སྐྲན་འབྲས་ལྷོག་ས་ཀླུ་གཉན། །
ཚེ་བརྟག་བླ་རྩར་བརྟག་པ་ནི། །བླ་རྩ་གནས་ན་བླ་ཚེ་གནས། །འགྱུར་ལྡོག་བྱེད་ན་ཚེ་མི་བརྟན། །བྲོས་ན་བླ་ཚེ་ཡར་ཏེ་འཆི། །ཚེ་ཆོག་འཆི་བླུས་ཁུགས་སྲིད་ཙམ། །ཆུ་རྒྱུས་འོག་ནས་མི་རྒྱུ་ན། །བན་བོན་སྲུང་མ་བདུད་དུ་བབས། །སྐྱེ་བོར་ཟོར་ཁ་ཀླུ་གཉན་འགྲས། །ཕོ་གཡས་འཁྱིགས་སྡོད་ཕ་སྤུན་འཆི། །གཡོན་པ་འབྲུབ་སྡོད་བུ་སྨད་འཆི། །གཉིས་ཀ་འཁྱིག་སྡོད་རང་ཉིད་འཆི། །གཅིག་སྡོད་གོད་ཁ་ཁ་ཡོགས་འོང་། །མོ་གཡས་འཁྱིག་སྡོད་ཁྱོ་ཕྱོགས་འཆི། །གཡོན་པ་འཁྱིག་སྡོད་ཕ་མིང་འཆི། །གཉིས་ཀ་འབྲུབ་སྡོད་བུ་ཁྱོ་འཆི། །བླ་རྩ་ནང་སྟོངས་འཕར་བའི་འཕྲོ། །ཇེ་ཞན་བརྒྱལ་ལྟར་འཕར་རྒྱུ་མེད། །དེ་ཚེ་གོད་ཁ་བློ་སྟོང་འོང་། །ཐང་དང་འཁྱིག་ཅེས་སོར་མོར་འཁྲིལ། །ཁ་སྨྲས་མལ་མི་ཐུབ་ཅེས་པ། །གནས་གཅིག་མི་བརྟན་འཕོ་འགྱུར་མང་། །གདོན་རྩའོ་དེ་ཡང་སྦོམ་འབྲུབ་ཕོ། །ཐུང་རྩུབ་མོ་གདོན་དག་ཏུ་བཟུང་། །བླ་རྩ་སྙོམས་པར་ལན་བརྒྱར་འཕར། །ལོ་བརྒྱ་ཐུབ་ཏེ་ལྔ་བཅུ་ཡིས། །ལྔ་བཅུ་ཐམ་པ་ཐུབ་པར་བཤད། །དེ་བཞིན་འཕར་རེས་ལོ་རེ་ཐུབ། །
གཉིས་པ། མཐོང་བ་ཆུའི་ལྷན་ཐབས།
ཐ་མལ་ནད་མེད་ཆུ་བསྟན་པ། །འབྲི་མར་བཞུས་པའི་དྭངས་མའི་མདོག །དཀར་ལ་སེ་(སེར་)བའི་ཞད་ཡོད་པ། །གཅིན་གྱི་རང་དྲི་མི་དུགས་ཙམ། །རླངས་པ་ཆེ་ཆུང་ཡལ་ཡུན་རན། །ཧ་ཅང་མི་ཆེ་མི་མང་དང་། །ཧ་ཅང་མི་ཆུང་མི་ཉུང་བའི། །མེ་ཏོག་ལྦུ་བ་སྙོམས་པ་དང་། །ཀུ་ཡ་མི་ཆེ་མི་ཆུང་བ། །འདྲ་བར་ཆུ་ནང་ཁྱོན་ཀུན་ཁྱབ། །མ་དཀྲུགས་བཞག་ནས་ངད་ཡལ་ཚེ། །སྤྲིས་མ་མི་སྲབ་མི་མཐུག་པ། །དབྱར་དུས་ཀོ་མོག་སྤྲིས་མ་ཙམ། །རླངས་ཡལ་མཐའ་ནས་སྒོར་མོར་ལྡོག །ལོག་རྗེས་དཀར་སེར་དྭངས་པ་ཡིན། །
དེ་ལྡོག་ཚ་བའི་ནད་ཅན་ཆུ། །ཁ་དོག་དམར་རམ་ཡང་ན་སེར། །གར་ལ་དྲི་དུགས་དྲོད་ཆེ་ཞིང་། །རླངས་པ་ཆེ་ལ་ཡུན་རིང་བ། །ལྦུ་ཆུང་སེར་པོ་སངས་སྐྱེན་ཞིང་། །ཀུ་ཡ་ཆུ་དཀྱིལ་ལིང་གིས་འདྲིལ། །སྤྲིས་མ་མཐུག་ཅིང་དྲོད་རླངས་གཉིས། །མ་ཡལ་བ་ལ་ཚ་ལོག་བྱེད། །ལོག་རྗེས་གར་སྨུག་ཚ་ཆུ་ཡིན། །གྲང་བའི་ནད་ཅན་ཆུ་བསྟན་པ། །ཁ་དོག་དཀར་རམ་ཡང་ན་སྔོ། །སླ་ལ་དྲི་དང་དྲོད་ཆུང་ཞིང་། །རླངས་པ་ཆུང་ངུ་ཡུན་ཐུང་བ། །ལྦུ་བ་ཆེ་དཀར་ཡལ་བ་བུལ། །སྤྲིས་མ་ཀུ་ཡ་གཉིས་ནི་སྲབ། །གྲང་བའི་རྗེས་སུ་དལ་བུར་ལྡོག །ལོག་རྗེས་སྔོ་སླ་གྲང་ཆུ་འོ། །
སོ་སོར་བརྟག་ལས་ཚ་དུས་སུ། །ཁ་དོག་ཚུལ་ལ་བརྟག་པ་ནི། །ལུ་མའི་ཆུ་ལྟར་སྔོ་སླ་རླུང་། །སེར་མཁྲིས་དཀར་ན་བད་ཀན་ནད། །དམར་ཁྲག་རྒྱ་ཤལ་ཆུ་སེར་ནད། །མདོག་སྨུག་དྲི་དུགས་སྨུག་པོའི་ཆུ། །ཏིལ་སྣུམ་འདྲ་ན་རིམས་མཁྲིས་རྒྱས། །དམར་སེར་གར་ལ་དྲི་ངན་པ། །འགྲམས་སམ་འཁྲུགས་ཀྱི་ཆུ་ཡིན་ནོ། །མདོག་ནག་མཇའ་ཚོན་འདྲ་བ་དུག །མཆིན་པ་ཁྲག་རྒྱས་ཤིན་ཏུ་དམར། །ཁྲག་ཤས་ཆེ་བ་དམར་སྨུག་གོ །ལོང་ལྷུང་མཁྲིས་པ་ཤིན་ཏུ་སེར། །ཁམ་སེར་དཀར་སེར་བད་ཀན་སེར། །མཁྲིས་རླུང་སྔོ་སྐྱ་བུང་ཞིག་སེར། །སྨུག་སྔོ་རླུང་དང་ཆུ་སེར་རྒྱས། །ཁམ་སྔོ་བད་ཀན་སྐྱ་བོ་རྒྱས། །དཀར་པོ་བད་ཀན་མ་ཞུ་རླུང་། །ཁམ་ནག་ཆུ་སེར་ནག་པོ་དང་། །སྔོ་སྐྱ་ཡང་བ་བད་རླུང་ངོ་། །ལྗང་གུ་རླུང་དང་གྲང་བ་འདྲེས། །བསྡུ་ན་འདི་ལྟར་ཤེས་པར་བྱ། །དཀར་སྔོ་བད་ཀན་དག་ཡིན་ཏེ། །དམར་སེར་སྨུག་པ་ཚད་པ་འོ། །ཁམ་ལ་ནག་ན་རླུང་དག་ཡིན། །
ཚན་དེའི་དུས་སུ་བརྟག་ཐབས་ལས། །རླངས་པ་ཆེ་ཆུང་བརྟག་པ་ནི། །རླངས་ཆེ་ཚ་བ་རྒྱས་པའི་ཆུ། །ཆུང་རིང་ཚ་བ་གབ་བམ་རྙིངས། །ཆུང་ལ་ཡུན་ཐུང་བད་རླུང་གྲང་། །རེས་ཆེ་རེས་ཆུང་ཚ་གྲང་འདྲེས། །
ཚ་དུས་དྲི་མ་བརྟག་ཚུལ་ནི། །དྲི་དུགས་དཀུ་ན་ཚ་བ་ཆེ། །མེད་དམ་ཆུང་ན་གྲང་བ་ཡིན། །ཟས་དྲི་གང་མནམ་དེ་མ་ཞུ། །
ཚ་དུས་ལྦུ་བ་བརྟག་ཚུལ་ནི། །ལྦུ་བ་སྔོ་ཆེ་རླུང་གི་ནད། །ལྦུ་ཆུང་སེར་ཞད་སངས་སྐྱེན་མཁྲིས། །མཆིལ་འདྲ་དཀར་ཞིབ་མང་དུ་གསོག །བད་ཀན་ནད་དེ་དམར་ན་ཁྲག །འཇའ་འདྲ་སྣ་ཚོགས་མདོག་ཅན་དུག །ཕུག་རོན་ཁྲ་ཡིས་གཏོར་འདྲ་བ། །དཀྱིལ་ནས་མྱུར་དུ་མཐའ་ལ་འཐོར། །རླུང་གིས་བྱེར་བའི་ནད་ཀྱི་ཆུ། །དཀྲུག་ཚེ་ལྦུ་བ་ཡེ་མི་ཆགས། །བྱེར་བའི་ནད་དམ་ཡང་ན་གདོན། །བླ་མ་འཇུ་མི་ཕམ་རིན་པོ་ཆེའི་ཉམས་མྱོང་མཆན།་་་་་་་དཀྲུག་ན་ལྦུ་སོབ་འཕྱུར་བུར་འོང་། །ཆུ་གསོག་ནད་དམ་ཡང་ན་གདོན། །སྔ་སོར་བོད་དུ་རང་ཉིད་ལོ་ངོ་བཅུ་དྲུག་རིང་སྨན་སྦྱིན་བྱེད་སྐབས་ཀྱི་ཉམས་མྱོང་མཆན། དཀྲུག་ཚེ་ལྦུ་བའི་གསེབ་ནས་ནི། །ཟིལ་ཟེག་(ཟེགས་)ཚག་སྒྲ་དང་བཅས་འཐོར། །ཁྲག་རླུང་དམུ་ཆུ་སྟོད་འཚངས་ནད། །ལྦུ་བ་སྔོ་འདྲིལ་ཆུང་བ་ནི། །བད་ཀན་གློར་ཞུགས་གློ་ནད་རྒྱས། །ལྦུ་བ་ཆེར་འདྲིལ་དཀར་བ་ནི། །མཆེར་པར་རླུང་ཞུགས་སྦོ་འཁྲོག་འཁྲུ། །ལྦུ་བ་ཆེ་ན་སྐྲན་ནམ་ནི། །བད་ཀན་གློ་རུ་རླུང་ཞུགས་པའོ། །ལྦུ་སྨུག་བད་ཀན་སྨུག་པོ་འམ། །ཡང་ན་སྐྲན་དག་ཡོད་པ་འོ། །ཤིན་ཏུ་ལྦུ་ཆུང་ཁྲག་རོ་ཡོད། །
ངད་ཡལ་དུས་སུ་ཀུ་ཡ་ནི། །མཐུག་ན་ཚ་བ་སྲབ་ན་གྲང་། །ཆེ་ན་ཚ་བ་ཆུང་ན་གྲང་། །ཁྱད་པར་སྤུ་འདྲ་རླུང་གི་ནད། །བལ་འདབ་འདྲ་བ་ཁྲག་མཁྲིས་ཡིན། །སྤུ་རྩེ་བཏུབ་འདྲ་བད་ཀན་གྲང་། །སྤྲིན་དང་འདྲ་ན་གློ་ནད་དེ། །རྣག་འདྲ་ལུས་ལ་རྣག་ཉིད་ཡོད། །ཞབས་སུ་ཙིག་ཙིག་བྱེ་མ་འདྲ། །མཁལ་མར་ནད་ཡོད་ཀུ་ཡ་ནི། །སྐྱ་བོ་ཡམ་ཡམ་ཞོ་ཤི་འདྲས། །ཆུ་སྟེང་ཁྱབ་ན་ལུས་ཀྱི་ཟུངས། །ཚ་གྲང་རླུང་གིས་དཀྲུགས་པ་ཡིན། །ཀུ་ཡའི་ཁ་དོག་ཆུ་དང་མཐུན། །དཔེ་རྙིང་ཞིག་ཏུ་གསལ་བ་འདིར་བཀོད་མཆན། སྦལ་སྒོང་དང་འདྲ་དུམ་བུ་ནི། །ཕོ་བ་སོགས་ལ་སྐྲན་ཡོད་པའོ། །ཀུ་ཡ་ཁར་བྱུང་གློ་སྙིང་ནད། །བར་འབྱུང་མཆིན་མཁྲིས་ཕོ་མཆེར་ནད། །ཞབས་སུ་བྱུང་ན་སྙིགས་མ་སྟེ། །མཁལ་མ་ཆུ་སོ་རྒྱུ་ལོང་དང་། །ལྒང་ཕུག་དག་ལ་ནད་ཡོད་དོ། །
ཁ་དོག་སྦྲགས་མའི་མཚན་ཉིད་བསྟན། །ཆུ་མདོག་དམར་ལ་ཀུ་ཡ་མང་། །སྟེང་བྱུང་གློ་སྙིང་ཁྲག་རྒྱས་ཏེ། །བར་དུ་བྱུང་ན་མཆིན་ཁྲག་རྒྱས། །ཞབས་སུ་བྱུང་ན་མཁལ་མཆེར་ནད། །ཆུ་མདོག་དམར་སེར་ཀུ་ཡ་མང་། །རིམས་ནི་མེ་བཞིན་ཚ་བ་སྟེ། །གློ་སྙིང་ཀླད་པ་ལྡང་དུབ་བྱེད། །བར་དུ་བྱུང་ན་མཆིན་པ་སྟེ། །ཞབས་སུ་བྱུང་ན་རིམས་རྨོངས་བུ། །དོན་སྣོད་འཁྲུགས་པ་དག་ཡིན་ནོ། །ཆུ་མདོག་ཁམ་ནག་བྱུང་བ་ན། །ཀུ་ཡ་ཤ་ཁུའི་རྙོག་མ་འདྲ། །ཤ་རུལ་འབུས་ཟོས་སྙིགས་འདྲ་ན། །མཆིན་འགྲམས་ནང་དུ་ཁྲག་ངན་སོང་། །སྟོད་སྨད་དག་ཀྱང་དེ་བཞིན་ནོ། །ཆུ་མདོག་ཁམ་སེར་ཀུ་ཡ་མང་། །ཁྲག་རླངས་འདྲ་བ་མཆིན་འགྲམས་ནད། །དེ་ཡང་སྟོད་སྨད་གོང་དུ་འོ། །ཆུ་དང་ཀུ་གཉིས་དཀར་བ་ནི། །གྲང་བའི་ནད་དུ་ཤེས་པར་བྱའོ། །ཆུ་དཀར་ཀུ་ནི་གསེར་ཕྱེ་འདྲ། །ཡང་ན་ལྷང་འཚེར་(ཚེར་)དང་འདྲ་འབྱུང་། །མཁལ་མའི་རྩ་སྦུབས་འགགས་པ་སྟེ། །ཉལ་པོ་མི་ནུས་ལྟེ་མཁལ་ནད། །དཀར་དམར་ཆུ་དང་ཀུ་འདྲེས་ན། །ནད་ཀྱང་འདྲེས་པ་དག་ཏུ་འོང་། །ཆུ་དཀར་གར་པོ་འགྱུར་མ་བཏུབ། །མ་ཞུ་བ་ཡི་ནད་དེས་འཆི། །ཆུ་མདོག་རྒྱ་སྐྱེགས་དང་འདྲ་བ། །ཀུ་ཡ་མང་སྟེང་བྱུང་ཀླད་ལྕི། །མགོ་འཁོར་གློ་སྙིང་མི་བདེ་རེངས། །བར་དུ་བྱུང་ན་མཁལ་མཆེར་རླུང་། །ཞུགས་ཏེ་ཞབས་སུ་བྱུང་ན་ནི། །རྒྱུ་ལོང་རླུང་ཞུགས་སྦོ་འཁྲོག་འཁྲུ། །ཆུ་སེར་ཀུ་ཡ་སྟེང་བྱུང་ན། །རླུང་ཚད་གློ་སྙིང་དག་ལ་ཡོད། །སྨྱོ་འབོག་ནད་ཡོད་བར་བྱུང་ན། །རླུང་ཚད་ཤ་རུས་བར་ན་ཡོད། །འཐེང་འདུམ་(གྲུམ་)ཤ་(ཞ་)སྐམ་དག་ཏུ་འགྱུར། །ཞབས་སུ་བྱུང་ན་རྒྱུ་ལོང་ཚད། །སྦོ་འཁྲོག་ཕྱི་ས་འགག་པ་དང་། །ཆུ་སེར་ཀུ་སེར་སྟེང་བྱུང་ན། །མཁྲིས་པ་ཀྵ་ཡ་དག་ཡིན་ཏེ། །ཧ་ཅང་མི་ལྡོག་འཆི་བ་འོ། །ཆུ་དང་ཀུ་ནི་སེར་སྐྱ་ན། །ཤ་སེར་མིག་སེར་བཅོས་སུ་བཏུབ། །དམར་རྩུབ་འཆི་བ་དག་ཡིན་ཏེ། །ཆུ་སྐྱ་ཀུ་ཡ་ཕག་ཟེ་དང་། །སྐྲ་འདྲ་ཐོར་བྱུང་སྟེང་ཡོད་ན། །བད་ཀན་སྐྱ་བོ་ཀླད་སྟེང་སྟོང་། །ཀླད་པ་ཁྲག་གིས་ན་བར་བྱེད། །གློ་སྙིང་མིི་བདེ་འབྱུང་བ་སྟེ། །བར་དུ་བྱུང་ན་ཕོ་མཆིན་ཏེ། །ཞབས་སུ་བྱུང་ན་རྒྱུ་ལོང་དང་། །ཆུ་སོ་ན་དང་སྦོ་འཁྲོག་དང་། །འཁྲུ་བ་བད་ཀན་སྐྱ་བོ་སྟེ། །ཆུ་དང་ཀུ་ཡ་གཉིས་ཀ་ནག །དུག་དང་རིམས་ནད་རྨོང་བུ་སྟེ། །བུས་པ་ལས་བྱུང་ནད་ཚིག་ཟ། །ཆུ་ནི་ལྗང་ནག་ཀུ་ཡ་ལྗང་། །ཁོང་ན་དུག་ཡོད་ཉེན་ཆེའོ། །ཆུ་མདོག་སྔོ་ལ་ཀུ་ཡའང་སྔོ། །བུད་མེད་སྦྲུམ་མ་དག་ཡིན་ནོ། །ཆུ་སེར་ཀུ་ཡ་ནལ་ནལ་བྱུང་། །སྐྱེ་བར་དཀའ་བའི་རྨ་ཡོད་ལ། །སེར་རམ་སྐྱ་བ་ལ་སོགས་ཏེ། །ཇེ་དམར་ཇེ་དམར་སོང་བ་ན། །དེ་ནི་ཆུ་སེར་རྒྱས་ཏེ་འཆི། །
ངད་ཡལ་དུས་སུ་སྤྲིས་མ་ནི། །སྲབ་ན་གྲང་དང་མཐུག་ན་ཚ། །ཚ་ཆུ་སྤྲིས་མཐུག་ལུས་ཟུངས་ཞུ། །གྲང་ཆུ་སྤྲིས་མ་སྲབ་ན་ཡང་། །དམིགས་གསལ་གྲང་ཆུ་སྤྲིས་མཐུག་པ། །ལེན་བཏུབ་ཞག་རྒོད་མེར་སྲེག་ཚེ། །གསུར་དྲི་བྱུང་ན་བཅོས་མི་དགོས། །སྤྲིས་མ་གས་སམ་དུམ་ཆད་སྐྲན། །
རླངས་མ་ཡལ་བར་ལྡོག་པ་ཚ། །ཡལ་རྗེས་གྲང་ནས་ལྡོག་པ་གྲང་། །རླངས་ཡལ་ལྡོག་མཚུངས་ཚ་གྲང་སྙོམས། །
ལྡོག་ཚུལ་སྣོད་ཀྱི་ཁྱད་པར་གྱིས། །གང་སྲབ་མཐའ་ནས་རིམ་ལྡོག་གྲང་། །དཀྱིལ་ནས་ལོང་པོར་ལྡོག་པ་ཚ། །མཐའ་ནས་དབུས་སུ་ཤར་ཤར་ལྡོག །རྙིངས་ཚད་ཡིན་ནོ་ཆུ་ལྡོག་པའི། །སྔོན་ལ་ཀུ་ཡ་སངས་ཏེ་ལྡོག །ཚ་གྲང་འཐབ་བོ་མི་ལྡོག་ན། །ཚ་བ་བྱེར་དང་གྲང་བ་འབྱམས། །གདོན་ཤས་ཆེ་བ་གང་རུང་ཡིན། །
ལྡོག་རྗེས་སྐ་ན་ཚ་བའི་ཆུ། །སླ་ན་གྲང་བའི་ཆུ་རུ་ཟུངས། །
ཆུ་ཡི་ནོར་འཕྲང་ཤན་འབྱེད་ནི། །དཀར་སྔོ་ཀུ་ཡ་མཐུག་པའི་ཆུ། །ལྟར་སྣང་གྲང་ཡང་གཏིང་ཚད་ཡོད། །དམར་སེར་དྲི་ཆུང་ཀུ་ཡ་མེད། །ལྟར་སྣང་ཚ་ཡང་ངོ་བོ་གྲང་། །སྔ་རབས་ཀྱི་སྨན་པ་བགྲེས་པོའི་ཉམས་མྱོང་ཡིག་རྙིངས་ལས་བཀོད་མཆན།་་་་སེན་མོ་ལེགས་ཕྱིས་སྣུམ་མེད་སྟེང་། །དཀར་སྔོའི་ཆུ་ནས་ཐིགས་གཅིག་གཏིགས། །ཐིག་ལེར་འདྲིལ་ན་ངོ་བོ་ཚ། །སེན་མོར་དམར་སེར་ཆུ་ནས་གཏིགས། །ཆལ་གྱིས་བཤལ་ན་ངོ་བོ་གྲང་། །གྲང་ཆུ་ལྡོག་སྐྱེན་ཚ་ཆུ་ནི། །ལྡོག་བུལ་ཚ་གྲང་གབ་པའི་ནད། །ཚ་ཆུ་ལྦུ་མེད་ཁོང་ཤོར་བྱིངས། །གྲང་ཆུ་ལྦུ་མེད་གྲང་བ་འབྱམས། །དམར་པོ་སྟོངས་ཚད་ཁྲག་ཚད་གཉིས། །ཕྱི་རྒྱུད་ཆུ་མདོར་མི་གསལ་བའི་གསལ་བྱེད་དུ་རང་གིས་བཀོད་མཆན། དྭངས་ཤིང་ལྦུ་ཆེ་སླ་བ་རླུང་། །མི་དྭངས་ལྦུ་ཆུང་གར་བ་ཁྲག །སྨུག་པོ་བད་སྨུག་ཆུ་སེར་སྨུག །མི་དྭངས་དྲི་ཆེ་བད་ཀན་སྨུག །དྭངས་ཤིང་དྲི་ཆུང་ཆུ་སེར་སྨུག །སྔོན་པོ་གབ་ཚད་བད་རླུང་གྲང་། །ལྦུ་ཕྲ་སངས་སྐྱེན་གབ་པའི་ཚད། །ལྦུ་བ་ཆེ་དལ་བད་རླུང་གྲང་། །དམར་པོ་མཆིན་མཆེར་མཁལ་མའི་ཆུ། །དམར་སྨུག་ཀུ་ཡ་སྟེང་ཡོད་མཆིན། །ལྗང་ཞད་ཀུ་ཡ་བར་གནས་མཆེར། །སྔ་མ་གཉིས་ལས་མི་དྭངས་པའི། །རུལ་སྙིགས་ཀུ་ཡ་ཞབས་སུ་གནས། །དེ་ནི་མཁལ་མའི་ནད་ཀྱི་ཆུ། །
འཚོ་བྱེད་དབང་ལྡན་གཞུ་པ་དྲང་སྲོང་ཀུན་དགའ་དཔལ་ལྡན་ཞེས་པའི་ཡིག་ལམ་དུ་གསལ་མཆན། ཆུ་ཡི་བུངས་ཆུང་ཚ་བ་དང་། །ཆེ་བ་གྲང་བའི་ཆུ་རུ་བརྟག །ཆུ་ནས་ཐིགས་གཅིག་ལུས་ལ་བྱུག །སྐམ་ཚེ་རེག་ན་རྩུབ་པ་རླུང་། །སྣུམ་ལ་རེག་ཚ་མཁྲིས་པའི་ཆུ། །སྐྱ་སྨུག་སྣུམ་འཇམ་བད་ཀན་ནོ། །འཚོ་བྱེད་ཧ་ཅང་བགྲེས་སོང་ཤངས་ཕོ་སྒང་པ་ཆོས་ལྡན་ལགས་ཀྱི་གསུང་རྒྱུན་འདིར་བཀོད་མཆན། གཞན་ཡང་འབྲོང་གཡག་རྭ་ནང་བླུགས། །དཀྲུགས་ཚེ་ཤོབ་ཤོབ་ཟེར་བ་རླུང་། །ཏིག་ཏིག་སྒྲ་ཐོས་མཁྲིས་པ་དང་། །ཅོབ་ཅོབ་ཟེར་བ་བད་ཀན་ནོ། །
རྩ་ཆུའི་བརྟག་ཐབས་གསལ་པོ་འདི། །སྨན་སློབ་རང་རིགས་བརྒྱུད་འཛིན་གྱི། །བློ་འཛིན་ཆེད་དུ་ཆུ་འབྲུག་ལོར། །གྲོང་ཤར་གཞིས་སུ་ལཀྵྨིས་བྲིས། །
ཞེས་པ་འདི་ནི་ཁྱབ་བདག་སྨན་པའི་རྒྱལ་པོ་སྙིགས་དུས་འགྲོ་བའི་མགོན་དུ་རོལ་པ་བདག་གི་འདྲེན་མཆོག་མཚུངས་མེད་སྔགས་ཆེན་འདར་པ་ཏྰ་བླ་མ་ཆེན་པོར་གསར་སྦྱོར་སྨན་སྣེ་ཉི་ཤུ་རྩ་ལྔའི་སྨན་ཕུད་རབ་རྒྱལ་ཤིང་སྤྲེ་ལོ་དབེན་ས་ཆོས་ཀྱི་ཕོ་བྲང་དུ་ཕུལ་བའི་ཕྱིར་ཕེབས་སུ་སྨན་གྱི་ལག་ལེན་མགོན་པོ་གང་གི་བཀའ་བཞིན་གྲུབ་པའི་ལེགས་སྐྱེས་མཇལ་དར་ཨ་ཤེ་དཀར་གཙང་། རིན་ཆེན་ས་ཟླའི་ཐུམས་(ཐུམ་)བུ་དང་བཅས་སྨན་རྒྱལ་གཡུ་ཐོག་གཉིས་པའི་མིང་གི་ཅོད་པན་བཀའ་བྲིས་མཚལ་ཐམ་འབྱར་མ་སྤྱི་བོར་སྨིན་པའི་བསོད་ནམས་ཀྱི་མེ་ཏོག་ཕོག་པ་དུས་མཐའི་གསོ་འཛིན་གཙང་གཡས་རུ་ཤངས་ཀྱི་སའི་ཆར་སྐྱེ་བའི་མྱུ་གུ་བཟུང་བ་སྒེར་གྲོང་ཤར་བའི་མི་ངོ་ཕུན་ཚོགས་དབང་རྒྱལ་གྱིས་སླར་སློབ་བུ་འགའི་དོན་དུ་མཆན་བཀོད་དང་ཞུས་དག་བཅས་འཕགས་ཡུལ་བཞུགས་སྒར་རྡ་རམ་ས་ལའི་སྨན་རྩིས་ཁང་ཤོད་ཀྱི་སློབ་ཁང་རང་གནས་ལས་ཤག་ཏུ་བགྱིས་པ་དགེ་ལེགས་འཕེལ། །
འདི་ལྟར་བརྩམས་པའི་རྣམ་དཀར་འབྲས་བུ་ཡིས། །
ནད་རིགས་བྱེ་བྲག་མ་འདྲེས་གསལ་རྟོགས་ནས། །
ཚ་གྲང་ནད་ལ་གཉེན་པོ་བསིལ་དྲོད་སྨན། །
སྤྲོད་ལ་ཡོན་ཏན་མགོན་དང་མཚུངས་པར་ཤོག །
དགེའོ།། །།


text:
ཟླ་འདིའི་ཚེས་༡༠ ཉིན་ཨ་རིའི་གྲོས་ཚོགས་ཀྱི་ཆེས་མཐོའི་སྐུ་ཚབ་ལ། བོད་མིའི་སྒྲིག་འཛུགས་ཀྱི་ངོས་ནས་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་དགའ་བསུའི་གཞུང་འབྲེལ་མཛད་སྒོ་འཚོགས་པ་དང་། དེར་བཀའ་སྤྱི་གཉིས་དང་སྐུ་ཚབ་ཀྱི་དབུ་ཁྲིད་རྣམ་པས་གསུང་བཤད་གནང་ཡོད་པ་རེད།
སྐབས་དེར་ལྕམ་ན་ནིས་པི་ལོ་སིས་མཆོག་གིས་“ས་གནས་གང་ཞིག་ཏུ་དུས་ཚོད་ཅི་འདྲ་ཞིག་ལ་༧གོང་ས་ཏཱ་ལའི་བླ་མ་རིན་པོ་ཆེ་ཡོད་ཚེ་མཛད་སྒོ་དེ་དམིགས་བསལ་ལ་གྱུར་པ་རེད། དེ་རིང་ང་ཨ་རི་ནས་སྐུ་ཚབ་ཏུ་འདིར་ཡོང་རྒྱུ་བྱུང་བ་འདིར་སྤོབས་པ་སྐྱེས་ཀྱི་འདུག་”ཅེས་དང་། དེ་བཞིན་མོས་“ང་ཚོ་པོ་ཏཱ་ལ་ཕོ་བྲང་དུ་ཕྱིན་དུས། ༧གོང་ས་མཆོག་གི་བཞུགས་ཤག་མཇལ་བྱུང་། སྐབས་དེར་ང་ཚོས་༧གོང་ས་མཆོག་ཕྱིར་བོད་ལ་ལོག་རྒྱུའི་ཆེད་དུ་ནུས་པ་གང་ཡོད་འདོན་རྒྱུའི་དམ་བཅའ་བཞག་པ་ཡིན། ”ཞེས་དང་། “ང་ཚོས་རྒྱ་ནག་གི་དཔལ་འབྱོར་གྱི་གནོན་ཤུགས་ལ་བརྟེན་ནས་བོད་དང་རྒྱ་ནག་ནང་གི་འགྲོ་བ་མིའི་ཐོབ་ཐང་ལ་རྒྱ་ནག་གཞུང་གིས་དྲག་གནོན་ཐོག་དམ་དྲག་བྱེད་བཞིན་པ་དེར་ངོ་རྒོལ་མ་བྱས་ཚེ། ང་ཚོས་འཛམ་གླིང་ས་ཕྱོགས་གཞན་གང་དུའང་འགྲོ་བ་མིའི་ཐོབ་ཐང་སྲུང་སྐྱོབ་སྐོར་ལ་སྐད་ཆ་ཤོད་རྒྱུའི་བཟང་སྤྱོད་ཀྱི་ཐོབ་ཐང་དེ་རང་བཞིན་གྱིས་བརླག་རྒྱུ་རེད། དེར་བརྟེན་ང་ཚོས་བོད་དོན་རྒྱབ་སྐྱོར་མཚམས་འཇོག་ནམ་ཡང་བྱེད་ཀྱི་མ་རེད་”ཅེས་གསུངས་སོང་ལ། ཡང་མོས་བོད་རྒྱའི་གནད་དོན་གྱི་སྐོར་ལ་“རྒྱ་ནག་ནང་གི་མི་ཁག་ཅིག་ལ་མཚོན་ན། ཚད་མཐོའི་རང་སྲིད་རང་སྐྱོང་དེ་བློ་ངོར་ཤར་མི་ཐུབ་པ་ཞིག་ཡིན་ན་ཡང་། ང་ཚོར་མཚོན་ན་དེ་ནི་ཟློག་ཏུ་མེད་པའི་དགོས་ངེས་ཤིག་རེད། ང་ཚོས་ངེས་པར་དུ་དེ་གཉིས་བར་གྱི་ཁྱད་པར་དེ་ཆུང་དུ་གཏོང་ཐབས་ལ་འབད་དགོས་ཀྱི་འདུག ༧གོང་ས་ཏཱ་ལའི་བླ་མས་དབུ་ཁྲིད་པའི་འོག ཁྱོད་རང་ཚོའི་རིན་ཐང་ལྟ་ཚུལ་དང་། རིག་གཞུང་། སྐད་ཡིག ཆོས་བཅས་ལ་འབད་འབུངས་དང་། ཆོད་སེམས། དམ་བཅའ་ལྷོད་མེད་བྱས་པ་ལ་བརྟེན་ནས། ང་ཚོར་ཏན་ཏན་རྒྱལ་ཁ་ཐོབ་ཀྱི་རེད་”ཅེས་སོགས་གསུངས་སོང་།
སྐབས་དེར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེས། ལྕམ་ནན་སིང་པི་ལོ་སི་དང་། སྤྱི་མཐུན་ཚོགས་པའི་སྐུ་ཞབས་ཇིམ་སེན་སེན་བྷེར་ནར་གཉིས་ཀྱིས་དབུ་ཁྲིད་པའི་ཨ་རིའི་གྲོས་ཚོགས་ཀྱི་སྐུ་ཚབ་རྣམས་དྷ་སར་ཕེབས་པར་སེམས་གཏིང་དགའ་བ་སྐྱེ་ཡི་ཡོད་པ་དང་། སྐུ་ཚབ་ཚོགས་པ་དེས་བོད་ནང་གི་བོད་པ་རྣམས་ལ་རེ་བ་ཞིག་གི་བརྡ་གཏོང་གི་ཡོད་པ་མ་ཟད། རྒྱ་ནག་ལ་དྲང་བདེན་དགོས་པའི་བརྡ་ལན་དང་། དེ་བཞིན་འཛམ་གླིང་ལ་རང་དབང་གི་བརྡ་ཞིག་གཏོང་གི་ཡོད་སྐོར་གསུངས་སོང་།
དེ་བཞིན་ཁོང་གིས་ལོ་ངོ་གསུམ་གྱི་གོང་ནས་ཁོང་ཝ་ཤིང་ཊོན་ཌི་སི་ནང་འགྲོ་དུས་ལྕམ་ནན་སི་་པི་ལོ་སི་དང་སྐུ་ཞབས་ཇིམ་མེག་གྷོ་ཝན་ལྷན་དུ་དོན་ཚན་བརྒྱད་ཀྱི་ཐོག་ལ་གྲོས་བསྡུར་བྱས་ཡོད་ཀྱང་། དེའི་ཁྲོད་ནས་དོན་ཚན་བདུན་དངོས་སུ་ལག་བསྟར་གནང་ཚར་ཡོད་པ་དེས། ཁོང་རྣམ་པ་ཆབ་སྲིད་པ་གཞན་དང་མི་འདྲ་བར་གང་གསུངས་པ་རྣམས་དངོས་སུ་ལག་ལེན་བསྟར་མཁན་གྱི་ཆབ་སྲིད་པ་ཞིག་ཡིན་པ་མཚོན་གྱི་ཡོད་སྐོར་དང་། དེ་བཞིན་དོན་ཚན་བརྒྱད་ཀྱི་ཁྲོད་ནས་གཅིག་བོད་ནང་བསྐྱོད་རྒྱུ་དེ་ཡིན་པ་ལྟར། ༢༠༡༥ ལོར་ལྕམ་ཁོང་གིས་སྣེ་ཁྲིད་ནས་ཨ་རིའི་གྲོས་ཚོགས་ཀྱི་སྐུ་ཚབ་བོད་ནང་ཕེབས་ནས་རྒྱ་ནག་གི་འགོ་ཁྲིད་རྣམས་དང་ལྷན་དུ་ཁ་གསང་པོའི་སྒོ་ནས་གྲོས་བསྡུར་གནང་ཡོད་སྐོར། ལྕམ་སྐུ་ནན་སི་པོ་ལི་སིས་ནི་བོད་དོན་ཐོག་རྒྱབ་སྐྱོར་གནང་མཁན་ཙམ་མ་ཡིན་པར། ༧གོང་ས་མཆོག་དང་ལོ་མང་རིང་འབྲེལ་འདྲིས་ཧ་ཅང་ཆེན་པོ་ཡོད་མཁན་ཞིག་དང་། ན་གཞོན་དབུ་ཁྲིད་རྣམས་ཀྱང་བོད་དོན་རྒྱབ་སྐྱོར་དུ་རེ་འབོད་ཞུ་མཁན་ཞིག་ཡིན་སྐོར་གསུངས་སོང་།
གཞན་ཡང་རྒྱ་གཞུང་གི་དམ་དྲག་འོག་ནས་བོད་ནང་དུ་རང་སྲེག་རྒྱ་རྒོལ་དང་། བླ་རུང་སྒར་གཏོར་བཤིག་གཏོང་བ་སོགས་ཀྱིས་མཚོན་པའི་བོད་མིའི་ཛ་དྲག་གི་གནས་སྟངས་ཀྱི་ཚོད་དང་མཐུན་པར་རྒྱལ་སྤྱིའི་ཐོག་ནས་དོ་སྣང་དེ་ཙམ་ཡོང་ཐུབ་ཀྱི་མེད་སྐོར་དང་། ས་ཆའི་བབ་དང་། གོམས་གཤིས། རིག་གཞུང་གསུམ་གྱི་ཐོག་ནས་རྒྱ་ནག་བོད་ནང་རྒྱུན་རིང་པོར་འཚོ་སྡོད་བྱེད་ཐུབ་ཐབས་མེད་སྐོར་གསུངས་སོང་།
དེ་བཞིན་དེ་སྔོན་ཨ་རིས་བོད་དོན་ཐག་རྒྱབ་སྐྱོར་གནང་ནས་དམིགས་བསལ་འབྲེལ་མཐུད་པ་ཡོད་པ་བཞིན་འཛིན་སྐྱོང་གསར་པའི་ངོས་ནས་ཀྱང་དམིགས་བསལ་འབྲེལ་མཐུད་པ་མྱུར་དུ་བསྐོ་བཞག་གནང་རྒྱུའི་ཡིད་ཆེས་ཡོད་པ་མ་ཟད། ཨ་རིའི་སྲིད་འཛིན་བྷུ་ཤི་རྒན་པ་ནས་བཟུང་ཨ་རིའི་སྲིད་འཛིན་རིམ་པས་༧གོང་ས་མཆོག་དང་འཇལ་འཕྲད་གནང་བའི་ལམ་ལུགས་ཡོད་པ་ལྟར། ད་ལྟའི་སྲིད་འཛིན་ཌོ་ནལ་ཊོམ་གྱིས་དབུ་ཁྲིད་པའི་འཛིན་སྐྱོང་གིས་ཀྱང་ལམ་ལུགས་དེ་མུ་མཐུད་པའི་རེ་བ་ཡོད་སྐོར། གཞན་ཡང་ཨ་རིའི་གཞུང་གིས་རྒྱ་ནག་གཅིག་གི་སྲིད་ཇུས་དང་། དབུ་མའི་ལམ་གྱི་སྲིད་ཇུས་གཉིས་ཀར་རྒྱབ་སྐྱོར་བྱེད་ཀྱི་ཡོད་པ་དང་། རྒྱ་ནག་གཅིག་གི་སྲིད་ཇུས་དང་དབུ་མའི་ལམ་གྱི་སྲིད་ཇུས་གཉིས་བར་ལ་འགལ་ཟླ་མེད་སྐོར། དེ་བཞིན་ཨ་རིའི་འཛིན་སྐྱོང་གསར་པའི་ངོས་ནས་དབུ་མའི་ལམ་ལ་རྒྱབ་སྐྱོར་དང་། ༧གོང་ས་མཆོག་གི་སྐུ་ཚབ་དང་རྒྱ་ནག་གི་སྐུ་ཚབ་གཉིས་བར་གྲོས་མོལ་ཡོང་རྒྱུར་སྐུལ་འདེད་བྱེད་རྒྱུའི་རེ་བ་ཡོད་སྐོར་སོགས་ཀྱི་གསུང་བཤད་གནང་སོང་།
བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་གྱིས་ཀྱང་ཨ་རིའི་གྲོས་ཚོགས་ཀྱི་སྐུ་ཚབ་གྲོས་ཚོགས་ཀྱི་འཐུས་མི་རྣམས་ཕེབས་ནས་བོད་དོན་ཐོག་རྒྱབ་སྐྱོར་གནང་བར་ཐུགས་རྗེ་ཆེ་ཞུ་དང་། ཁོང་རྣམ་པ་འདིར་ཕེབས་པ་དེ་ནི་རྒྱ་ནག་ལ་བརྡ་ལན་ཤུགས་ཆེན་ཞིག་ཡིན་སྐོར་སོགས་གསུངས་སོང་།
གཞན་ཡང་ཨ་རིའི་གྲོས་ཚོགས་ཀྱི་འཐུས་མི་སྐུ་ཞབས་ཇིམ་སེན་སེན་བྷེར་ནར་གྱིས། ཨ་རིའི་གྲོས་ཚོགས་ནང་ཆབ་སྲིད་ཚོགས་པ་གཉིས་ཀ་དབྱེ་བ་མེད་པའི་ཐོག་ནས་༧གོང་ས་མཆོག་ལ་བརྩི་བཀུར་ཤུགས་ཆེན་པོ་ཞུ་ཡི་ཡོད་པ་དང་། ད་ལྟ་བོད་ནང་དུ་ཆོས་ལུགས་དང་། རིག་གཞུང་། སྐད་ཡིག་གི་ཐོག་དྲང་བདེན་མེད་ཁར། ༧གོང་ས་མཆོག་ལ་གུས་བཀུར་ཞུ་རྒྱུའི་དྲང་བདེན་ཡང་མེད་སྐོར་དང་། གནད་དོན་དེ་དག་གི་ཐོག་ལ་དྲང་བདེན་ནམ་བྱུང་ན་བོད་ལ་རང་དབང་གཞི་ནས་ཡོང་བ་དང་། དེའི་ཐོག་ཨ་རིའི་གྲོས་ཚོགས་ལ་དམ་བཅའ་བརྟན་པོ་ཡོད་སྐོར་སོགས་གསུངས་སོང་།
དེ་བཞིན་ཨ་རིའི་གྲོས་ཚོགས་ཀྱི་འཐུས་མི་སྐུ་ཞབས་ཇིམ་མེག་གྷོ་ཝན་གྱིས་༧གོང་ས་མཆོག་སྐུ་འཁྲུངས་པར་ཐུགས་རྗེ་ཆེ་ཞུས་ཡོད་པ་དང་། ཁོང་ཚོ་དྷ་རམ་ས་ལ་ཡོང་དོན་ནི་༧གོང་ས་མཆོག་ལ་ཡིད་ཆེས་ཡོད་པས་ཡིན་སྐོར། དེ་བཞིན་༧གོང་ས་མཆོག་དང་། སྲིད་སྐྱོང་བློ་བཟང་སེང་གེ། བོད་མི་ཡོངས་རྫོགས་དང་མཉམ་དུ་ཁོང་ཚོ་ཡོད་སྐོར་དང་སྦྲགས། ༧གོང་ས་མཆོག་གི་རླབས་ཆེན་གྱི་དགོངས་གཞི་རྣམས་ལ་རྗེས་སུ་ཡི་རངས་ཡོད་སྐོར། གཞན་ཡང་དབུ་མའི་ལམ་གྱི་སྲིད་ཇུས་ཀྱི་ཐོག་ནས་ངེས་པ་དོན་གྱི་རང་སྲིད་རང་སྐྱོང་གཙང་མ་ཐོབ་ནས། བོད་མི་རྣམས་ཕྱིར་བོད་དུ་ལོག་ཐུབ་པའི་ཉིན་ཞིག་ཡོང་རྒྱུ་ཡིན་སྐོར་གསུངས་སོང་།
ཨ་རིའི་གྲོས་ཚོགས་ཀྱི་འཐུས་མི་སྐུ་ཞབས་ཨི་ལོ་ཡི་ཊི་ཨེན་ཇེལ་གྱིས་ “ང་ལ་པེ་ཅིང་གི་འགོ་ཁྲིད་རྣམས་ལ་བརྡ་ལན་ཞིག་ཡོད། དེ་ནི་སྟབས་བདེ་པོ་ཞིག་རེད། བོད་ནས་ཕྱི་ལོགས་ལ་རྒྱུག”ཅེས་གསུངས་སོང་ལ། ཡང་ཁོང་གིས་བོད་རང་དབང་མ་ཐོབ་བར་དུ་ཨ་རིས་མུ་མཐུད་ནས་རྒྱབ་སྐྱོར་བྱེད་རྒྱུ་ཡིན་སྐོར་གསུངས་སོང་།
དེ་བཞིན་ཨ་རིའི་གྲོས་ཚོགས་ཀྱི་འཐུས་མི་ལྕམ་པར་མི་ཇ་ཡ་པཱལ་གྱིས་མོ་རང་རྒྱ་གར་ནང་སྐྱེས་པ་ཞིག་ཡིན་སྐོར་དང་། རྒྱ་གར་གྱིིས་བོད་པ་ལ་སྐྱབས་བཅོལ་གྱི་མཐུན་སྦྱོར་གནང་བར་ཐུགས་རྗེ་ཆེ་ཞུ་དང་། གཞན་ཡང་བོད་ཀྱི་ཆོས་རིག་སྲུང་སྐྱོབ་བྱ་རྒྱུའི་གལ་གནད་ཀྱི་སྐོར་སོགས་གསུངས་སོང་།
མཇུག་ཏུ་༧གོང་ས་མཆོག་གིས་བཀའ་སློབ་གནང་བའི་དྲ་ཐག
གསར་འགོད་པ་བཀྲ་ཤིས་དོན་གྲུབ།


text:
ཉི་ཟླའི་འོད་ཀྱིས་འདིར་སྣང་དཔལ་ཡོན་ཀུན། །མ་ལུས་ཡོངས་སུ་གསལ་བ་ཇི་བཞིན་དུ། །དོན་གཉེར་སྐྱེས་བུས་དཀའ་གནད་དུ་མས་དོན། །གྲུབ་པའི་ལེགས་བཤད་སྣང་བ་འདི་རུ་རྒྱས། །ཕྱོགས་བཞི་ཉི་ཟླའི་འོད་སྣང་རྒྱས་པ་དེས། །ཆུ་སྐྱེས་པད་མའི་འདབ་སྟོང་གྲོལ་བ་བཞིན། །གསང་གསུམ་དོན་གྱི་གནད་གསལ་འོད་ཞགས་འདིས། །གཉིས་དོན་གྲུབ་པའི་ཀུན་ད་གསར་དུ་བཞད། །ཅེས་བསྟོད་ཚིག་མེ་ཏོག་འཕྲེང་བས་མདུན་ནས་ལེགས་པར་བསུས་ཏེ་སྐབས་ཀྱི་གླེང་བར་བྱ་བ་ནི། རྩོམ་ཡིག་འདིའི་འཕྲོ་ཀློག » »
887 total views, no views today
ཕྱི་ཟླ་བ་༥པའི་ཚེས་༢༩ཉིན་ཧི་མ་ལ་ཡ་ཞང་ཞུང་རྫོགས་ཆེན་གླིང་གི་དབུ་འཛིན། ཨ་དཀར་པ་འཆི་མེད་བློ་བཟང་ལགས་ཀྱིས་བོན་གཞིས་ཐོབ་རྒྱལ་གསར་པའི་ཉིན་སློབ་ཀྱི་དགེ་སློབ་ཡོངས་ལ་ཧི་མ་ལ་ཡ་ཞང་བོད་འབྱུང་ལྔའི་ལུས་སྦྱོང་འཁྲུལ་འཁོར་གནང་བཞིན་པ། རྩོམ་ཡིག་འདིའི་འཕྲོ་ཀློག » »
1,059 total views, no views today
ཕྱི་ལོ་༢༠༡༧ཟླ་བ་༥པའི་ཚེས་༢༦ཉིན་མདོ་སྨད་སྣང་ཞིག་དགོན་ཆེན་གྱི་ཁྲི་བ་ཟུར་པ། ཧི་མ་ལ་ཡ་ཞང་ཞུང་རྫོགས་ཆེན་གླིང་གི་དབུ་འཛིན། ཨ་དཀར་པ་འཆི་མེད་བློ་བཟང་མཆོག་རྒྱ་ནག་སྐམ་ས་ཆེན་པོ་ནས་མཁའ་ལམ་བརྒྱུད་དེ་འཕགས་ཡུལ་༧གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་ཕེབས་ཡོད་པ་དང་། རྩོམ་ཡིག་འདིའི་འཕྲོ་ཀློག » »
7,959 total views, no views today
རྒྱལ་གཤེན་ཡ་ངལ་གྱི་གདུང་ལས་བྱོན་པའི་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་གི་མཛད་རྣམ་རགས་བསྡུས།
(སྨན་རིའི་དཔོན་སློབ་རིན་པོ་ཆེའི་ཐུགས་འགན་བཞེས་ནས་མི་ལོ་ཉི་ཤུ་རྩ་ལྔ་འཁོར་བར་བཀྲ་ཤིས་བདེ་ལེགས་ཞུ།) རྩོམ་ཡིག་འདིའི་འཕྲོ་ཀློག » »
1,575 total views, no views today
མཁས་གྲུབ་གཉིས་ལྡན་གྱི་དམ་པའི་སྐྱེས་བུ་ཆེན་པོ་མདོ་སྨད་རྟོགས་ལྡན་དགོན་གྱི་ཁྲི་རིན་པོ་ཆེའི་འཇམ་དབྱངས་མཁྱེན་རབ་རྒྱ་མཚོ་མཆོག་ནི་ཕྱི་ལོ་(༡༩༣༣)ལོའི་ཟླ་བ་(༠༥)ཚེས་(༡༣)བོད་རབ་བྱུང་བཅུ་དྲུག་པའི་མེ་མོ་བྱ་ཡི་ལོའི་ཟླ་(༤)ཚེས་(༡༡)ལེགས་པ་བརྒྱད་འཛོམ་ཞེས་རྟེན་འབྲེལ་ཕུན་སུམ་ཚོགས་པའི་ཉིན་མོར་ངོ་མཚར་བའི་མཚན་ལྟས་བཟང་བོ་དང་བཅས་སྐུ་འཁྲུངས་ཤིང་འགྲོ་དོན་ཡོངས་སུ་གྲུབ་མཐར་ཕྱི་ལོ་(༢༠༡༦)ལོའི་ཟླ་བ་(༠༩)ཚེས་(༢༤)ཉིན་མི་རྟག་ཚུལ་བསྟན་དགོངས་པ་བོན་དབྱིངས་སུ་བསྡུས་སོ། ། རྩོམ་ཡིག་འདིའི་འཕྲོ་ཀློག » »
1,543 total views, no views today
ཕྱི་ལོ་༢༠༡༦ཟླ་བ་དང་པོའི་ཚེས་༢༤སྟེ་བོད་མེ་སྤྲེལ་ལོའི་ཟླ་བ་དང་པོའི་ཚེས་བཅུ་བདུན་ཉིན་༧དཔལ་གཤེན་བསྟན་སྨན་རིའི་གླིང་དུ་དགེ་བཤེས་བཟོད་པ་རྒྱ་མཚོ་མཆོག་ཁྲི་བཞེངས་མཛད་ཡོད་པ།
དེ་ཡང་སོག་གཡུང་དྲུང་རིན་ཆེན་གླིང་གི་ཡུལ་གྱི་ལྷ་འབངས་རྣམས་ཀྱིས་༧སྐྱབས་རྗེ་༧རྒྱལ་བ་སྨན་རིའི་མཁན་སློབ་གཉིས་དང་དཔལ་ལྡན་སྨན་རིའི་བླ་སྤྱི་བཅས་ལ་སྙན་གསེང་དགོངས་འཁྲོལ་ཞུས་དོན་བཞིན། གྲྭ་ས་ཆེན་པོའི་ལམ་སྲོལ་བཞིན་གོང་ཟླའི་བོད་ཚེས་བཅུ་བདུན་ཉིན་གྱི་ཞོགས་པའི་ཕྱག་ཚོད་བཅུ་པའི་སྟེང་༧དཔལ་གཤེན་བསྟན་སྨན་རིའི་གྲྭ་ཚང་གི་གོ་སྒྲིག་འོག་སྤོས་འདྲེན་དང་དུང་རྒྱ་གླིང་པ་བཅས་ཀྱིས་བསུ་མ་ཞུས་ཏེ་སྨན་རིའི་གཙུག་ལག་ཁང་དུ་གདན་ཞུས་ཀྱིས་གཅན་ལྔས་བཏེགས་པའི་ཁྲི་ལ་བཞུགས་གསོལ་མཛད། རྩོམ་ཡིག་འདིའི་འཕྲོ་ཀློག » »
2,010 total views, no views today
ཕྱི་ལོ་༢༠༡༥ཟླ་བ་༡༠ཚེས་༨ཉིན་སྨན་རིའི་གླིང་གི་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྐབས་སོ་དྲུག་པའི་རྒྱུན་ལས་ནས་གོ་སྒྲིག་འོག་སྨན་རིའི་གཡུང་དྲུང་བོན་གྱི་དཔེ་མཛོད་ཁང་ཆེན་མོའི་ཚོགས་ཁང་དུ་བཤད་སྒྲུབ་སློབ་གཉེར་པ་རྣམས་ལ་ཨ་རིར་གནས་བཞུགས་ལིག་མི་རྐྱའི་སློབ་གཉེར་ཁང་གི་དབུ་འཛིན་དགེ་བཤེས་བསྟན་འཛིན་དབང་རྒྱལ་རིན་པོ་ཆེ་ལགས་ནས་རང་གི་མི་ཚེའི་ཉམ་མྱོང་དང་འབྲེལ་བའི་ལམ་སྟོན་བཀའ་སློབ་ཟབ་རྒྱས་གནང་བ། རྩོམ་ཡིག་འདིའི་འཕྲོ་ཀློག » »
1,522 total views, no views today
ཕྱི་ལོ་༢༠༡༥ཟླ་བ་དང་པོའི་ཚེས་༢༨སྟེ་བོད་ཤིང་རྟ་ལོའི་ཟླ་བ་བཅུ་གཉིས་པའི་ཚེས་དགུ་ཉིན་༧དཔལ་གཤེན་བསྟན་སྨན་རིའི་གླིང་དུ་དོལ་པོ་བྱི་གཅེར་བཀྲ་ཤིས་རྣམ་རྒྱལ་དགོན་པའི་དགོན་བདག་བླ་མ་ཆོས་འཁོར་ཚང་དགེ་བཤེས་ཉི་མ་འོད་ཟེར་ཁྲི་བཞེངས་མཛད་ཡོད་པ།
དེ་ཡང་དོལ་པོ་བྱི་གཅེར་བཀྲ་པའི་ཡུལ་གྱི་ལྷ་འབངས་རྣམས་ཀྱིས་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་རིན་པོ་ཆེ་ལ་སྙན་གསེང་ཞུས་དོན་བཞིན། རྩོམ་ཡིག་འདིའི་འཕྲོ་ཀློག » »
3,118 total views, no views today
སྨོན་རྒྱལ་ཀུན་གྲོལ་ལྷ་སྲས་མི་ཕམ་རྣམ་རྒྱལ་ཚོགས་གཉིས་རྒྱ་མཚོ་དཔལ་བཟང་པོ་ཕྱོགས་ལས་རྣམ་པར་རྒྱལ་བའི་སྡེ་ནི། ཡབ་མཆོག་དྲན་པའི་རྣམ་རོལ་ཧཱུྃཿཆེན་བླ་མ་དང་ཡུམ་མཆོག་ཟླ་འོད་རྣམ་སྤྲུལ་བདེ་ཆེན་མཚོ་མོ་གཉིས་ཀྱི་སྲས་སུ་རབ་བྱུང་ ༡༦ པའི་འབྲུ་མང་པོ་ཞེས་པ་ས་སྟག་ལོའི་ཟླ་ ༡ ཚེས་ ༣ གྱི་ཉི་ཤར་དུས་མཉམ་དུ་མདོ་ཁམས་རྔུལ་རྫ་ཟབ་མོ་སྒང་གི་ཉེ་འགྲམ་ཨ་ཁོད་སྨོན་རྒྱལ་བླ་བྲང་བསམ་འགྲུབ་ཕོ་བྲང་གཡུང་དྲུང་ནམ་མཁའ་རྫོང་དུ་སྐུ་འཁྲུངས། རྩོམ་ཡིག་འདིའི་འཕྲོ་ཀློག » »
1,798 total views, no views today
དེ་ཡང་༧རྒྱལ་བ་གཤེན་གྱི་གདུང་སྲས་ཆེན་མོ་གཤེན་སྲས་ནོར་བུ་དབང་རྒྱལ་མཆོག་དང་ཡུམ་དགེ་ལ་དད་པ་དྭང་རའི་ཉི་མ་མཚོ་མོ་བྱ་བ་རིགས་རྒྱུད་ཤིན་ཏུ་བཟང་ལ་ངང་རྒྱུད་འཇམ་ཞིང་རིང་བ། བཞིན་འཛུམ་བག་ཡོད་ལྡན་ཞིང་ཉམས་ཐག་གི་འགྲོ་ལ་ཕན་སེམས་ཆེ་བ། དད་པ་དང་དག་སྣང་ཆེ་བ། བསྟན་པ་རིན་པོ་ཆེར་ལྷག་བསམ་དཀར་ལ་བྱམས་དང་སྙིང་རྗེ་ལྡན་ཞིང་ཅི་ཡོད་སྦྱིན་པ་ལ་དགའ་བ། རྩོམ་ཡིག་འདིའི་འཕྲོ་ཀློག » »
1,263 total views, 1 views today


text:
རྩོམ་པ་པོ།   དུས་ཚོད།   2017-11-30རྩོམ་ཁུངས།    རྔ་བའི་གསར་འགྱུར་དྲ་བ།
གཡུ་ཐོག་རྙིང་མ་ཡོན་ཏན་མགོན་པོ་ནི་སྟོད་ལུང་སྐྱིད་སྣ་ཞེས་པར་ཡབ་གཡུ་ཐོག་ཁྱུང་པོ་རྡོ་རྗེ་དང་། ཡུམ་རྒྱ་ས་ཆོས་ཀྱི་སྒྲོན་མེ་གཉིས་ཀྱི་སྲས་སུ་ས་སྤྲེལ་སྤྱི་ལོ་༧༠༨སྤྲེལ་ཟླའི་ཚེས་༡༥ཉིན་ངོ་མཚར་གྱི་དགེ་ལྟས་དུ་མ་དང་བཅས་སྐུ་བལྟམས། དགུང་ལོ་གསུམ་ལ་ཡབ་ཀྱི་དྲུང་དུ་ཀློག་བསླབས་ཤིང་། དགུང་ལོ་ལྔ་ནས་གསོ་དཔྱད་གསན། དེ་རྗེས་ཆོས་རྒྱལ་མེས་ཨག་ཚོམ་གྱིས་བསམ་ཡས་སུ་སྤྱན་དྲངས། བྲང་ཏི་རྒྱལ་མཉེས་མཁར་ཕུག་སོགས་བོད་ཀྱི་སྨན་པ་དང་རྩོད་གླེང་གནང་བས་གང་གི་མཁྱེན་དཔྱོད་ལ་རྒྱལ་པོ་ཡབ་སྲས་དད་པར་གྱུར་ཏེ་སྐུའི་བླ་སྨན་མཛད།
བསམ་ཡས་སུ་བཞུགས་དུས་ནད་པ་རྩིབ་མ་གློ་བ་ལ་འབྱར་བ་ཞིག་ལ་རྟ་རྒྱུགས་གློད་དེ་ཕན་པ་དང་། སྨན་པ་ཀུན་རྒྱུག་གི་བུ་མོ་བཙུན་མ་ཆགས་པ་ལངས་ནས་ལ་ཕུག་གི་ཆུ་རྟེན་མཚན་མར་ལུས་པར་དུ་ཚྭ་སྦྱར་ནས་སྣ་ལ་བཏབ་པས་སྦྲིད་པ་བྱུང་སྟེ་ཐོན་པ། དེ་བཞིན་ཁྲི་སྲོང་སྤྱན་སྙུང་བར་ཕྱག་གིས་སྤྱན་ལ་ཐོ་མ་ཤོར་བའི་ཆེད་དུ་ཞབས་འཕོངས་ལ་རུས་པ་མི་སྐྱེ་བའི་ཕྱིར་འཕུར་འཕུར་གཏོང་དགོས་ཚུལ་གསུངས་པ། གཞན་ཡང་རྒྱལ་པོ་ཚེམས་སྙུང་བར་ཡ་རྐན་ལ་མཛེར་བ་མི་སྐྱེ་བའི་ཐབས་སུ་ལྗགས་རྩེས་ཡ་རྐན་འཕུར་བཅུག་ནས་ཚེམས་ཀྱི་སྙུང་གཞི་དྭངས་པ་སོགས་ངོ་མཚར་གྱི་མཛད་ཚུལ་བསམ་ལས་འདས་པ་བྱུང་།
དགུང་ལོ་ཉི་ཤུ་ལོན་པའི་ཚེ་བསམ་ཡས་སུ་ཕྱོགས་རིགས་སྨན་པ་དགུ་དང་ཕན་ཚུན་བགྲོ་གླེང་སྐབས་གཡུ་ཐོག་པའི་མཁྱེན་དཔྱོད་ཕུལ་དུ་ཕྱིན་པར་ཡ་མཚན་དང་དད་པ་སྐྱེས་ཏེ་མགྲིན་གཅིག་ཏུ། སྔོན་བསགས་སྦྱངས་པའི་ཡོན་ཏན་རབ་རྒྱས་ཤིང་། །འགྲོ་བ་མགོན་མེད་རྣམས་ཀྱི་མགོན་གཅིག་པུ། །གཡུ་ཐོག་པ་ཞེས་ཟླ་མེད་མཁས་པའི་མཆོག །གྲུབ་པའི་གྲགས་སྙན་འབར་བ་ཁྱོད་ཕྱག་འཚལ། །ཁྱད་པར་གསོ་རིག་གཞུང་ལུགས་བསྟན་པའི་སྲོག །ཉམ་ཐག་འགྲོ་བ་ནད་པའི་སྐྱབས་གཅིག་པུ། །བོད་ཡུལ་མུན་པ་སེལ་བའི་ཉི་མ་མཆོག །ཡོན་ཏན་མགོན་པོའི་ཞབས་ལ་ཕྱག་འཚལ་ལོ། །ཞེས་བསྟོད་དེ་ཞབས་སྤྱི་བོར་བླངས་སོ། །
དགུང་ལོ་ཉི་ཤུ་རྩ་ལྔ་ལ་བལ་ཡུལ་བརྒྱུད་རྒྱ་གར་དུ་བྱོན། ལམ་བར་དུ་ལོ་ཙཱ་བཻ་རོ་ཙ་ན་མཇལ། སློབ་དཔོན་ཙནྡྲ་དེ་ཝ་ལས་རྒྱུད་བཞི་ཁ་སྐོང་དང་བཅས་པ་ལོངས་ཤིང་། སློབ་དཔོན་གྱིས་རྒྱལ་པོ་དང་ཁྱེད་རང་ལ་སྤྲོད་དགོས་པའི་ཞལ་མངག་ཡོད་པས་བོད་དུ་ཕྱིར་བྱོན་གསུངས་དུས། གཡུ་ཐོག་པས་དཔལ་ལྡན་རྒྱུད་བཞི་བདག་ནམ་སླེབས་བར་བསམ་ཡས་དབུ་རྩེའི་བར་ཁང་གི་ཀ་བ་བུམ་པ་ཅན་ལ་གཏེར་དུ་སྦོས་གསུངས་པ་ལྟར་ལོ་ཙཱ་དང་རྒྱལ་པོས་དེ་ལྟར་མཛད། དེ་ནས་གཡུ་ཐོག་གིས་པཎ་ཆེན་ཙནྡྲ་དེ་ཝ་མཇལ། པཎ་ཆེན་གྱིས་ལོ་ཙཱ་བ་ཆེན་པོ་བཻ་རོ་ཙ་ནས་བསྒྱུར་བ་ལྟར་བོད་ཀྱི་རྒྱལ་པོ་དང་སྨན་པ་ལ་གདམས་པ་བྱུང་ངམ་ཞེས་གསུངས་པར་ལམ་བར་མཇལ་བའི་ལོ་རྒྱུས་རྣམས་ཞུས། དེ་ནས་གསོ་རིག་གི་གདམས་པ་མང་པོ་གནང་བ་གཡུ་ཐོག་པ་རང་མཐོང་སྐྱེས་ཏེ། བོད་ཀྱི་སྨན་པ་གཡུ་ཐོག་མགོན། །སྔོན་ནས་ཚོགས་གཉིས་བསགས་པའི་མཐུས། །བླ་མ་གྲུབ་ཐོབ་རྗེ་དང་མཇལ། །གདམས་ངག་གི་གཏེར་མཛོད་ཐང་མར་བརྡལ། །གསོ་དཔྱད་ཀྱི་བསྟན་པ་སྤེལ་བ་ལ། །སྔར་ཡང་བོད་ན་ང་རང་ཙམ། །ད་ནི་ང་ལས་ལྷག་པ་སུ། །ཞེས་གསུངས་ནས་བོད་དུ་བཞུད་དེ་རྒྱལ་པོ་ཡང་ཤིན་ཏུ་མཉེས་པས་གཡུ་ཐོག་རྒྱ་གར་ནས་བྱོན་པའི་དྲིལ་ཆེན་པོ་བསྒྲགས་སོ། །
དགུང་ལོ་སོ་ལྔ་བཞེས་དུས་རྒྱ་གར་ལ་ཐེངས་གཉིས་པ་ཕེབས། །སླར་ཡང་པཎ་ཆེན་ཙནྡྲ་དེ་ཝའི་དྲུང་ནས་གདམས་ངག་མང་པོ་ཞུས་ཏེ་བོད་དུ་ཕེབས། དེ་དུས་རྒྱལ་པོས་རྒྱུད་བཞི་གཏེར་ནས་བཏོན་ན་དྲག་གསུངས་པས། གཡུ་ཐོག་གིས་བདག་རྒྱ་གར་ལ་ད་དུང་སྐོར་གཅིག་འགྲོ་བ་དེ་བར་མི་འདོན་ཞུས་ནས་དགུང་ལོ་སོ་བརྒྱད་ལ་རྒྱ་གར་དུ་ཕེབས། བླ་མ་བརྒྱ་རྩ་གཅིག་དང་མཇལ། ཕྱི་ནང་རིག་གནས་དང་གདམས་པ་མང་པོ་ཞུས། ཁྱད་པར་དཔལ་ལྡན་《རྒྱུད་བཞིའི་གབ་པ་གསལ་བྱེད་ཐོ་བྱང་》དང་བཅས་པ་ཐོབ་ནས་སླར་བོད་དུ་ཕེབས། རྒྱལ་པོ་འཁོར་བཅས་དང་སྨན་པའི་དབུས་སུ། མཁས་པ་གཡུ་ཐོག་མགོན་པོ་ངས། །ཟུག་རྔུ་ཅན་གྱི་ནད་པ་དང་། །ལན་ཆགས་བུ་དང་སློབ་མའི་དོན། །རྒྱ་གར་ཡུལ་ལ་ལན་གསུམ་ཕྱིན། །བླ་མ་གྲུབ་ཐོབ་འགའ་དང་མཇལ། །གདམས་ངག་རྒྱལ་པོའི་དཀོར་མཛོད་ཐོབ། །རིག་གནས་ཕྱི་ནང་མཐའ་དག་ཤེས། །ཞེས་པ་ནས། ཁྱད་པར་རྒྱུད་བཞི་ཐེམ་ཡིག་དང་། །གབ་པ་གསལ་བྱེད་ཐོ་བྱང་དང་། །རྒྱུད་ཀྱི་ཁ་སྐོང་དཀར་ཆག་དང་། །རྒྱུད་ཀྱི་ཆ་ལག་གདམས་པ་ཤེས། །ཞེས་སོགས་གསུངས་པས། རྒྱལ་པོའི་ཞལ་ནས། འབྲེལ་ཚད་དོན་ལྡན་གཡུ་ཐོག་པ། །སྨན་པ་ཆེ་མཆོག་གཙོ་བོ་རྒྱལ། །ཞེས་པ་ནས། རྒྱ་གར་ཡུལ་ལ་ལན་གསུམ་བྱོན། །གནད་ཟབ་མན་ངག་དུ་མ་བླངས། །བོད་ཡུལ་མུན་པ་སེལ་བར་མཛད། །ཁྱད་པར་གསོ་དཔྱད་བསྟན་པ་སྤེལ། །བཀའ་དྲིན་ཆེའོ་གཡུ་ཐོག་པ། །ཞེས་གསུངས་ནས་དྭགས་ཀོང་ཁྱུང་གསུམ་གཡུ་ཐོག་པར་འབུལ་གནང་མཛད།
དགུང་ལོ་ཞེ་ལྔ་བཞེས་དུས་རྒྱུད་བཞི་གཏེར་ནས་སྤྱན་དྲངས། གསོ་དཔྱད་ཀྱི་དཔེ་ཆ་མང་པོ་བརྩམས་པ་མཇུག་ཏུ་འཁོད་ཡོད། དགུང་ལོ་ང་ལྔ་ལ་སློབ་མ་བདེ་བ་དཔལ་ཕྱག་ཕྱིར་ཁྲིད་ནས་ཀོང་པོ་སྨན་ལུང་དུ་བྱོན་པས་སློབ་མ་སུམ་བརྒྱ་ཙམ་འདུ་བ་བྱུང། དེ་རྣམས་ལ་རྒྱུད་བཞི་ཆ་ལག་ཁ་སྐོང་དང་བཅས་པ་གནང་བས་སྨན་པ་འབུམ་རམས་པ་བྱ་བ་ལྔ་བཅུ། །སྨན་པ་རབ་འབྱམས་པ་བྱ་བ་ལྔ་བཅུ། སྨན་པ་དཀའ་བཅུ་པ་བྱ་བ་བརྒྱ་ཙམ་བྱུང་སྟེ་དགུང་ལོ་དྲུག་ཅུ་རེ་ལྔ་བར་བཞུགས་སོ།།
དེ་ནས་དར་རྩེ་མདོ་དང་། རི་བོ་རྩེ་ལྔ་སོགས་ལ་ཕེབས་ནས་འགྲོ་བ་མང་པོའི་སྲོག་བསྐྱབས་ཤིང་ཕྱིར་འཁོར་ནས་དཔོན་སློབ་སྟོང་ཙམ་གྱིས་ཀོང་པོའི་སྨན་ལུང་དུ་སྨན་གྱི་དགོན་པ་ལྟ་ན་སྡུག་ཅེས་བྱ་བ་ཕྱག་བཏབ་སྟེ་སྨན་པའི་རིགས་སུ་གྱུར་པའི་བྱ་བྲལ་པ་ཐམས་ཅད་འཆད་ཉན་གྱིས་སྒྲོ་འདོགས་ཆོད་པ་བྱུང་། དེ་མིན་སློབ་མའི་ནང་བྱ་ཡུལ་གྱི་མདའ་མི་སྨན་བཙུན་ཞེས་པ་བུད་མེད་སྨན་པ་ཞིག་ཀྱང་ཡོད། དགུང་ལོ་གྱ་ལྔ་ལ་དཔོན་སློབ་རགས་བསྡུས་ཤིག་ཙཱ་རིར་བྱོན། རྡོ་རྗེ་མཚོ་མོ་ཁབ་ཏུ་བཞེས་པས་རིམ་གྱིས་སྲས་འབུམ་སེང་དང་། དཔལ་འབུམ་དགའ་དགའ་གསུམ་འཁྲུངས། སྐུ་ཚེ་འདིར་རྒྱ་གར། རྒྱ་ནག་ཙམ་མ་ཟད་བོད་ཀྱི་ས་གནས་མང་པོར་ཕེབས། ཉེ་རིང་མེད་པར་སྨན་སྦྱིན་གནང་། ཉིད་ཀྱི་ཞལ་ནས། ཁྱེད་རྣམས་རང་འདོད་ཁོག་འགྲས་སེར་སྣ་ངན་གཡོ་བོར་ལ། བྱང་ཆུབ་སེམས་ཀྱིས་གཞི་བཟུང་། འགྲོ་བ་ནད་པའི་དོན་དུ་གཉེར། མཐོ་གྲོགས་དང་ཁེ་ཚོང་མ་བྱེད། ངན་སློང་མཐའ་ནས་སྐྱོངས། མི་ངོ་ཟས་ངོ་མ་ལྟ་བར་ནད་ལ་ཕན་པའི་སྨན་དཔྱད་མཛོད། ཕྱོགས་ཆ་ཉེ་རིང་སྤོངས་ལ་ཀུན་ལ་ཁྱབ་པའི་སྨན་པ་མཛོད། བདག་བཟུང་གི་གནས་མ་བརྟེན་པར་རྒྱལ་ཁམས་ཕྱོགས་མེད་འགྲིམས་ལ་ནད་པ་ཕྱོགས་མེད་ལྟོས། ཆེ་བཙུན་གྱི་བླ་སྨན་མ་བྱེད་པར་སྦྲང་ལོང་བརྩེ་བས་སྐྱོངས། ནག་ཆང་ཕྱོགས་སུ་མ་འདོད་པར་དཀར་གསུམ་ལྟོ་ལ་བསྟེན། །རྟ་དྲེལ་བཞོན་པ་སྤོངས་ལ་ནད་པའི་བྲན་དུ་རྒྱུགས། མི་ཤེས་ཤེས་པར་མ་རློམས་རྒས་ཀྱང་སློབ་གཉེར་མཛོད། མི་སྲོག་ལ་ཚོད་ལེན་མ་བྱེད་མི་ཤེས་པ་ངོས་ལོངས། སྒོ་གསུམ་ཆོས་ལ་འབད་ལ་ཕྱི་མའི་ལམ་སྣ་ཟུངས། ཞེས་སོགས་སྨན་པའི་ཀུན་སྤྱོད་སྐོར་གྱི་ཞལ་གདམས་བསླབ་བྱ་བྱིན་རླབས་ཀྱི་མཚན་ཁ་འབར་པ་དུ་མ་གནང་།
གསོ་དཔྱད་སྐོར་གྱི་གསུང་རྩོམ་ནི་《རིག་གནས་ཕྱི་ནང་》ལ་ལེའུ་བརྒྱ་དང་སོ་གསུམ་དང་། 《སྡེ་སྐོར་ཕྱི་ནང་གསང་གསུམ་》ལ་ལེའུ་ང་ལྔ། 《རིག་པའི་གནས་མཆོག་བཅོ་བརྒྱད་》འགྲེལ་པ་ཁ་སྐོང་དང་བཅས་པ། 《རྒྱུད་འགྲེལ་སྟོང་དང་རྩ་གཅིག་》ལ་ལེའུ་ཆིག་སྟོང་སུམ་བརྒྱ། མན་ངག་ཕན་བྱེད་དང་གནོད་བྱེད་གྲངས་ལས་འདས་པ། 《དམར་འདེད་ཀྱི་མན་ངག་》ལ་ལེའུ་བརྒྱ་དང་དགུ་བཅུ། ཕྲན་ཚེགས་མན་ངག་བསམ་གྱིས་མི་ཁྱབ། 《རོ་བཀྲ་འཕྲུལ་གྱི་མེ་ལོང་》ལ་ལེའུ་ཉེར་ལྔ། 《བྱང་ཁོག་གསང་དབྱེ་》ལ་ལེའུ་བརྒྱད། 《ཐུར་དཔྱད་གནད་ཀྱི་ལྡེ་མིག་》ལ་ལེའུ་སོ་ལྔ། 《མངོན་ཤེས་གནད་ཀྱི་འཁྲུལ་འཁོར་》ལ་ལེའུ་བཅོ་ལྔ། 《གསང་ཐིག་རིན་ཆེན་སྒྲོན་མེ་》ལ་ལེའུ་བཅོ་བརྒྱད། 《ནག་རྩིས་འཁོར་འདས་གཏན་འབེབས་》ལ་ལེའུ་བརྒྱད་དང་ཉི་ཤུ། 《འབྲས་རྩིས་》ལ་ལེའུ་ཉེར་ལྔ། 《སྐར་རྩིས་རི་བོ་རྡུལ་འབེབས་》ལ་ལེའུ་དྲུག་ཅུ། 《རྒྱུད་བཞིའི་ཐེམ་ཡིག་》དང་། 《གབ་པ་གསལ་བྱེད་ཐོ་བྱང་།》 རྒྱུད་ཀྱི་ཁ་སྐོང་། དཀར་ཆག ཆ་ལག 《མེ་བཙའ་མདོ་ཆོད་ནག་པོ།》 《གཏར་ཁ་ལག་ལེན་འཕྱུག་མེད།》 《གྱེན་འདྲེན་ལྕགས་ཀྱུས་ཉ་འཛིན།》 《ཐུར་འབེབ་རི་བོ་རྦབ་སྒྲིལ།》 《ཉམས་ཡིག་མཐོང་བ་དོན་ལྡན།》 《འཁྲིད་ཡིག་བརྒྱ་དང་རྩ་གཅིག》 ནད་པ་ལ་གཅེས་པ། 《སྲོག་འཚོ་དཔལ་སྐྱེད་ཀྱི་གདམས་པ།》 སྨན་པ་ལ་གཅེས་པ། 《བསྐྲད་པ་ལྔ་ལྡན་གྱི་གདམས་པ་》ལ་སོགས་པ་གངས་ཅན་སྐྱེ་འགྲོའི་གསོས་སུ་སྨིན་པར་མཛད།
མཐར་དགུང་ལོ་བརྒྱ་དང་ཉེར་ལྔ་བཞེས་དུས་གཡུ་ཐོག་ཆེན་པོས། མཁས་པ་གཡུ་ཐོག་མགོན་པོ་ང་། །བོད་ཡུལ་མུན་པའི་ནགས་ཁྲོད་དུ། །གསོ་དཔྱད་སྒྲོན་མེ་སྤར་ནས་ཡོད། །ཁྱད་པར་དཔལ་ལྡན་རྒྱུད་བཞི་ལ། །གབ་དང་འཁྲུག་པ་མ་གོ་བ། །མུན་ཁུང་ཉི་མ་ལྟར་དུ་གསལ། །ཞེས་པ་ནས་མཐར་སྐུ་གཤེགས་ཁར། འགྲོ་བ་ནད་པ་བརྩེ་བས་སྐྱོངས། །དྲིན་བཟོ་མེད་པར་སྨན་སྦྱིན་ཐོངས། །ཚ་གྲང་མ་ལོག་བསིལ་དྲོད་སྡེབས། །ནད་རྟགས་ངོས་འཛིན་མན་ངག་སློབས། །མི་ངོ་ཟས་ངོ་མ་ལྟོས་ཤིང་། །ཉེ་རིང་སྤངས་པས་ནད་པ་བསྐོར། །ཁ་དྲག་ཆེ་འདོད་མ་བྱེད་པར། །དམན་ཆ་བཟུང་ལ་ནད་པ་བསྐོར། །ཞེས་གསུངས་ཏེ་གཟུགས་སྐུ་ཆོས་དབྱིངས་སུ་ཐིམ་མོ། །
འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་བཏོན་བྱས་པ་ཞིག་ཡིན།།
རྩོམ་སྒྲིག་པ། ཚེ་པེ། གཡུ་འཛོམས།


text:
དེའང་བོད་གངས་ཅན་གྱི་གནའ་བོའི་ལུགས་བཟང་གཉེན་སྒྲིག་དགའ་སྟོན་བྱ་ཚུལ་ཤིན་ཏུ་རྒྱ་ཆེ་ལ་ཕུན་སུམ་ཚོགས་པའི་གནས་སུ་འདུག་ཀྱང་འདིར་རྣ་བའི་བདུད་རྩི་རུ་གྱུར་པའི་གཉེན་བཤད་ཚན་པ་ཁག་གཅིག་བྲིས་པ་ལ་རྒྱ་ཆེའི་ཀློག་པ་པོའི་ཐུགས་འདུན་བསྐོང་བར་ཤོག
༡. གཙུག་གཡུའི་བཤད་པ། ཨོྃ་བདེ་ལེགས་སུ་གྱུར་ཅིག རིག་སྟོབས་དཔའ་འབྱོར་མངའ་ཐང་ལང་ཚོ་སོགས།། གཡང་གི་རྩི་ཞགས་ཀུན་ཆགས་གྲུ་དཀར་གཡུ།། དེ་རིང་མཛེས་མའི་རྒྱན་དུ་ཕུལ་བ་ལ།། ནོར་བདག་པོར་ཐོབ་པའི་རྟེན་འབྲེལ་ཡོད།། གཉེན་བུ་རྒྱུད་སྐྱོང་བའི་རྟེན་འབྲེལ་ཡོད།། ངེད་བསམ་དོན་གྲུབ་པའི་རྟེན་འབྲེལ་ཡོད།། བཀྲིས་དགེ་མཚན་གོང་ནས་གོང་དུ་འཕེལ་བར་ཤོག་ཅེས་བུའི་ཕ་མས་གནའ་མའི་ཁྱིམ་དུ་སློང་ཆང་འབུལ་བ་དང་བུ་མོའ་ིམགོ་བོར་གཡུ་ཆུང་བཏགས་སྐབས་སྙན་པའི་ངག་ལ་ལེན་ནས་བཤད་པ་དེ་ལྟར་འཕུལ་ལོ།།
༢. སྒོ་མོའི་བཤད་པ། ཨོྃ་སོ་སྟི་བདེ་ལེགས་སུ་གྱུར་ཅིག སྨྲ་བ་ངག་གི་དབང་ཕྱུག་འཇམ་པའི་དབྱངས།། དབྱངས་ཅན་ལྷ་མོའི་གཙུག་ལག་བདེ་ཞིང་འཕེལ།། དཔལ་ལྡན་ཚངས་པ་སྡེ་བཞིས་བང་མཛོད་འཛིན།། གནམ་སྔོན་པོ་གཡུ་བཅལ་བཀྲམ་པའི་འོག། བར་གཡང་ཆགས་པཀྲིས་རྟགས་བརྒྱད་དབུས།། ས་གཡང་ཆགས་པདྨ་འདབ་བརྒྱད་སྟེང་།། བཀྲིས་པ་རྣམ་གསུམ་འཛོམས་ནས་ཡོད།། གནམ་སྔོན་པོར་བཀྲིས་ཉི་ཟླ་འཛོམས།། བར་ཡངས་པོར་གཟའ་སྐར་འཕྲོད་སྦྱོར་འཛོམས།། གནས་འདི་རུ་དགའ་ཉེ་བློ་དཀར་འཛོམས།། འདི་འཛོམས་གསུམ་འཛོམས་པའི་རྟེན་འབྲེལ་ལ།། ང་ཞང་ཆེན་མི་སླེབས་ཅི་ལ་སྲིད།། ང་ཞང་ཆེན་ཞལ་ནས་གསུང་ཅིག་གྲགས།། གསུང་སྙན་མོ་ཚངས་པའི་རྒྱུད་མང་འདྲ།། མཁར་མི་འགྱུར་རྣམ་རྒྱལ་ཁང་བཟང་ལ།། སྒོ་མི་འགྱུར་ཕུན་ཚོགས་གཞུང་སྒོ་ཡོད།། སྒོ་འདི་ལ་བཤད་པ་རྒྱོབ་ཟེར་ན། བཀྲིས་སྒོ་མོ་ཤར་ལ་བཏད། ཤར་རྡོ་རྗེ་སེམས་པའི་བྱོན་ལམ་ཡིན། སྒོའི་ཕྱི་ནས་བལྟས་ན་ལྷ་ཁང་འདྲ། སྒོའི་ནང་ནས་བལྟས་ན་ཀླུ་ཁང་འདྲ། སྒོའི་སྟེང་དེ་ཚངས་པའི་ཕོ་བྲང་འདྲ། ཆོས་དམ་ཆོས་གསུང་དུས་གཞུགས་ས་ཡིན། སྒོའི་ཐོད་དེ་དཔག་བསམ་ཤིང་ལས་གྲུབ། ཡིད་སེམས་པའི་ལོངས་སྤྱོད་འཛོམས་པའི་རྟགས། སྒོའི་སྨད་དེ་ཙན་དན་ཤིང་ལས་གྲུབ། ཁྱིམ་རྒྱུད་པ་ཙན་དན་སྡོང་བོ་ལ། ཤིང་སྦྱར་པའི་འདྲེས་ལྷད་མེད་པའི་རྟགས། སྡེམས་གཉིས་པོ་ལྷ་ཤིང་ཤུག་པར་བཅོལ། ལྷ་དཀར་ཕྱོགས་དགྱེད་པའི་རྟེན་འབྲེལ་ཡོད།
ཨ་ཤིང་དེ་བྱང་ཆུབ་ལྗོན་ཤིང་ལ། ཡི་དམ་གྱི་ལྷ་ཚོགས་འཁོར་ནས་ཡོད། ཨ་ཐག་དེ་སྟོང་སྐུད་གསུམ་སྒྲིལ་ལ། དར་ཚོན་སྣ་ལྔ་ཡི་མདུད་པ་ཡོད། སྒོ་ལྕགས་དེ་སྔོན་པོ་གཡུ་ལ་བཅོལ། གཡུ་ལ་དོ་ལོའ་ིའདྲེས་ལྷད་མེད། ལྡེ་མིག་དེ་སེར་པོ་གསེར་ལ་བཅོལ། གསེར་ལ་རག་གི་འདྲེས་ལྷད་མེད། སྒོ་འདི་ལ་རིན་ཆེན་ཀུན་འཛོམས་པས། གྲོགས་དགའ་ཉེ་ཀུན་ལ་བསུ་བ་དང་། སྡང་དགྲ་བོ་ཐམས་ཅད་ཐར་ས་མེད། སྒོ་འདི་ལ་ཐེམ་སྒོ་རྣམ་གསུམ་ཡོད། སྒོ་སྟེང་སྒོ་བར་སྒོ་འོག་གསུམ། བཀྲ་ཤིས་པའི་ཐེམ་སྒོ་གསུམ་ལས་གྲུབ། སྒོ་སྟེང་སྒོ་ལྷ་དང་བླ་མའི་སྒོ ལྷ་དང་བླ་མའི་སྒོ་དེ་ཆོས་ཀྱི་ཕྱེ། ཆོས་བསྟན་པ་དར་བའི་རྟེན་འབྲེལ་ཡོད། སྒོ་བར་སྒོ་འདྲེན་དཔོན་པོའི་སྒོ གོང་དཔོན་པོའི་སྒོ་དེ་ཁྲིམས་ཀྱིས་ཕྱེ། ཡུལ་ཁྲིམས་ཀྱི་སྐྱོང་བའི་རྟེན་འབྲེལ་ཡོད། སྒོ་འོག་སྒོ་ཞང་ཆེན་ང་ཡི་སྒོ ཞང་ཆེན་སྒོ་དེ་དར་གྱི་ཕྱེ།། དར་འཛོམས་པ་ཚོས་སྣ་ལྔ་ལྡན་འདིར།། མཁའ་འགྲོ་སྡེ་ལྔའི་སྐུ་མདོག་ཚང་ནས་ཡོད།། འབྱུང་བ་ལྔ་ཡི་ཁྱད་ཆོས་ཚང་ནས་ཡོད། དར་འདི་ཡི་སྣེ་ལ་དར་དཀར་ཡོད། དར་དཀར་པོ་ཉི་མ་བདེ་ལེགས་ཡོད། དར་དཀར་པོ་ཉི་མ་བདེ་ལེགས་འདི། ལུག་གཡང་དཀར་བརྒྱ་ཡི་བལ་ལས་གྲུབ། ལུག་གཡང་དཀར་མ་མོའ་ིཁྱུ་ཚོགས་ཀྱིས། དུས་བཞི་ཡི་རྩི་བཅུད་རབ་ངོམ་པས། བལ་བཟང་བོ་འབྲེག་པའི་དུས་ལ་བབས། བལ་འབྲེག་དུས་ལྷ་ཆེན་བརྒྱ་ཡིས་བྲེགས། བལ་འཁེལ་དུས་ལྷ་མོ་བརྒྱ་ཡིས་འཁེལ། བལ་འཐག་དུས་ཀླུ་མོ་བརྒྱ་ཡིས་བཏགས། གཉན་ལྷ་ཀླུ་འཛོམས་པའི་དར་དཀར་ཡིན། དར་འདི་ལ་ལྷ་དགུ་འཁྲུངས་ནས་ཡོད། སྐུ་དང་པོ་ཐུབ་པ་སངས་རྒྱས་འཁྲུངས། སྐུ་གཉིས་པ་སྙིང་རྗེའི་ལྷ་ཚོགས་འཁྲུངས། སྐུ་གསུམ་པ་ཚངས་པ་དཀར་པོ་འཁྲུངས། སྐུ་བཞི་པ་ངག་གི་དབང་ཕྱུག་འཁྲུངས། སྐུ་ལྔ་པ་སྒྲོལ་མ་དཀར་མོ་འཁྲུངས། སྐུ་དྲུག་པ་རིག་པའི་ལྷ་མོ་འཁྲུངས། སྐུ་བདུན་པ་ཕྱག་ན་རྡོ་རྗེ་འཁྲུངས། སྐུ་བརྒྱད་པ་རྟ་མགྲིན་དམར་པོ་འཁྲུངས།
སྐུ་དགུ་པ་གླིང་རྗེ་གེ་སར་འཁྲུངས། འདི་ལྷ་དགུ་འཛོམས་པའི་ལྷ་དར་ཡིན། ངའི་ལྷ་དར་ཉི་མ་བདེ་ལེགས་འདི། བོད་གངས་ཅན་ལྗོངས་སུ་འཁྱེར་སོང་ན། ལྷ་བླ་མ་མཇལ་བའི་མཇལ་དར་ཡིན། སྨད་རྒྱ་ནག་ཡུལ་དུ་འཁྱེར་སོང་ན། གོང་དཔོན་པོ་མཇལ་བའི་མཇལ་དར་ཡིན། དུས་དེ་རིང་བཀྲ་ཤིས་དགའ་སྟོན་ལ། དར་འདི་གོ་ཡར་ལ་ཕྱར་ཟེར་ན། སྒོ་འདི་ལ་མི་ཕྱེ་རང་དབང་མེད། ཀྭི་ཀྭི་བསོ་བསོ་ལྷ་རྒྱལ་ལོ།། ཞེས་སྙན་པའི་དབྱངས་སུ་བཀུག་ནས་ཕུལ་བའི་བཤད་པ་འདི་མནའ་མའི་ཁྱིམ་གྱི་ སྒོར་ཞང་ཆེན་གྱིས་ལུས་ལ་ཚ་ལུའི་ཕྱུ་པ། མགོ་ལ་ཞྭ་མོ་ཝ་ཞྭ་དང་། ཞབས་ལ་ཀོ་ལྷམ་གྱིས་བརྒྱན་པ། མགུལ་ལ་གཡུ་བྱུར་གྱི་ཕྲེང་བས་རབ་ཏུ་བཅིངས། ལག་ཏུ་མཇལ་དར་ཐོགས་ནས་འགྱིང་ཉམས་ངང་ཕུལ་བའི་སྒོའ་ིབཤད་པ་དང་མནའ་ མའི་ཡབ་ཆེན་གྱིས་བུའི་སྒོར་ཕུལ་བའི་བཤད་པའོ།།
༣. གྲོ་སོ་ཕྱེ་མར་ལ་ཕུལ་བའི་བཤད་པ། ཨོྃ་སོ་སྟི་བདེ་ལེགས་སུ་གྱུར་ཅིག ནོར་བུ་དགའ་འཁྱིལ་འཁྲུངས་པའི་རྒྱ་ཅོག་སྟེང་། འབོ་ལ་བཟང་བོ་གསེར་གྱི་ཁྲ་རྒྱན་བཞུགས། འབོ་འདི་བསྐྲུན་པའི་བསྐྲུན་རབ་བརྗོད་དགོས་ན། བཟོ་བོ་མཁས་པ་བི་ཤྭ་ཀ་རྨས་བསྐྲུན། འབོ་འདི་ལ་ཕྱི་ནང་ཟུར་གུག་བཞི། ཕྱི་ལ་ཟུར་བཞིས་རྒྱན་པ་འདི། ཕྱི་དགྲ་བོའ་ིཕྱོགས་ལ་ཟུར་པ་ཡིན། ནང་གུག་བཞིས་བརྒྱན་པ་འདི། ནང་ཕྱི ་གཡང་འགུག་པའི་གུག་བཞི་ཡིན། འདིའི་ནང་དུ་ཡོད་པའི་གྲོ་བཟང་འདི། ལྷ་འཛམ་ལྷའི་མཛོད་ལས་བླངས་པ་ཡིན། དེའི་སྟེང་དུ་ཡོད་པའི་བྱང་ཚྭ་འདི། བྱ་བ་ཚགས་སུ་ཚུད་པའི་ཚྭ། ཟས་ཀྱི་བྲོ་བཅུད་འཕེལ་བའི་ཚྭ། གཡས་སུ་ཕྱེ་མར་གངས་རི་སྤུངས་པ་འདི། གནས་ཁང་ཨེ་འཕང་གངས་ལས་མཐོ་བའི་རྟགས། དེའི་སྟེང་དུ་བཙུགས་པའི་མདའ་དར་འདི། ལྷོ་རོང་སྨྱུག་མའི་མདའ་དང་གཅིག རིན་ཆེན་ལྕགས་ཀྱི་མདེའུ་དང་གཉིས། ཐང་དཀར་རྒོད་པོའ་ིསྒྲོ་དང་གསུམ། ཀྭི་ཀྭི་བསོ་བསོ་ལྷ་རྒྱལ་ལོ།།ཞེས་པ་འདི་རྒྱ་ཅོག་རྐང་བཞིའི་སྟེང་དུ་བཙུགས་པའི་གྲོ་སོ་ཕྱེ་མར་ལ་དར་བསྒྲོན་པའི་དུས་སུ་སྙན་པའི་དབྱངས་སུ་ལེན་པའོ།།
༤. སྐུ་གསུང་ཐུགས་རྟེན་ལ་དར་བསྒྲོན་པ། ཨོྃ་སོ་སྟི་བདེ་ལེགས་སུ་གྱུར་ཅིག དགུང་ཨ་སྔོན་མཐོན་པོར་སྐར་མ་བཟང་། བར་གཟའ་སྐར་འཕྲོད་སྦྱོར་བཟང་། དམའ་ས་གཞི་ཡངས་པོར་ཉི་མ་དྲོ། དེ་འཛོམས་གསུམ་འཛོམས་པའི་རྟེན་འབྲེལ་ལ། སྐྱབས་དཀོན་མཆོག་གསུམ་ལ་མཆོད་པ་འབུལ། སྐྱབས་དང་པོ་སངས་རྒྱས་དཀོན་མཆོག་མཆོད། སྐྱབས་གཉིས་པ་དམ་ཆོས་དཀོན་མཆོག་མཆོད། སྐྱབས་གསུམ་པ་དགེ་འདུན་དཀོན་མཆོག་མཆོད། ངའི་ལག་ཏུ་འཁྱེར་བའི་ མཇལ་དར་འདི། དཀོན་མཆོག་རྣམ་གསུམ་བགྱེས་པའི་ལྷ་དར་ཡིན།། ཞེས་དབྱངས་རྟ་དང་འགྲོགས་ནས་མཇལ་དར་ མཆོག་གསུམ་སྐུ་ལ་སྒྲོན་ནོ།།
༥. སྐས་ཀ་ལ་དར་ཕུལ་བ། ཨོྃ་སོ་སྟི་བདེ་ལེགས་སུ་གྱུར་ཅིག ཞང་ཆེན་ང་ཡིས་སྒྲོམ་སྐས་མ་འཛེགས་གོང་། སྒྲོམ་སྐད་འདི་ལ་བཤད་པ་ཕྲན་ཙམ་ཞུ། སྒྲོམ་སྐས་གཡས་འདི་ཙན་དན་སྡོང་བོས་གྲུབ། སྒྲོམ་སྐད་གཡོན་འདི་ལྷ་ཤིང་ཤུག་པས་གྲུབ། སྒྲོམ་སྐས་འདི་ལ་གཡུ་བྱུར་མུ་ཏིག་སོགས། རིན་ཐང་ཅན་གྱི་ནོར་བུས་རྒྱན་ནས་ཡོད། ཚོགས་དང་བསོད་ནམས་དབང་ཐང་མ་རྫོགས་ན། རིན་ཆེན་ནོར་གྱིས་བརྒྱན་པའི་སྐས་འཛེགས་འདི། འཛེགས་པའི་སྐལ་བ་ཐོབ་པ་དཀའ་མོ་ཡིན། རིན་ཆེན་སྐས་འཛེགས་འཛེགས་ནས་བསྐྱོད་ཟེར་ན། སྟེང་ཕྱོགས་ལྷ་ཡི་ཞིང་དུ་འབྱོར་རྒྱུ་ཡིན། ལྷ་ཆེན་ཚངས་པ་དཀར་པོ་མཇལ་རྒྱུ་ཡིན། ཀྭི་ཀྭི་བསོ་བསོ་ལྷ་རྒྱལ་ལོ།། ཞེས་པ་སྙན་པོའི་གདངས་ལ་བཀུག་ནས་དཀར་གཙང་མཇལ་དར་སྐས་སྐ་ལ་ཕུལ་ནས་སྟེང་དུ་བསྐྱོད་པར་བྱའོ།།
༦. དར་ལྕོག་ལ་དར་ཕུལ་བ། ཨོྃ་སོ་སྟི་བདེ་ལེགས་སུ་གྱུར་ཅིག བཀྲ་ཤིས་མི་འགྱུར་བཀྲིས་ཤོག བཀྲིས་བདེ་ལེགས་ཕུན་སུམ་ཚོགས། ངའི་ལག་ཏུ་བཟུང་བའི་དར་ལྕོག་འདི། གཏམ་ལོ་རྒྱུས་སྙན་མོ་བརྗོད་དགོས་ན། དར་འདི་ནི་དང་ཐོག་གླིང་ནས་བྱུང་། གླིང་གེ་སར་དམག་ལ་ཕེབས་པའི་དུས། དཔལ་བློ་སྟོབས་ངོམས་ནས་དགྲ་མགོ་བཏུལ། སྡང་དགྲ་མགོ་བཏུལ་བའི་དཔའ་དར་ལ། གཉེན་དཔའ་བོའ་ིཐོག་ཁར་དར་འདི་བཙུགས། དུས་འདི་ནས་དར་འདི་དར་ལེ་ཡིན། དེང་གངས་ཅན་བོད་ཀྱི་ཞིང་ས་འདིར། ཆོས་བསྟན་པ་དར་བའི་དར་ལྕོག་ཡིན་། དར་འདི་གོ་དགུང་ལ་འཕྱར་ཟེར་ན། བདུད་ནག་པོ་འཇོམས་པའི་ཁ་སྣོན་དང་། ཆོས་བསྟན་པ་དར་བའི་རྟེན་འབྲེལ་ཡོད། དར་འདི་ལ་ཡལ་ག་ལྔ་ལྡན་འཁྲུངས། འདི་ཡལ་ག་ལྔ་ལྡན་རེ་རེའི་སྟེང་། དར་ཚོས་སྣ་མི་གཅིག་རེ་རེ་འཁྲུངས། དེ་མཁའ་འགྲོ་སྡེ་ལྔའི་སྐུ་མདོག་མཚོན། དར་འདི་མེ་ལོང་སེར་པོས་བསྒྲུབས། བོད་གངས་ཅན་བསྟན་པའི་འབྱུང་གནས་མཚོན། དར་མཐའ་བཞི་དམར་པོས་བརྒྱན་པ་འདི། དགུང་ཉི་མས་གླིང་བཞི་བསྐོར་བ་བཞིན། ཆོས་བསྟན་པས་འཛམ་གླིང་ཁྱབ་པས་རྟགས། དར་འདི་གོ་ཡར་ལ་བཙུགས་ཟེར་ན། ཚོགས་བསོད་ནམས་རླུང་རྟ་ཀུན་ནས་དར། ཡིད་བསམ་དོན་ཇི་བཞིན་གྲུབ་པར་གྱུར། ཀྭི་ཀྭི་བསོ་བསོ་ལྷ་གསོལ་ལོ།།
ཞེས་པ་འདི་ཞང་ཆེན་གྱིས་མནའ་མའི་ཁྱིམ་གྱི་ལྷ་ལས་དགོང་དཀྲོལ་ཞུ་ཆེད་ཆོས་དཔེ་ཆ་འདོན་པ་དང་ལྷ་ཤིང་བཙུགས་ནས་བུ་མོ་རང་ཁྱིམ་དུ་བསུ་བར་ཡུལ་ལྷ་གཞི་བདག་གིས་དགོངས་དཀྲོལ་(མཆོག་མཆན)ཐོབ་པར་མཚོན་པ་ཡིན།།
༧. མདའ་དར་གྱི་བཤད་པ། ཨོྃ་སོ་སྟི་བདེ་ལེགས་སུ་གྱུར་ཅིག ངའི་ལག་ཏུ་འཁྱེར་བའི་མདའ་དར་འདི། འཁྲུངས་ལོ་རྒྱུས་ཅུང་ཞིག་བརྗོད་དགོས་ན། མདའ་འདི་ནི་འཁྲུངས་པ་ལ་ནི་ཙ་རིའི་རོང་ནས་འཁྲུངས། བཅད་པ་ལ་ནི་སྤུ་གྲི་ངར་མས་བཅད། བསྐྲུན་པ་ལ་ནི་བི་ཤྭ་ཀ་རྨས་བསྐྲུན། མདའ་ལ་མདའ་སྒྲོ་བསྒྲོན་པ་དེ། ཐང་དཀར་བརྒྱ་ཡི་དཀྱིལ་ནས་བདམས་པ་ཡིན། ཐང་སྨུག་བརྒྱ་ཡི་དཀྱིལ་ནས་སྒྲིག་པ་ཡིན། མདའ་ལ་རྩེ་ལྔ་བསྒྲོན་པ་དེ། རྒྱལ་བ་རིགས་ལྔ་ཚང་ནས་ཡོད། མདའ་སྟོང་མར་གྱིས་བཀང་བ་དེ། འབྱུང་བཞི་དབང་དུ་བསྡུས་པའི་བརྟགས། མདའ་ལ་གཡུ་བྱུར་བསྒྲོན་པ་དེ། མཛེས་མ་དམན་གྱི་ཆ་ལུགས་ཡིན། མདའ་ལ་མེ་ལོང་བསྒྲོན་པ་དེ། སྤར་ཁ་བརྒྱད་དང་སྨེ་བ་དགུ། ལོ་འཁོར་བཅུ་གཉིས་ཚང་ནས་ཡོད། མདའ་ལ་དར་ཚོན་བསྒྲོན་པ་དེ། མཁའ་འགྲོ་སྡེ་ལྔའི་སྐུ་མདོག་མདོག་ཚང་ནས་ཡོད། མདའ་རྟིང་ལྕགས་ལ་བཅོལ་བ་འདི། མགར་བ་བརྒྱ་ཡིས་ཐོ་བ་རེ་ཞུས། མདའ་མོ་རྣོ་ངར་ཆེ་བ་དེ་ནས་བྱུང་། ལྷ་ཡི་སྲས་མོ་འདྲ་བའི་བོུ་ཡིས། སྤྱི་བོའ་ིསྟེང་དུ་དེ་རིང་འཛུགས་པ་ཡིན།། ཞེས་པ་འདི་ནི་ལྷ་ཡི་སྲས་མོ་མི་ཡུལ་དུ་འཁྲུངས་པའི་ཚུལ་ལྟ་བུའི་མཚར་སྡུག་གི་ཡོངས་སུ་རྫོགས་པའི་མཛེས་ལྡན་བུ་མོ་དེའི་ཞལ་རས་ལས་གཞན་ཡུལ་འགྲིམ་པར་ཕ་མ་གཉིས་དང་ཁ་བྲལ་མ་ཕོད་པའམ་གཏན་གྲོགས་ཞལ་མཇལ་ཐུབ་པར་དགའ་བས་མྱོས་སམ་ཡང་ན་མི་ཚོགས་མང་པོས་རང་ཉིད་ལ་ཅེར་འདུག་པ་ལ་ངོ་ཚ་འམ་ཅི་གང་ཡིན་མི་ཤེས་མོད་བུ་མོའི་ཞལ་རས་ལས་ཅུང་དམར་བའི་མདངས་ཤིག་མངོན་བཞིན་ཞལ་རས་ཅུང་ཐུར་དུ་བཅངས་ནས་བཞུགས་བཞིན་ཞང་ཆེན་གྱིས་སྒམ་བརླིང་ངང་མདའ་བཤད་དེ་ཚང་པའི་ངག་ལ་བཀུར་ནས་མི་ཚོགས་ཁྲོད་དུ་མདའ་དར་བུ་མོའི་སྤྱི་བོར་བརྒྱན་ནས་བུ་གཞན་ཡུལ་ཕྱོགས་སུ་ཕེབས་སོ།།
༨. བུ་མོའི་བཞོན་རྟའི་བཤད་པ། ཨོྃ་སོ་སྟི་བདེ་ལེགས་སུ་གྱུར་ཅིག རྟ་འདི་རྟ་ངོ་མ་ཤེས་ན། གྱི་ལིང་གི་གནམ་རྟ་དཀར་པོ་ཡིན། ཨ་ཅེ་རྒྱ་བཟའི་ཆིབས་རྟ་ཡིན། སྟེང་ལྷ་ནས་གནང་བའི་ལྷ་རྟ་ངང་པ་འདི་ལ་ལ་འགྲོ་བའི་ལ་རྟ་འདི་ལ་ཞུ། འོག་ཀླུ་ནས་གནང་བའི་ཀླུ་རྟ་སྔོན་མོ་འདི་ཆུ་ལ་འགྲོ་བའི་ཆུ་རྟ་འདི་ལ་ཞུ། བར་བཙན་ནས་གནང་བའི་བཙན་རྟ་རྐྱང་པོ་འདི་ཐང་ལ་འགྲོ་བའི་ཐང་རྟ་འདི་ལ་ཞུ། སྔོན་དུས་ལྷ་རྗེ་ཀོང་ཇོ་ཆིབས། མཁའ་འགྲོ་གཡང་ཆགས་ཀྱི་རྟ་ཞིག་ཡིན། ད་ལྟ་རིགས་བཟང་བུ་མོ་ཆིབས། མཁའ་འགྲོ་གཡང་ཆགས་ཀྱི་བག(གནའ་མ)རྟ་འདི་ལ་ཞུ། ཞེས་པ་འདི་ནི་རྟ་པའི་རྟ་དཔོན་གྱིས་བུ་མོ་རྟ་ཐོག་ཏུ་བསྐྱོན་སྐབས་ཕུལ་ལོ།།
༩. ཐོ་དཀར་གྱི་བཤད་པ། ཨོྃ་སོ་སྟི་བདེ་ལེགས་སུ་གྱུར་ཅིག ཕུན་ཚོགས་དུ་བ་ལྗང་ཆུང་སྣ་ལྔའི་ཁྲོད། ལེགས་ཚོགས་འདུས་པའི་ཐོ་དཀར་འཁྲུངས་ནས་བྱུང་། ཐོ་ཐོ་དཀར་པོ་སྟེང་ཕྱོགས་ལྷ་ཡི་ཐོ། ལྷ་ཚངས་པ་དཀར་པོའི་ཐོ་རྟེན་ཡིན། ཕོ་ལྷ་དང་མོ་ལྷ་དགྲ་ལྷ་ཡིན། བདེ་སྐྱིད་ཀྱི་རྩ་བ་འཛུགས་པའི་ཐོ། དུས་དེ་རིང་ཕུན་སུམ་ཚོགས་པའི་ཉིན། བཀྲིས་པའི་དར་དཀར་འདི་ལ་ཕུལ།
༡༠.ཐོ་ནག་གི་བཤད་པ། ཨོྃ་སོ་སྟི་བདེ་ལེགས་སུ་གྱུར་ཅིག གཡོན་ནག་ནག་པོའི་འདྲེ་ཐོ་འདི། འདྲེ་ཡན་ལག་བརྒྱད་ལྡན་གྱི་འདྲེ་ཐོ་ཡིན། ཁྱོད་འདྲེ་ཐོ་མ་ཆགས་འདྲེ་ཐོ་ཆགས། འདྲེ་ཐོ་ནག་པོ་བྱ་རོག་གཟུགས་ཤིག་ཆགས། ཁྱོད་ཐོ་པོའི་མགོ་ལ་བལྟས་ན། བདུད་ལྷ་སྦྱིན་ནག་པོའི་མགོ་བོ་འདྲ། བདུད་ནག་པོའི་མགོ་བོ་མ་བཅད་ན། བོད་བསྟན་པ་དར་བར་གནོད་ལེ་ཡིན། ཁྱེད་ཐོ་བོའི་སྐེད་པར་བལྟས་ན། བདུད་ཐེའུ་རང་ནག་པོའི་སྐེད་པ་འདྲ། ཁྱོད་ཀྱི་སྐེད་པ་ང་ཡི་མ་བཅད་ན། ཕོ་གེ་སར་དམག་ལ་བར་ཆད་ཡོང་། ཁྱེད་ཐོ་བོའི་རྩ་བར་བབལྟས་པ་ན། བདུད་ཀླུ་བདུད་ནག་པོའ་ིརྩ་བ་འདྲ། ཁྱོད་རྩ་བ་ང་ ཡིས་མ་བཀོག་ན། ནོར་ལོངས་སྤྱོད་འཕེལ་བར་གནོད་ལེ་ཡིན། དུས་དེ་རིང་འདྲེ་ཐོ་ནག་པོ་ཁྱོད། གནས་འདི་རུ་སྡོད་པའི་སྐལ་བ་མེད། ཅེས་ཐོ་བོའི་བཤད་པ་འདི་ཉིད་གནའ་མ་ཁྱིམ་དུ་འབྱོར་སྐབས། ཁྱིམ་གྱི་སྒོའི་གཡས་སུ་ཐོ་དཀར་བཙུགས་ཡོད་པ་ལ་དར་འབུལ་བ་དང་སྒོའ་ིགཡོན་དུ་ཐོ་པོ་ནག་པོ་ཞིག་ཡོད་པ་དེ་རྟེན་འབྲེལ་མི་བཟང་བར་མཐོང་ནས་རྒྱང་རིང་དུ་འཕེན་པར་བྱེད་པའི་ཆོ་ག་ཞིག་གོ།
༡༡.ཡབ་ལ་དར་ཕུལ་བ། ཨོྃ་སོ་སྟི་བདེ་ལེགས་སུ་གྱུར་ཅིག ཡབ་ཆེན་ཁྱོད་དང་རི་རྒྱལ་ལྷུན་པོ་འདྲ། རི་བོ་ལྟ་བུའི་བརྟན་གཅིག་དགོས། རྒྱ་མཚོ་ལྟ་བུའི་ཟབ་གཅིག་དགོས། གཙང་ཆུ་ལྟ་བུའི་གཞུང་གཅིག་དགོས། རི་རྒྱལ་འགྱུར་བ་མེད་པའི་ངང་ལ་ཞུགས།
༡༢. ཡུམ་ལ་དར་ཕུལ་བ། ཨོྃ་སོ་སྟི་བདེ་ལེགས་སུ་གྱུར་ཅིག ཡུམ་ཆེན་ཁྱོད་དང་མ་ཕམ་གཡུ་མཚོ་འདྲ། ཆུ་ལ་རྦ་ རླབས་མེད་པའི་ངང་ལ་ཞུགས། བཀྲིས་པའི་དར་དཀར་ལེགས་སུ་ཕུལ།
༡༣. བུ་ལ་དར་ཕུལ་བ། ཨོྃ་སོ་སྟི་བདེ་ལེགས་སུ་གྱུར་ཅིག རིག་བཟང་གཞོན་ནུར་ལྡན་པའི་ཡ་རབས་ཅན། དཔལ་རྩལ་སྟོབས་དང་ལྡན་པའི་གཞོན་ནུ་འདི། དགྲ་སྒོ་འདུལ་ཞིང་གཉེན་སྒོ་སྐྱོང་མཁན་ཡིན། དགྲ་འདུལ་གཉེན་སྐྱོང་ཞུས་ན་འདི་ལ་ཞུས། བུ་ཡི་དཔུང་པ་གཡས་པའི་སྟེང་དགྲ་ལྷ་གནས། ནོར་གྱི་དབུ་དཔངས་གངས་ལས་མཐོ། བུ་ཡི་དཔུང་པ་གཡོན་པའི་སྟེང་ཀླུ་རྒྱལ་གནས། ནོར་གྱི་དངོས་གྲུབ་འབྱུང་བ་ཡིན། དགྲ་འདུལ་གཉེན་སྐྱོངས་ཁྱེད་ལ་དར་ཞིག་འབུལ། ཞེས་མི་དཔོན་རྣམས་ཀྱི་བློ་རིག་ཉིང་ཁུའི་བཅུད།། རྒྱ་ཆེ་དོན་ཟབ་སྲོལ་རྒྱུན་རིག་པའི་གཏེར།།
ང་ཚོ་ཕྱི་རབས་ཀུན་ལ་བཞག་པ་ལ།། ལས་དམན་ང་ཚོའི་སྐབས་སུ་ཉམས་གྱུར་དུས།། རང་རིགས་ངོ་ཚའི་གནས་སུ་མཐོང་ནས་ནི།། རང་ནུས་ཡོད་རྒུས་གཟུགས་ཀྱི་རི་མོར་བཀོད།། འཇིག་རྟེན་བསྐལ་ཐར་གནས་པའི་བཀྲིས་ཤོག ཅེས་བོད་གངས་ཅན་གྱི་གནས་དེ་ན་དེ་ལྟ་བུའི་གཉེན་བཤད་ཕུན་སུམ་ཚོགས་པ་ཞིག་འདུག་ཀྱང་། དུས་ཀྱི་དཀྱོག་མཚམས་འདིར་སླེབས་དུས་རླུང་ནག་ཁྲོད་ཀྱི་མར་མེ་དང་རི་རྩེའི་དར་ལྕོག་བཞིན་མིང་གི་ལྷག་མ་ཙམ་དུ་འགྱུར་ལ་ཉེ་བས་ཅུང་ཆ་ཚང་བའི་སྒོ་ནས་ཡིག་ཐོག་ཏུ་འགོད་འདོད་ཀྱང་ཡོངས་སུ་ཚང་བ་ཞིག་སྨྲ་ཤེས་པའི་རྒན་པོ་ནི་མ་འཕྲད། འོན་ཀྱང་ཉམས་མྱོང་ཕུན་སུམ་ཚོགས་པའི་རྒན་པོ་དག་གི་ངག་དང་ཟུར་ལྟའི་དུས་དེབ་འགའ་མཉམ་བསྡུ་བྱས་ནས་ཚན་པ་མ་སྟོང་ཙམ་ཞིག་ཡིག་ཐོག་ཏུ་འགོད་པ་དགེའོ།།
- ༄༅།། གཙང་ཁུལ་གྱི་གནའ་བོའི་ལུགས་བཟང་གཉེན་བཤད་རྣ་བའི་བདུད་རྩི།
- ༄༅།། གཅན་ཚའི་ས་བསྟོད།
- ༄༅།། རྗེ་ཙོང་ཁ་པས་ས་པཎ་ལ་ཕུལ་བའི་བསྟོད་པ།
- ༄༅།། ཤེས་རབ་སྙིང་བོ་བཞུགས་སོ།།
- ༄༅།། འོད་དཔག་མེད་ཀྱི་བསྟོད་པ་ཞིང་མཆོག་སྒོ་འབྱེད་མ།
- ༄༅།། འོད་དཔག་མེད་ཀྱི་བསྟོད་པ་ཞིང་མཆོག་སྒོ་འབྱེད་མ།
- ༄༅།། རྗེ་བཙུན་འཇམ་པའི་དབྱངས་ལ་བསྟོད་པ་བསྟོད་སྤྲིན་རྒྱ་མཚོ་ཞེས་བྱ་བཞུགས་སོ།།
- ༄༅།། ཡེ་ཤེས་མཁའ་འགྲོ་མ་སེངྒེའི་གདོང་ཅན་གྱི་ཟློག་བ་བཞུགས་སོ། །
- ༄༅།། བསང་གསོལ།
- ༄༅།། བླ་མ་མཆོད་པའི་ཆོ་ག་ཞེས་བཞུགས་སོ།
- གནམ་ལོ་གསར་ཚེས་ཀྱི་ཤིས་ཚིག་དུང་དཀར་གཡས་འཁྱིལ།
- ༄༅། ། སྒྲོལ་མ་བསྡུས་པ་བཞུགས་སོ། །
- བཀྲ་ཤིས་འབྲས་དཀར། ༼འདྲ་བཤུས༽
- ༄༅།། སྒྲོལ་མ་ཉེར་གཅིག་དང་འགྲེལ་བཤད།
- ༄༅།། རོང་ཆེན་བསང་མཆོད་བསྐང་གསོལ་ཕྱོགས་བསྒྲིགས་རྒྱུན་མཁོའི་ཕྱག་ལེན་བདེ་ལེགས་ཉེར་འབྱུང་།།
- མཆོད་བཤད་བཀྲ་ཤིས་གཡང་འཁྱིལ།
- ༄༅།།བསམ་པ་ཡིད་བཞིན་འགྲུབ་པའི་སྨོན་ཚིག་ཡིད་བཞིན་ནོར་བུ་བཞུགས།
- ༄༅། །བག་བཤད་བསྡུས་པ་དགེ་ལེགས་ཀུན་འབྱུང་བཞུགས་སོ།
- རྟེན་འབྲེལ་བསྟོད་པ་བཞུགས་སོ།
- ༄༅།། རྒྱུན་སྤྱོད་ཁ་འདོན་ཁག་གཅིག།


text:
མི་རིགས་ས་ཁོངས་རང་སྐྱོང་ལམ་ལུགས་ཀྱི་གཞི་རྩའི་ངོ་བོ་གླེང་སྐབས། བོད་རང་སྐྱོང་ལྗོངས་མི་དམངས་འཐུས་མིའི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རེན་གཞོན་པ་ཐུབ་བསྟན་ཚེ་དབང་གིས་འདི་སྐད་དུ། མི་རིགས་ས་ཁོངས་རང་སྐྱོང་ལམ་ལུགས་ནི་རང་རྒྱལ་གྱི་རྩ་བའི་ཆབ་སྲིད་ལམ་ལུགས་ཤིག་ཡིན། དེ་ནི་ཀྲུང་གོ་གུང་ཁྲན་ཏང་གིས་མར་ཁེ་སི་རིང་ལུགས་ཀྱི་མི་རིགས་གཞུང་ལུགས་དེ་རང་རྒྱལ་གྱི་མི་རིགས་ཀྱི་དངོས་དོན་དང་ཟུང་དུ་སྦྲེལ་བའི་སྔར་མེད་གསར་གཏོད་ཅིག་ཡིན་པ་དང་། རྒྱལ་ཡོངས་ཀྱི་རིགས་སོ་སོའི་མི་དམངས་ཀྱི་ཐུན་མོང་གི་གདམ་གསེས་ཤིག་ཀྱང་ཡིན་ཞེས་གསུངས་པ་རེད།
བོད་རང་སྐྱོང་ལྗོངས་དབུ་བརྙེས་ནས་ལོ་འཁོར༤༠ལོན་པའི་ཚུན་ལ། བོད་ལྗོངས་ཀྱི་མི་རིགས་ཁག་གི་རིགས་སོ་སོའི་མི་དམངས་རྣམས་ཀྱིས་ཀྲུང་དབྱང་སྲིད་གཞུང་གི་འགོ་ཁྲིད་འོག་ཏུ། རྩ་ཁྲིམས་དང་མི་རིགས་ས་ཁོངས་རང་སྐྱོང་བཅའ་ཁྲིམས་ཀྱིས་སྤྲད་པའི་རང་ཁྱིམ་རང་བདག་གི་དབང་ཆ་ལག་བསྟར་བྱས་པ་ཡིས་བོད་ལྗོངས་ཀྱི་དབུལ་བོ་དང་རྗེས་ལུས་ཀྱི་རྣམ་པ་ཡོངས་སུ་བསྒྱུར་ཡོད་པ་དང་། རང་ཉིད་ཀྱི་དངོས་པོའི་རིག་གནས་འཚོ་བའི་ཆུ་ཚད་མཐོར་འདེགས་བཏང་ཡོད་ལ། མི་རིགས་ས་ཁོངས་རང་སྐྱོང་ལམ་ལུགས་དེ་བོད་ལྗོངས་ཉིད་དར་རྒྱས་དང་བརྟན་བརླིང་ཡོང་པའི་གཞི་རྩའི་ཁག་ཐེག་ཏུ་གྱུར་ཡོད་པ་རེད།
༡༩༦༥ལོའི་ཟླ༩པའི་ནང་དུ། བོད་རང་སྐྱོང་ལྗོངས་ཀྱི་སྐབས་དང་པོའི་མི་དམངས་འཐུས་མིའི་ཚོགས་ཆེན་གྱི་གྲོས་ཚོགས་ཐེངས་དང་པོ་འཚོགས་ཤིང་། སྐབས་དེར་བོད་རང་སྐྱོང་ལྗོངས་ཀྱི་ལས་ཁུངས་དང་དེ་མིན་འགོ་ཁྲིད་མཐའ་དག་བདམས་ཐོན་བྱུང་བ་དང་། བོད་རང་སྐྱོང་ལྗོངས་དངོས་སུ་དབུ་བརྙེས་པ་དངོས་སུ་ཁྱབ་བསྒྲགས་གནང་། ང་ཕོད་ངག་དབང་འཇིགས་མེད་ཉིད་བོད་རང་སྐྱོང་ལྗོངས་མི་དམངས་ཨུ་ཡོན་ལྷན་ཁང་གི་ཀྲུའུ་ཞིར་བདམས་ཐོན་བྱུང་བ་དང་། ཡར་ལངས་ཞིང་བྲན་སྐོར་ཞིག་གིས་བོད་རང་སྐྱོང་ལྗོངས་ཀྱི་རིམ་པ་སོ་སོའི་སྲིད་དབང་ལས་ཁུངས་ཀྱི་འགོ་ཁྲིད་ཀྱི་གོ་གནས་ཁུར་ཡོད་པ་དང་། དུས་དེ་ནས་བཟུང་བོད་ལྗོངས་མི་དམངས་ཀྱིས་རང་ས་གནས་ཀྱི་ལས་དོན་ལ་རང་བདག་དང་དོ་དམ་བྱེད་འགོ་བརྩམས་ཡོད་པ་རེད།
ཐུབ་བསྟན་ཚེ་དབང་གིས་གསར་འགོད་པར་འདི་སྐད་དུ། ༡༩༦༥ལོའི་ཟླ༩པའི་ཚེས༡ཉིན་ལྷ་སར་བོད་རང་སྐྱོང་ལྗོངས་ཀྱི་སྐབས་དང་པོའི་མི་དམངས་འཐུས་མིའི་ཚོགས་ཆེན་གྱི་གྲོས་ཚོགས་འཚོགས་པ་དེས་མི་དམངས་འཐུས་མི་ཚོགས་ཆེན་གྱི་ལམ་ལུགས་དང་། མི་རིགས་ས་ཁོངས་རང་སྐྱོང་ལམ་ལུགས་ཉིད་བོད་ལྗོངས་སུ་ཁྱོན་ཡོངས་ནས་དངོས་སུ་བརྟན་པོར་བཙུགས་ཡོད་པ་མཚོན་པ་དང་། ས་ཁུལ་ཡོངས་ཀྱི་མི་རིགས་ཁག་གི་རིགས་སོ་སོའི་མི་དམངས་ཀྱིས་ཡང་དག་པའི་སྒོ་ནས་མི་རིགས་ས་ཁོངས་རང་སྐྱོང་བཅའ་ཁྲིམས་སྤྱོད་འགོ་བརྩམས་ཤིང་། ལོ༤༠འགོར་བའི་ཚུན་དང་ལྷག་པར་དུ་བཅོས་སྒྱུར་བྱས་ནས་ལོ༣༠འགོར་བའི་ཚུན་ལ་ས་ཁུལ་ཡོངས་ཀྱི་མི་རིགས་ཁག་གི་རིགས་སོ་སོའི་མི་དམངས་ཀྱིས་ཏང་གི་འགོ་ཁྲིད་འོག་ཏུ། རྩ་ཁྲིམས་དང་མི་རིགས་ས་ཁོངས་རང་སྐྱོང་བཅའ་ཁྲིམས་ཀྱིས་སྤྲད་པའི་རང་ཁྱིམ་རང་བདག་གི་དབང་ཆ་ལག་བསྟར་བྱས་པས། ས་ཁུལ་ཡོངས་ཀྱི་རྣམ་པ་ཧྲིལ་བོར་གནམ་ས་བླ་འོག་བསྒྱུར་བ་ལྟ་བུའི་འགྱུར་ལྡོག་ཆེན་པོ་བྱུང་ཡོད་ཅེས་གསུངས་པ་རེད།
ཐུབ་བསྟན་ཚེ་དབང་གིས་འདི་སྐད་དུ། རང་ས་ཁུལ་དང་རང་མི་རིགས་ཀྱི་དོན་དངོས་ངོ་མར་གཞིགས་ནས་བྱ་བཞག་གལ་ཆེན་དག་གཏན་འབེབས་བྱེད་པའི་དབང་ཆ་ལྡན་པ་ནི།མི་རིགས་ས་ཁོངས་རང་སྐྱོང་ས་གནས་ཀྱིས་ཕན་འབྲས་ལྡན་པའི་སྒོ་ནས་རང་སྐྱོང་དབང་ཆ་སྤྱོད་པའི་མཚོན་ཚུལ་གཙོ་བོ་ཞིག་ཡིན་ཞིང་། བོད་རང་སྐྱོང་ལྗོངས་ལས་ཁུངས་ཀྱིས་རྒྱལ་ཇུས་དམངས་འཚོ་དང་མི་དམངས་མང་ཚོགས་ཀྱིས་ཧ་ཅང་སེམས་ཁུར་བྱེད་པའི་དོན་དག་དང་དཀའ་གནད་ཀྱི་གནད་དོན་ཐད་ལ་ཁྲིམས་སྲོལ་གྱི་ངོ་བོ་ལྡན་པའི་གྲོས་ཆོད་དང་གཏན་འབེབས་གནང་བ་ཡིན་ཞེས་གསུངས་པ་རེད།
བོད་ལྗོངས་གཞིས་ཀ་རྩེ་ས་ཁུལ་རྒྱལ་རྩེ་རྫོང་ལྕང་རྭ་ཞང་དཔལ་འབྱོར་ལྷུན་པོ་གྲོང་ཚོའི་རྒན་པ་བསྐལ་བཟང་དོན་གྲུབ་དང་ཚ་བོ་ཆུང་བ་ལྷ་སྐྱིད་གཉིས་མཉམ་གཅིག(༢༠༠༥ལོའི་ཟླ༦པའི་ཚེས༡༢ཉིན་པར་བླངས།)ཏུ་ཡོད་ཅིང་། བསྐལ་བཟང་དོན་གྲུབ་ན་གཞོན་སྐབས་སུ་རྒྱལ་རྩེ་འཕགས་ལ་གཞིས་ཀའི་ཞིང་བྲན་ཡིན་པ་དང་། རང་ལུས་རང་དབང་མེད་པ་དང་། གྲོད་པའང་མི་འགྲང་པ་རེད། ༡༩༥༩ལོའི་བོད་ལྗོངས་ཀྱི་དམངས་གཙོ་བཅོས་སྒྱུར་དང་། ནང་སྒོས་སུ་༡༩༦༥ལོར་བོད་རང་སྐྱོང་ལྗོངས་དབུ་བརྙེས་པའི་ཚུན་ལ། བསྐལ་བཟང་དོན་གྲུབ་ལ་ཡར་ལངས་བཅིངས་བཀྲོལ་ཐོབ་སོང་པ་རེད།


text:
ཡུ་རོབ་སེ་པན་གྱི་མངའ་ཁུལ་ཀེ་ཌ་ལོ་ནི་ཡ་(Catalonia) ཡི་རྒྱལ་ཡོངས་ཉིན་མོ་དང་བསྟུན་ནས། མི་མང་ས་ཡ་གཅིག་ལྷག་གིས་མངའ་ཁུལ་དེའི་རྒྱལ་ས་བྷར་སེ་ལོ་ནར་འཛོམས་ནས། རང་བཙན་མངོན་འདོད་ཀྱི་གོམ་བགྲོད་ལས་འགུལ་སྤེལ་ཡོད་འདུག་པ་དང་། ཟླ་༡༠ པའི་ཚེས་༡ ཉིན་གཏན་ཁེལ་བའི་རང་བཙན་གྱི་མང་མོས་འོས་བསྡུའི་འཆར་གཞིར་རྒྱབ་སྐྱོར་གྱི་རྣམ་པ་བསྟན་ཡོད་འདུག
ཟླ་༩ པའི་ཚེས་༡༢ ཉིན་རྒྱལ་སྤྱིའི་བརྒྱུད་ལམ་ཁག་ཏུ་གནས་ཚུལ་སྤེལ་གསལ། དེ་སྔོན་སི་པན་གཞུང་གི་རྩ་ཁྲིམས་ཁྲིམས་ཁང་གིས། ཀེ་ཌ་ལོ་ནི་ཡ་མངའ་ཁུལ་དེ་སི་པན་ནས་ཁ་བྲལ་དགོས་མིན་ཐད་ཀྱི་མང་མོས་འོས་བསྡུའི་འཆར་གཞི་དེ་ནི་ཁྲིམས་འགལ་ཡིན་སྐོར་བརྗོད་ཀྱང་། རང་བཙན་ལ་རྒྱབ་སྐྱོར་ཆེན་པོ་ཡོད་པའི་ཁེ་ཌ་ལོ་ནི་ཡའི་མངའ་ཁུལ་གཞུང་གིས། ཟླ་༡༠ པའི་ཚེས་༡ ཉིན་མངའ་ཁུལ་དེའི་མི་མང་གིས་རང་བཙན་དགོས་མིན་ཐད་མང་མོས་འོས་བསྡུ་བྱ་རྒྱུར་གཏན་འབེབས་བྱས་ཡོད་འདུག
ཟླ་༩ པའི་ཚེས་༡༡ ཉིན་ནི་ཕྱི་ལོ་༡༧༡༤ ལོར་རྒྱལ་ས་བྷར་སི་ལོ་ནར་ཁེ་ཌ་ལོ་ནི་ཡའི་དམག་མི་རྣམས། སི་པན་གྱི་དམག་མི་དང་དམག་ཤོར་ནས་བྷར་སི་ལོ་ན་ཤོར་བའི་དུས་དྲན་གྱི་ཉིན་མོ་ཞིག་ཡིན་པ་དང་། ལོ་ལྟར་ཉིན་དེར་རང་བཙན་མངོན་འདོད་ཡོད་མཁན་ཚོས་ལས་འགུལ་གཞི་རྒྱ་ཆེན་པོ་སྤེལ་གྱི་ཡོད་ཀྱང་། ཐེངས་འདིར་རང་བཙན་གྱི་མང་མོས་འོས་བསྡུ་སླེབས་ལ་ཉེ་བ་དང་བསྟུན། མི་མང་མཉམ་ཞུགས་ཀྱི་གྲངས་འབོར་དང་སེམས་ཚོར་ཡང་ཆེན་པོ་བྱུང་འདུག
སི་པན་གཞུང་གིས་མང་མོས་འོས་བསྡུ་དེ་བཀག་འགོག་བྱ་རྒྱུའི་སྡིགས་ར་སྐུལ་ཡོད་ཀྱང་། ཀེ་ཌ་ལོ་ནི་ཡའི་མངའ་ཁུལ་གྱི་རང་སྐྱོང་གཞུང་གིས་འོས་བསྡུ་དེ་འཆར་གཞི་ལྟར་འགྲོ་རྒྱུ་ཡིན་པ་ངེས་གཏན་བཟོས་འདུག་པ་དང་། བསམ་ཤོག་བསྡུ་ལེན་ཞིག་གི་གྲུབ་དོན་དུ་མངའ་ཁུལ་དེའི་མི་མང་ཕལ་ཆེ་བར་འོས་ཤོག་འཕེན་འཇུག་དགོས་པའི་བསམ་ཚུལ་ཡོད་འདུག དེ་བཞིན་ཟླ་༧ པའི་ནང་བསམ་ཚུལ་བསྡུ་ལེན་ཞིག་གི་གྲུབ་དོན་དུ། མི་མང་བརྒྱ་ཆ་༤༩.༤ ཡིས་རང་བཙན་ལ་རྒྱབ་སྐྱོར་མེད་པ་དང་བརྒྱ་ཆ་༤༡.༡ གིས་རྒྱབ་སྐྱོར་ཡོད་པ་རེད་འདུག
ཟླ་༩ པའི་ཚེས་༦ ཉིན་ཀེ་ཌ་ལ་ན་ཡའི་གྲོས་ཚོགས་ནང་རང་བཙན་ལངས་ཕྱོགས་འཛིན་མཁན་གྱི་སྲིད་དོན་ཚོགས་པ་ཁག་མཉམ་སྒྲིལ་ཐོག ཟླ་༡༠ པའི་ཚེས་༡ ཉིན་རང་བཙན་གྱི་མང་མོས་འོས་བསྡུ་བྱ་རྒྱུའི་ཁྲིམས་འཆར་ལ་མང་མོས་རྒྱབ་སྐྱོར་ཡོང་ཐུབ་པ་བྱུང་འདུག་ཀྱང་། སི་པན་གཞུང་གིས་ཐག་གཅོད་དེ་ནི་རྩ་ཁྲིམས་དང་མང་གཙོ་ལ་བརྩི་བཀུར་མ་བྱས་པ་ཡིན་པའི་སྐྱོན་བརྗོད་བྱས་ནས། ཁྲིམས་དང་ཆབ་སྲིད་ཀྱི་དབང་ཆ་ཡོང་རྫོགས་བེད་སྤྱད་ནས་མང་མོས་འོས་བསྡུ་དེ་བཀག་འགོག་བྱ་རྒྱུ་ཡིན་སྐོར་བརྗོད་འདུག
དེ་སྔོན་ཕྱི་ལོ་༢༠༡༤ ལོའི་ཟླ་༡༡ པའི་ཚེས་༩ ཉིན་རང་བཙན་གྱི་མང་མོས་འོས་བསྡུ་བྱས་ཡོད་པ་དང་། སྐབས་དེར་འོས་བསྡུ་མ་བྱས་པའི་ཉིན་ལྔ་ཡི་སྔོན་དུ། སི་པན་གྱི་རྩ་ཁྲིམས་ཁྲིམས་ཁང་གིས་འོས་བསྡུ་དེ་ནི་ཁྲིམས་འགལ་ཡིན་པའི་ཐག་གཅོད་བྱས་ཡོད་པ་རེད་དེ། འོས་བསྡུ་དེ་འཆར་གཞི་ལྟར་ཕྱིན་ཡོད་པ་རེད་འདུག གྲུབ་དོན་དུ་འོས་བསྡུ་མཉམ་ཞུགས་བྱེད་མཁན་ཁྲོད་བརྒྱ་ཆ་༨༠ ཡིས་རང་བཙན་ལ་རྒྱབ་སྐྱོར་བྱས་ཡོད་ཀྱང་། སྐབས་དེར་ཀེ་ཌ་ལ་ནི་ཡའི་མི་མང་འོས་བསྡུ་པའི་ཆ་རྐྱེན་ཚང་མཁན་མི་མང་ས་ཡ་༥.༤ ནས་མི་མང་ས་ཡ་༢.༣ ཡིས་མ་གཏོགས་མཉམ་ཞུགས་བྱས་མེད་པ་རེད་འདུག
ཁེ་ཌ་ལོ་ནི་ཡ་དེར་རང་སྐྱོང་གི་མི་ཚོགས་འབོད་པ་ལས། རང་སྐྱོང་གི་མངའ་ཁུལ་ཞེས་འབོད་སྲོལ་མི་འདུག་ཀྱང་། ཁུལ་དེར་རང་སྐྱོང་གི་གཞུང་དང་གྲོས་ཚོགས་ཡོད་པ་རེད་འདུག །
གསར་འགོད་པ་སྐལ་བཟང་དོན་གྲུབ།


text:
-ལྗངས་གཞོན།
མི་རིགས་ཤིག་གི་འཐབ་རྩོད་ནི་སྒྲིག་འཛུགས་བྱེ་བྲག་པ་ཞིག་དང་ཚོགས་སྡེ་དམིགས་བསལ་བ། ཆོས་ལུགས་རང་སྒར་བ་ཞིག་ཙམ་མ་ཡིན་པར་སྤྱི་ཚོགས་ཁྱོན་ཡོངས་དང་སྒྲིག་འཛུགས། ཚོགས་སྡེ་གང་ན་སུ་མཆིས་པ་ཚང་མའི་ཐུན་མོང་གི་འགན་འཁྲི་ཞིག་དང་། བོད་མི་གང་ཟག་སྒེར་མི་རེ་ངོ་རེ་ལ་ཡོད་པའི་གཡོལ་དུ་མེད་པའི་འོས་འགན་གལ་ཆེས་ཤོས་ཤིག་རེད། ངོ་བོ་དང་འགན་འཁྲིའི་གནས་བབ་དེ་འདྲ་ཞིག་གི་ཐོག་ནས་འཐབ་རྩོད་ཀྱི་གོ་རིམ་དང་ལག་ལེན་གྱི་རྣམ་པ་ཡང་རིགས་སྣ་ཚོགས་དང་ཕྱོགས་ངོས་གང་ས་ནས་ཡོང་མྱོང་པ་དང་འབྱུང་དགོས་པ་དོན་དངོས་ཡིན།
དོན་དངོས་ཀྱི་བོད་མིའི་འཐབ་རྩོད་རང་བཞིན་འདིའི་ཐད་ནས་བོད་མི་སྒེར་སོ་སོས་རང་ཉིད་ཀྱི་རྒྱལ་ཁབ་དང་མི་རིགས་ལ་བཟུང་བའི་བརྩེ་སེམས་དང་རྒྱལ་ཞེན། ཕུགས་བསམ། ལ་རྒྱ། འཐབ་རྩོད་རང་སྟེང་ནས་མངོན་པར་བྱེད་པའི་ད་ལྟའི་རྒྱ་རྒོལ་རང་སྲུང་ཟེར་ན་འདྲ་ནང་ཁུལ་རྡོག་ཏུ་འདྲིལ་བར་བྱ་བའི་སྒུལ་ཤུགས་ལྡན་པའི་ལས་འགུལ་ཏེ། བློས་གཏོང་གི་ཚད་རིམ་མཐོ་ཤོས་སུ་སླེབས་ཡོད་པ་ནི་རང་ལུས་མེ་སྲེག་གི་རླབས་རྒྱུན་འདི་རེད། འདི་ནི་གཞན་གྱི་སྐུལ་སློང་དང་གོ་སྒྲིག་མ་ཡིན་པར་བོད་མི་སྒེར་བ་སོ་སོ་རང་ཉིད་ཀྱིས་བློ་ཐག་ཆོད་པས་སྒོ་ནས་བརྩམས་དང་རྩོམ་བཞིན་པའི་རྒྱལ་རྒོལ་རང་སྲུང་གི་འཐབ་རྩོད་བླ་ན་མ་མཆིས་པ་ཞིག་རེད།
རྒྱལ་ཁབ་ཅིག་དང་མི་རིགས་ཤིག་གི་འཐབ་རྩོད་ཀྱི་ངོ་གདོང་ནས་བལྟས་ཡོང་པའི་སྐབས་སུ་བཙན་འཛུལ་བར་རྒོལ་བ་དང་ནང་ཁུལ་ལ་རྡོག་ཏུ་འདྲིལ་བ། ཕྱི་ཕྱོགས་ལ་སྒྲོག་པ་དང་རྒྱབ་སྐྱོར་དཔུང་གཉེན་འཚོལ་བ་སོགས་ཀྱི་རིམ་པ་མང་དག་ཅིག་ཡོད་ལ། དེ་དག་ལས་གལ་གནད་ཆེས་ཆེ་བ་ནི་ངོ་བོ་དང་རྣམ་པ་ཅི་རིགས་ཀྱི་སྒོ་ནས་བཙན་འཛུལ་བར་རྒོལ་བ་གཏོང་རྒྱུ་དང་རིགས་མཐུན་བོད་མི་ནང་ཁུལ་ལ་རྡོག་ཏུ་འདྲིལ་བར་བྱ་རྒྱུ་འདི་ཡིན། བཙན་འཛུལ་རྒྱ་དམར་ལ་རྒོལ་སྟངས་ཀྱི་རྣམ་པ་ནས་སྲིད་ཇུས་རང་བཞིན་དང་སྒྲིག་འཛུགས་རང་བཞིན། དམངས་ཁྲོད་རང་བཞིན། གང་ཟག་རང་བཞིན་བཅས་ཕྱོགས་གང་ས་ནས་སྟོབས་ཤུགས་ཐབས་ཇུས་འདྲ་མིན་བརྒྱུད་ཕ་རོལ་བའི་ནུས་སྟོབས་ལ་གཏོར་རྒོལ་དང་བཀའ་བཀོད་དུ་བསྡུ་མ་ཐུབ་པ། སྲིད་གཞུང་འཇིག་ཉེན་བཟོ་བ། སུན་པོ་བཟོ་བ། འུ་ཐུག་ཐབས་ཟད་ཀྱི་གནས་སུ་འདེད་པ་སོགས་དང་། ནང་ཁུལ་རྡོག་ཏུ་འདྲིལ་བར་རྒྱལ་ཞེན་གྱི་བསམ་བློ་སྐྲུན་པ། ཐུན་མོང་གི་ལྟ་བའི་རིན་ཐང(སྐད་ཡིག་རིག་གནས། ཆོས་ལུགས་དད་མོས། ཡུལ་སྲོལ་གོམས་གཤིས་སོགས) གོང་དུ་སྤེལ་བ། བཙན་འཛུལ་བའི་དབང་སྒྱུར་ལས་རྣམ་པར་རྒྱལ་བའི་བསམ་བློའི་སྟོབས་ཤུགས་དང་ཡིད་ཆེས་སྐྲུན་པ། རྒྱལ་གཅེས་དཔའ་མཛངས་ཅན་ལ་གཟི་བརྗིད་བསྟོད་པ། མི་རིགས་ཀྱི་བླ་བཙོང་བ་དང་རྒྱུག་ཁྱི། དགྲ་དང་ངན་འབྲེལ་བྱེད་མཁན། རྒྱལ་ཚོང་གི་ལས་སུ་ཞུགས་མཁན་ཚོ་མི་རིགས་ཀྱི་ཞབས་འདྲེན་པ་དང་སྤྱི་ཚོགས་ཀྱི་བཀག་རྡོ་རུ་ངོས་འཛིན་ཟུར་ཕུད་གཏོང་རྒྱུ་སོགས་ནི་རྒྱ་རྒོལ་རང་སྲུང་གི་འཐབ་རྩོད་ཀྱི་ཁ་ཕྱོགས་ས་ཡིན་དགོས།
བོད་མིའི་རང་ལུས་མེ་སྲེག་གི་འཐབ་རྩོད་འདི་ནི་ཐད་གར་རྒྱ་རྒོལ་རང་སྲུང་གི་ལས་འགུལ་གྱི་རྣམ་པ་ཞིག་ཆགས་ཡོད་ལ། མི་སྒེར་བའི་འཐབ་རྩོད་ཀྱི་རིམ་པ་ནས་བཤད་ན་བློས་དཔོག་དཀའ་བ་དང་། ད་སྔ་འཛམ་གླིང་གི་ལོ་རྒྱུས་ནང་མཐོང་དཀའ་བའི་བདེན་དོན་ལ་ཕྱོགས་པའི་འཐབ་རྩོད་ཀྱི་མེ་ལྕེ་གསོན་པོ་ཞིག་ཏུ་གྱུར་ཡོད།
བོད་ནང་དུ་རང་ལུས་མེ་སྲེག་རེ་བྱུང་འཕྲལ་རྒྱ་ནག་གཞུང་གིས་ཐ་ན་ཕུང་བོ་ཡན་ཆད་བཙན་འཁྱེར་བྱེད་འགྲོ་བ་དང་། རང་ལུས་མེ་སྲེག་གནང་མཁན་གྱི་ནང་མི་གཉེན་ཉེ་དང་། གྲོང་པ་ཁྱིམ་མཚེས་སོགས་ལ་དམ་དྲག་དང་ཁྲིམས་ཆད་གཅོད་པ། ཕྱིན་ཆད་རང་ལུས་མེ་སྲེག་མི་ཡོང་པའི་སྔོན་འགོག་གི་བཅའ་ཡིག་ཁྲིམས་ཆད་སྣ་ཚོགས་དྲིལ་བསྒྲགས་འགྲེམས་སྤེལ་བྱེད་པ། རང་ལུས་མེ་སྲེག་གནང་མཁན་གྱི་ཕུང་པོར་བདག་རྒྱག་སྲུང་སྐྱོབ་བྱས་པ་ཙམ་ལའང་རྡུང་རྡེག་བཙོན་འཇུག་བྱེད་པ། གནས་ཚུལ་ཕྱི་གྱར་གྱི་དོགས་གཞི་ཅན་ཚོ་འཇུ་བཟུང་ཁྲིམས་ཆད་གཅོད་པ་སོགས་ལས་བླུན་པོ་ཞིག་ཡིན་ནའང་རང་སྲེག་རྒྱ་རྒོལ་གྱི་ནུས་པ་ངོས་ཟིན་འཐོབ་དགོས་ངེས་རེད། དེ་བཞིན་བཙན་བྱོལ་དུ་དཔའ་བོ་ཐུབ་བསྟན་དངོས་གྲུབ་དང་དཔའ་བོ་འཇམས་དཔལ་ཡེ་ཤེས། བལ་ཡུལ་དུ་ཀརྨ་ངེས་སྟོན་རྒྱ་མཚོ་སོགས་ཀྱིས་རང་སྲེག་རྒྱ་རྒོལ་གནང་བར་རྒྱ་ནག་གཞུང་གིས་ཉེ་འཛུགས་སྐྱོན་བརྗོད་བྱས་པ་མ་ཟད་འབྲེལ་ཡོད་རྒྱལ་ཁབ་དག་ལའང་འདྲེ་ལག་བརྐྱངས་གང་ཐུབ་བྱས་ཡོད།
འོན་ཀྱང་། བློ་ཕམ་ཞིང་ཡིད་སྐྱོ་བ་ཞིག་ལ། དེང་སྐབས་བོད་རིགས་ནང་ཁུལ་དུ་རེ་ཟུང་གིས་རང་ལུས་མེ་སྲེག་ལ་གྲུབ་འབྲས་མེད་སྐོར་དང་། ཚེ་སྲོག་འཕྲོ་བརླག་ཡིན་ཚུལ། ཁོང་ཚོའི་རླབས་ཆེན་གྱི་བློས་གཏོང་ལ་གདེང་འཇོག་དང་དཔའ་བོའི་མཛད་རྗེས་སུ་དྲངས་པར་མི་འོས་པ་དང་ནོར་འཁྲུལ་དུ་གླེང་མཁན། རང་ལུས་མེ་སྲེག་མཚམས་ཞོག་ཟེར་བ་སོགས་རྒྱ་ནག་གཞུང་ལ་དགོས་པའི་སྐད་ཆ་བཤད་མཁན་ཡོང་གི་ཡོད་པ་དེ་ཚོ་དོན་དངོས་ལ་རྒྱུས་ལོན་མེད་པ་དང་འགན་མ་ཁུར་པའི་སྐད་ཆ་རེད་ལ། འཐབ་རྩོད་ཀྱི་གསོན་ཤུགས་ཉམ་ཉེས་སུ་འགྲོ་བའི་ཉེན་ཚབས་རང་བཞིན་གྱི་རྟགས་མཚན་ཞིག་ཀྱང་རེད། ང་ཚོ་སུ་ལའང་ཕ་རོལ་བར་ཚེ་སྲོག་བློས་གཏོང་བྱ་བར་སྐུལ་མ་གཏོང་པའི་དབང་ཚད་མེད་ལ་མ་གཏོང་རོགས་ཞེས་འབོད་སྐུལ་ཞུ་བའི་ཐོབ་ཐང་ཡང་མེད། དེ་བས་རང་ཉིད་སྐྱིད་ས་བདེ་ས་ནས་སྡོད་མཁན། ལུས་ལ་མེ་སྟག་ཆུང་ཆུང་ཞིག་འཐོར་ན་ཨ་ཚ་ཞེས་ས་ལྡིང་གནམ་ལྡིང་བྱེད་མཁན་དག་ལ་རང་ལུས་མེ་སྲེག་གནང་མཁན་ཚོའི་ཐད་འགྲིག་དང་ནོར་གྱི་བསམ་ཚུལ་འདོན་པའི་འོས་བབ་མེད།
ལྷག་པར་དུ་ཐེངས་འདིར་དཔའ་བོ་པ་སངས་དོན་གྲུབ་ཀྱི་མྱ་ངན་མཛད་སྒོའི་སྐབས་བཙན་བྱོལ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་བོད་ཕྱི་ནང་གཉིས་གང་ནས་ཡིན་ནའང་རང་ལུས་མེ་སྲེག་མ་གཏོང་རོགས་ཞེས་གསུངས་སོང་། གསུང་འདི་མ་འབྱོན་གོང་ངེས་པར་དུ་མ་མཐའ་གནད་དོན་གཉིས་ལ་དགོངས་པ་བཞེད་དགོས། གཅིག རང་ལུས་མེ་སྲེག་གནང་མཁན་ཚོས་སོ་སོའི་ཚེ་སྲོག་རྩ་ཆེན་པོ་ཡིན་པ་མ་ཤེས་པ་དང་སྒེར་གྱི་མཚན་སྙན་ཁེ་ཕན་ཆེད་དུ་མིན་པ་མཁྱེན་པའི་ཐོག་ནས་དེ་འདྲ་གསུང་ན་ཁྱོན་ཡོངས་ནས་ལྡོག་ཕྱོགས་ཀྱི་ཤུགས་རྐྱེན་ཅི་ཡོང་ལ་དགོངས་པ་བཞེད་དགོས། གཉིས། བོད་ཕྱི་ནང་གང་ཡིན་རུང་རང་ལུས་མེ་སྲེག་རེ་གནང་ཡོང་སྐབས་དྲི་བ་དང་བློ་འཚབ་དང་པོ་མི་རྗེ་སྲིད་སྐྱོང་མཆོག་རང་ཉིད་ལ་སླེབས་དགོས་པའི་དྲི་རྟགས་ཆེན་པོ་ཞིག་ཆགས་ཡོད། རྒྱུ་མཚན་ནི་ཁྱེད་དང་ཁྱེད་ཀྱིས་སྣེ་ཁྲིད་པའི་སྒྲིག་འཛུགས་འདི་ལ་འགན་ཡོད་པ་ནང་བཞིན་བོད་མིའི་སེམས་ཁོང་གི་དཀའ་སྡུག་སེལ་ཐུབ་ཀྱི་མེད་པ་དང་མངོན་འདོད་སྒྲུབ་ཀྱི་མེད་པའི་དབང་གིས་རང་ལུས་མེ་སྲེག་མུ་མཐུད་དུ་བྱུང་དང་འབྱུང་བཞིན་པར་དགོངས་པ་རེ་བཞེད་ཐུབ་ན་ཕྱིན་ཆད་ཕྱག་ལས་ག་རེ་གནང་དགོས་པ་དང་བཀའ་གསུང་ཅི་འདྲ་གནང་དགོས་མིན་ཐད་གསལ་ཁ་རེ་ཡོང་གི་རེད་དྲན་གྱི་འདུག
དེ་བས་ཚབས་ཆེ་བ་ཞིག་ལ། ” “བཙན་བྱོལ་ལ་ཡོད་པའི་བོད་མི་ཚོས་རང་ལུས་མེ་སྲེག་གཏོང་ཡ་དེ་ལ་ང་ཚོས་རྩ་བ་ནས་མོས་མཐུན་མེད” ཅེས་གསུངས་སོང་། དེ་ག་རེ་གསུང་གི་ཡོད་རེད་དམ། བཙན་བྱོལ་ནང་གི་བོད་མི་ཚོར་སོ་སོའི་རྒྱལ་ཁབ་དང་མི་རིགས་ཀྱི་འཐབ་རྩོད་ལ་བོད་ནང་གི་བོད་མི་ཚོ་ནང་བཞིན་འགན་ཁུར་བ་དང་བློས་བཏང་ན་འགྲིག་གི་མ་རེད། དེར་མོས་མཐུན་མེད་གསུང་གི་ཡོད་དམ། ཡང་ན་བཙན་བྱོལ་ལ་ཡོད་པའི་བོད་མི་ཚོའི་སེམས་ཁོང་ན་བཙན་འཛུལ་བའི་མཉའ་གནོན་ཐེབས་པའི་སྡུག་བསྔལ་དང་གཞིས་བྱིས་ལྷན་འཛོམས་ལ་རེ་སྒུག་གི་མངོན་འདོད། འཐབ་རྩོད་ཀྱི་ན་ཚ་མེད་པའམ་ཡོད་ན་མ་འགྲིག་པ་ཞིག་སྒྲུབ་ཀྱི་ཡོད་དམ། དེ་མིན་ན། བཙན་བྱོལ་བོད་མིའི་སྒྲིག་འཛུགས་ཀྱིས་བཙན་བྱོལ་དུ་ཡོད་པའི་བོད་མི་ཚོའི་ལུས་སེམས་ལ་དཀའ་སྡུག་མེད་པས་རང་ལུས་མེ་སྲོག་བཏང་ན་མོས་མཐུན་མེད་གསུང་གི་ཡོད་དམ། བཙན་བྱོལ་དུ་འགྲོ་བསྐྱོད་འཚོ་གནས་ཀྱི་རང་དབང་ཙམ་ཡོད་པ་དེ་ང་ཚོ་ཐོག་མར་བཙན་བྱོལ་ལ་ཡོང་དགོས་པའི་ཕུགས་འདུན་རེད་དམ། དེ་ཙམ་ལ་ཆོག་ཤེས་བྱེད་སྡོད་ན་འགྲིག་གམ། རྗེས་ཕྱོགས་བཙན་བྱོལ་ནས་རང་ལུས་མེ་སྲོག་བཏང་ན་དེ་བོད་ཀྱི་རྩ་དོན་ཆེད་བློས་གཏོང་གནང་པར་ངོས་འཛིན་གནང་གི་མིན་གསུང་གི་ཡོད་དམ། སྐུ་ངོ་མི་རྗེ་མཆོག གསུང་མ་འབྱོན་གོང་ལ་དགོངས་པ་རེ་བཞེད་ནས་གསུང་རོགས།
ད་རུང་སྲིད་སྐྱོང་དང་བཀའ་ཤག་ཕེབས་པ་དེ་བོད་པ་གཅིག་པ་ཡིན་པ་དང་ནང་པ་གཅིག་པ་ཡིན་པས་གདུང་སེམས་མཉམ་སྐྱེད་དུ་ཕེབས་ཡོད་ཚུལ་གསུང་གི་འདུག དེ་འདྲ་ཡིན་ན། བོད་མི་ནང་པ་མ་ཡིན་པ་ཞིག་སྟེ། བོན་པོ་དང་བོད་པ་ཁ་ཆེ། བོད་པ་ཡུ་ཤེ་ཆོས་ལུགས་ཡིན་མཁན་ཞིག་གིས་བོད་རྒྱལ་ཁབ་དང་མི་རིགས་ཀྱི་ཆེད་དུ་རང་ལུས་མེ་སྲེག་གནང་ན་ཕེབས་ཀྱི་མིན་ནམ། གདུང་སེམས་མཉམ་སྐྱེད་གནང་གི་མིན་ནམ།


text:
Saturday, April 18, 2009
ཕྱི་ལོ་ ༢༠༠༩ ༒ལོའི་རྒྱལ་སྤྱིའི་རང་དབང་དཔར་བསྐྲུན་གྱི་བྱ་དགའ།
༄༅། ད་ལྟ་དགུང་ལོ་ ༨༡ དུ་སོན་པའི་དཔར་པ་དཔལ་འབྱོར་ནོར་བུ་ལགས་སུ་ལྷ་ས་གྲོང་ཁྱེར་སྤྱི་བདེ་ཚན་པས་ཕྱི་ལོ་ ༢༠༠༨ ཟླ་ ༡༠ ཚེས་ ༣༡་ ཉིན་འཛིན་བཟུང་བྱས་རྗེས་ལྷ་སའི་འབྲེལ་ཡོད་ཁྲིམས་ཁང་ཞིག་ནས་དུས་ཡུན་ལོ་ངོ་ ༧ གྱི་ཁྲིམས་ཆད་བཏང་བའི་གནས་ཚུལ་ཐོན་ཡོད། ཉེ་ཆར་ཁོང་ལ་ཨ་རིའི་རྒྱལ་སྤྱིའི་རང་དབང་དཔར་བསྐྲུན་གྱི་བྱ་དགའ་ཐོབ་ཡོད་པ་དང། ཁོང་ནི་དེ་སྔ་ ༡༩༨༧ ལོ་དང་། ༡༩༩༠ ལོ་སོ་སོར་ཆབ་སྲིད་གནད་དོན་རྐྱེན་པས་བཙོན་ནང་ཚུད་མྱོང་ཡོད་འདུག
Subscribe to: Post Comments (Atom)


text:
ཕྱི་ཟླ་༡༠ ཚེས་༣༠ ཉིན་དྷ་ས་མེག་གྷན་ཉིན་མོའི་སློབ་གྲྭར་༧གོང་ས་མཆོག་གི་གསུང་རྩོམ་འགྲེམས་སྟོན་དང་། ཟམ་གདོང་རིན་པོ་ཆེས་དེབ་ཀློག་གི་རིན་ཐང་དང་ཤེས་ཡོན་ལ་འཇུག་ཚུལ་ཞེེས་པའི་བརྗོད་གཞིའི་ཐོག་གསུང་བཤད་གནང་ཡོད་པ་རེད།
༧གོང་ས་མཆོག་གི་གསུང་རྩོམ་འགྲེམས་སྟོན་གོ་སྒྲིག་པ་མགོན་པོ་རྒྱལ་གྱིས་ཁོ་རང་སྒེར་ངོས་ནས་༢༠༡༢ ལོ་ནས་ད་ལྟའི་བར་རྒྱ་གར་གྱི་ས་གནས་མི་འདྲ་བ་༥༠ ལྷག་གི་ནང་འགྲེམས་སྟོན་གོ་སྒྲིག་བྱས་ཡོད་པ་རེད། ཁོང་གིས་༧གོང་ས་མཆོག་གི་གསུང་རྩོམ་འདྲ་མིན་སྐད་ཡིག་༡༦ ལྷག་གི་ནང་ཡོད་པ་འཚོལ་སྒྲུབ་བྱས་ཡོད་པ་དང་། གོ་ཐོས་ལྟར་ན་སྐད་ཡིག་༦༠ ལྷག་གི་ནང་ཡོད་སྐོར། དེ་བཞིན་མུ་མཐུད་དེ་༧གོང་ས་མཆོག་གི་གསུང་རྩོམ་སྐོར་ལ་མཁས་པའི་བགྲོ་གླེང་། རིམ་པས་གོང་ས་མཆོག་སྐུ་ཕྲེང་རིམ་བྱོན་གྱི་གསུང་རྩོམ་བསྡུ་རུབ། ༧གོང་ས་མཆོག་གསུང་རྩོམ་འགྲེམས་སྟོན་ཁང་གསར་འཛུགས། ལོ་༡༥ ཞིག་གི་རྗེས་ནས་རྒྱལ་སྤྱིའི་༧ཏཱ་ལའི་བླ་མའི་དཔེ་མཛོད་ཁང་ཞིག་འཛུགས་རྒྱུའི་འཆར་གཞི་ཡོད་སྐོར་ངོ་སྤྲོད་གནང་སོང་།
ཟམ་གདོང་རིན་པོ་ཆེས་༧གོང་ས་མཆོག་གི་མཛད་འཕྲིན་སྤྱི་དང་། ཁོང་གི་ནང་ཆོས་དང་ཚན་རིག་སྐོར་གྱི་བཀའ་སློབ་རིམ་པ་གནང་བ་ཁྱད་དུ་འཕགས་པ་བྱུང་ཡོད་སྐོར་གསུངས་པ་དང་། དེ་ནས་དེབ་ཀློག་གི་རིན་ཐང་སྐོར་དང་འབྲེལ་ནས་གསུང་དོན། “དེབ་བཀླགས་ན་རིན་ཐང་ཡོད་པ་རེད་ཟེར་བ་ཡོངས་གྲགས་འདྲ་རེད། སློབ་སྦྱོང་བྱེད་པའི་རིམ་པ་དེ་དེབ་ཀློག་རྒྱུ་དང་། ཡང་ན་དགེ་རྒན་ས་ནས་ཉན་རྒྱུ་དེ་གཉིས་རེད། དེ་གཉིས་མ་ཡིན་པའི་ལམ་ཁ་གསུམ་པ་ཞིག་ཡོད་པ་མ་རེད། དགེ་རྒན་དུས་རྟག་ཏུ་རག་ཆོག་ཆོག་དང་། དུས་ཚོད་ཁོམ་པ། ག་དུས་ཡིན་ན་སོ་སོའི་འགྲམ་ལ་ཡོད་པ་ཁག་པོ་རེད། དེབ་དེ་དགེ་རྒན་སྟབས་བདེ་ཤོས་རེད། དགེ་རྒན་ཁ་ཤས་ཀྱིས་བཀའ་བཀྱོན་ཡང་གནང་གི་རེད། དེབ་ཀྱིས་བཀའ་བཀྱོན་གནང་གི་མ་རེད། ག་དུས་ཀློག་བསམ་ན་སོ་སོའི་སྔས་མགོ་ལ་བཞག་ན། ནུབ་ཕྱོགས་པའི་སློབ་མ་མང་པོས་དེབ་དེ་ལས་ཀར་འགྲོ་དུས་ཁྱེར་ནས་མེ་འཁོར་ནང་ཡར་མར་ལ་འགྲོ་དུས་ཀློག་གི་རེེད། མཚན་ལ་གཉིད་སད་པ་དང་ལྟ་ཆོག་ཆོག་རེད། དེབ་ཀློག་རིན་ཐང་ཆེན་པོ་རེད་ལ། ༧སྐྱབས་མགོན་རིན་པོ་ཆེའི་ཕྱག་དེབ་ནང་ནས་དམིགས་སུ་བཀལ་ནས། ནང་པའི་ཚན་རིག་དང་ནུབ་ཕྱོགས་པའི་ཚན་རིག་གི་རྣམ་གཞག་གི་དེབ་དང་། སྟོང་ལོ་གསར་པའི་བཟང་སྤྱོད། འཚོ་བ་བདེ་བའི་སྒྲུབ་པའི་ཐབས་ལམ། ཆོས་ལུགས་ལས་འདས་པའི་བཟང་སྤྱོད་དེ་ཚོ་བསམ་གྱིས་མི་ཁྱབ་པའི་དེབ་རེད། དེབ་དེ་ཚོ་མང་ཆེ་བ་བོད་ཡིག་ཐོག་ཡོད་པ་མ་རེད། ༢༠༡༧ ལོ་ནས་༢༠༢༧ ལོའི་བར་དུ་༧སྐྱབས་མགོན་རིན་པོ་ཆེའི་དེབ་དབྱིན་ཡིག་ཐོག་ཡོད་པ་༢༠ ཞིག་བོད་ཡིག་ཐོག་བསྒྱུར་རྒྱུའི་ལས་གཞི་ཡོད་པ་རེད། དེང་སྐབས་ན་གཞོན་ནང་དབྱིན་ཡིག་ཤེས་མཁན་མང་བ་ཡོད་པས། དེབ་དེ་ཚོ་ངེས་པར་དུ་མཇལ་ན་ཡག་པོ་ཡོད། ཤེས་ཡོན་ལ་དེ་ལས་ལྷག་པའི་འཇུག་ཚུལ་ཞིག་ཡོད་པ་མ་རེད་”ཅེས་གསུངས་སོང་།
ཤེས་ཡོན་ལ་འཇུག་ཚུལ་སྐོར་དང་འབྲེལ་ནས་ཟམ་གདོང་རིན་པོ་ཆེས་མུ་མཐུད་གསུང་དོན། “ང་ཚོའི་སྲོལ་རྒྱུན་གྱི་སློབ་སྦྱོང་ལ་འཇུག་ཚུལ་དེ་ཚུལ་གནས་ཐོས་དང་བསམ་ལྡན་པའི། སྒོམ་པ་ལ་ནི་རབ་ཏུ་སྦྱོར་ཞེས་ཐོག་མར་བཟང་སྤྱོད་ཡག་པོ་དང་། དེ་ནས་ཐོས་པ། དེ་རྗེས་བསམ་པ་དེ་དགོས་རེད། དེང་སྐབས་ཤེས་ཡོན་ལ་འཇུག་ཚུལ་གྱི་རིམ་པ་དེ་ཐོས་པ་རྐྱང་རྐྱང་རེད། དེས་འགྲིག་བསྡད་ཡོད་པ་རེད། དེང་སྐབས་ཐོས་པ་སྟབས་བདེ་པོ་རེད། དྲ་རྒྱ་དང་ཝེ་ཆ་ཊི་(འཕྲིན་ཕྲན་)ཡོད་རེད། ཧ་ལམ་ཆུ་ཚོད་༢༤ རིང་ཐོས་པ་བསག་ཆོག་གི་རེད། ཡིན་ཡང་ནང་པའི་མངོན་པའི་གཞུང་ལུགས་ནང་ཐོས་བྱུང་གི་ཤེས་རབ་དེ་རང་གི་ཤེས་རབ་མ་རེད་གསུངས་ཡོད་པ་རེད། གཞན་ལ་གཡར་བའི་ཤེས་རབ་རེད། བུ་ལོན་ཁུར་ནས་འདུག་རྒྱུ་རེད། ཐོས་པའི་ཤེས་རབ་གཅིག་པུ་ཡིན་ན་སོ་སོ་ལ་ཕན་ཐོགས་ཡོད་མ་རེད། བསམ་བྱུང་གི་ཤེས་རབ་དེ་རང་ཉིད་ཀྱི་ཤེས་རབ་རེད་གསུངས་ཡོད་པ་རེད། སྤྱིར་དེབ་བཀླག་རྒྱུ་གལ་ཆེན་པོ་དང་། ལྷག་པར་དུ་༧སྐྱབས་མགོན་རིན་པོ་ཆེའི་ཕྱག་དེབ་དེ་ཚོ་ཀློག་རྒྱུར། བོད་པ་ཞིག་ཡིན་པའི་ཆ་ནས། ང་རང་ཚོ་༧རྒྱལ་བ་རིན་པོ་ཆེར་དད་པ་ཡོད་མཁན་ཞིག་ཡིན་ན། དེང་སྐབས་དད་པ་མེད་མཁན་མང་དུ་ཕྱིན་པའི་སྐབས་འདྲ་རེད། མང་ཆེ་བ་དད་པ་ཡོད་མཁན་ཡིན་པས། རྒྱུ་མཚན་ཤེས་པའི་དད་པའི་ཐོག་འགྲོ་ཆེད་གསུང་རྩོམ་དེ་ཚོ་མཇལ་ན། ངེས་པ་ཞིག་རྙེད་རྒྱུ་རེད་”ཅེས་གསུངས་སོང་།།
གསར་འགོད་པ་ཆོས་ཉིད་འོད་ཟེར།


text:
དུས་རབས་གསར་པར་ཁུང་ཧྥན་སན་གྱི་སྙིང་སྟོབས་མུ་མཐུད་རྒྱུན་འཛིན་བྱེད་བཞིན་ཡོད་ཅིང་། ཚེས་19ཉིན། གློག་བརྙན《མི་བཟང་དཔོན་བཟང་ཁུང་ཧྥན་སན》ཞེས་པ་པར་རྒྱག་འགོ་ཚུགས་མཛད་སྒོ་ལྷ་སར་འཚོགས་པ་རེད།
པར་རྒྱག་འགོ་ཚུགས་མཛད་སྒོའི་ཐོག་གློག་བརྙན་དེའི་གསར་རྩོམ་དང་འཁྲབ་སྟོན་པ་ཚོས་ཁུང་ཧྥན་སན་ལ་ལྷད་མེད་ཀྱི་དམངས་གཅེས་བརྩེ་སེམས་དང་། ལྷག་བསམ་རྣམ་དག་གིས་དམངས་ལ་ཞབས་འདེགས་ཞུ་བའི་བསམ་པ། དམངས་རྣམས་ཕྱུག་འགྱུར་ཡོང་བའི་འདུན་པ་དྲག་པོ་བཅས་ཡོད་པ་རེད། ཁུང་ཧྥན་སན་ལྟ་བུའི་དུས་རབས་འབྱེད་པའི་མི་སྣ་འདི་འདྲ་ཞིག་འབྲི་བཞེངས་བྱེད་པ་ནི་གསོན་ཉམས་ལྡན་པའི་དོན་དངོས་ཀྱི་དགོས་མཁོ་སྐོང་བ་ཞིག་རེད་ལ། དེང་སྐབས་དུས་རབས་ཀྱི་དགོས་མཁོ་དང་འཚམ་པ་ཞིག་ཀྱང་རེད། དེར་བརྟེན། གློག་བརྙན་འཁྲབ་བཟོ་ཚོགས་ཆུང་གི་མི་སྣས་གློག་བརྙན་པར་གཞི་བཟོ་སྒྲིག་ཧྲིལ་པོའི་ཁྲོད་ཕྱར་བ་གྲུ་འདེགས་ཀྱིས་ལེགས་བཅོས་ཡང་ཡང་བྱེད་པ་དང་། འཁྲབ་གཞུང་འཐུས་སྒོ་ཚང་དུ་གཏོང་བ། ཡག་ཐོག་ཡག་བརྩེགས་ཡོང་བ་བཅས་བྱས་ནས་གློག་བརྙན་འདི་བསམ་བློའི་རང་བཞིན་དང་། སྒྱུ་རྩལ་རང་བཞིན། ལྟ་རིན་ཡོད་པ་བཅས་གཅིག་ཏུ་བསྡུས་པའི་ཕུལ་བྱུང་བརྩམས་ཆོས་སུ་འགྱུར་རྒྱུར་བརྩོན་ལེན་བྱ་རྒྱུ་ཡིན་ཞེས་བཤད་པ་རེད།


text:
བྱ་ཁྱུང་དགོན་པ།
སྤེལ་དུས 2017-08-24
ཡོང་ཁུངས། ཀྲུང་གོའི་བོད་རིག་པ།
རྩོམ་པ་པོ། བུ་ཆུང་གིས་བསྒྲིགས།
དགེ་ལྡན་བསྟན་པའི་མ་དགོན་བྱ་ཁྱུང་ཐེག་ཆེན་ཡོན་ཏན་དར་རྒྱས་གླིང་ནི། མདོ་སྨད་ཙོང་ཁ་བདེ་ཁམས་ཀྱི་ས་འཛིན་ཙོང་ལ་རིང་མོར་ཉིན་སྲིབ་ཀྱིས་ཕྱེ་བའི་ཡུལ་ཁམས་ལ་ལྷོ་བྱང་གི་ཆ་གཉིས་ལས། ལྷོ་ཕྱོགས་ཀྱི་ཆར་རྨ་ཀླུང་དལ་གྱིས་འབབ་པའི་ཉེ་འགྲམ། ད་ལྟ་ཧྭ་ལུང་རྫོང་ཁོངས་ཀྱི་བྲག་ཁྱུང་ཞེས་པའི་སར། རྗེ་ཙོང་ཁ་པའི་ཡོངས་འཛིན་ཤར་ཕྱོགས་རིགས་པའི་དཔའ་བོ་ཆོས་རྗེ་དོན་གྲུབ་རིན་ཆེན་གྱིས་(༡༣༠༩-༡༣༨༥)བོད་རབ་བྱུང་དྲུག་པའི་བགྲང་བྱ་ཉེར་གསུམ་པ་སྤྱི་ལོ་(༡༣༤༩)ས་གླང་ལོར་བཏབ་ཅིང་། ད་ལྟའི་བར་ལོ་དྲུག་བརྒྱ་བཞི་བཅུ་ལྷག་ཕྱིན།
ཆོས་སྡེ་འདིར་དགོན་མ་ལག་ཉི་ཤུ་རྩ་ལྔ་ཡོད་པར་གསུངས་ལ། དུས་འཁོར་གྲྭ་ཚང་། རྒྱུད་པ་གྲྭ་ཚང་། སྨན་པ་གྲྭ་ཚང་། མཚན་ཉིད་གྲྭ་ཚང་བཅས་གྲྭ་ཚང་བཞི། གཞན་ཡང་གསེར་གདུང་ཆེན་མོའི་ལྷ་ཁང་། ལྷ་ཁང་ཆེན་མོ། གསེར་གདུང་ཆུང་ངུའི་ལྷ་ཁང་། འདུ་ཁང་ཆེན་མོ། ཨ་ར་པ་ཙའི་སྒྲུབ་ཁང་ངམ་འཇམ་དབྱངས་སྒྲུབ་ཁང་། དཔར་ཁང་ཆེན་མོ། སྒར་ཆེན་བཞི་སོགས་ཐོག་ཁར་རྒྱ་ཕིབས་དང་རི་དྭགས་ཆོས་འཁོར་གྱིས་མཛེས་པའི་གཙུག་ལག་ཁང་མང་བོ་ཡོད་ལ། སྐུ་རྟེན་དུ། ཆོས་རྗེ་དོན་གྲུབ་རིན་ཆེན་གྱི་སྐུ་གདུང་གསེར་དངུལ་གྱིས་བཏུམས་པ། རྒྱལ་བ་དགེ་འདུན་རྒྱ་མཚོའི་དངོས་སློབ་ཨ་གྲོ་ཆོས་རྗེའི་སྐུ་གདུང་། རྡོ་རྗེ་ཕག་མོ་རང་བྱོན་དུ་གྲགས་པ། རྗེ་སྐུ་བཀྲ་ཤིས་དོ་ཁ་མ། བྱམས་པ་ཆུ་གཟིགས་མ། ཐུབ་པ་གྲོང་འབྱོན་མ་སོགས་དང་། གསུང་རྟེན་དུ། སྡེ་དགེ་བཀའ་འགྱུར། སྣར་ཐང་བསྟན་འགྱུར། སྟག་ཚང་ལོ་ཙཱ་བའི་ཐུགས་དམ་ཡུམ། ཅོ་ནེའི་བཀའ་འགྱུར། གཞན་ཡང་མདོ་སྔགས་རིག་གནས།མཚན་ཉིད་ཡིག་ཆ། རྒྱན་འཇུག་མཛོད་རྩ། རྗེའི་གསུང་འབུམ། མཛོད་འདུལ་ཕར་ཕྱིན། དྲང་ངེས་བློ་རྟགས་སོགས་པོ་ཏི་སྟོང་ཕྲག་ལས་བརྒལ་བ་བཞུགས་ཤིང་། ཐུགས་རྟེན་དུ། ཆོས་རྗེ་དོན་གྲུབ་རིན་ཆེན་གྱི་སྐུ་ནང་རྟེན་དུ་བཞུགས་པའི་མཆོད་རྟེན་ཆེན་མོ། སངས་རྒྱས་འཁོར་བ་འཇིག་རྟེན་གི་ཚེམས་བཞུགས་པར་གྲགས་པའི་ཙན་དན་གྱི་མཆོད་རྟེན་གཉིས། ཐར་ཤུལ་དགེ་འདུན་ཆོས་སྐྱོང་རྒྱ་མཚོའི་ཚེམས་སྙིང་བོར་བཞུགས་པའི་རྣམ་རྒྱལ་མཆོད་རྟེན། བདེ་ཁང་བའི་སྐུ་གདུང་མཆོད་རྟེན་སོགས་ཐུགས་རྟེན་ཆེ་ཆུང་བཅུ་ཕྲག་ལྷག་ཡོད་ཅིང་། གྲྭ་བཙུན་ཆེས་མང་དུས་ཆིག་སྟོང་ལྔ་བརྒྱ་འདུས་པར་བརྗོད་པས། མདོ་སྨད་ཀྱི་དགོན་པ་ཆེ་གྲས་ཤིག་ལགས།


text:
ཆུ་བཟང་བློ་བཟང་བསྟན་པའི་རྒྱལ་མཚན།
- བྱམས་པ་འཕྲིན་ལས།
ཆུ་བཟང་བློ་བཟང་བསྟན་པའི་རྒྱལ་མཚན་ཞེས་པ་ནི། རབ་བྱུང་བཅུ་གཅིག་པའི་དགའ་བ་ཞེས་པ་ཆུ་འབྲུག་ (སྤྱི་ལོ་1652) ལོར་སྐུ་འཁྲུངས། བཙན་པོ་དོན་གྲུབ་རྒྱ་མཚོ་ཡོངས་འཛིན་དུ་བསྟེན་ནས་སྐུ་འབུམ་དུ་གསན་སྦྱོང་དང་། དེའི་རྗེས་དབུས་སུ་ཐུགས་གཉེར་ལ་ཕེབས་རྗེས་རྩེད་ཐང་དུ་གྲྭ་སྐོར་མཛད། སྐུ་འབུམ་མཁན་ཁྲིར་བཞུགས་སྐབས་ཁོང་གི་ཐུགས་དགོངས་ལ་གདན་ས་ཆེན་པོ་འདིར་རྗེ་རྒྱལ་བ་གཉིས་པས་ཉམས་སུ་བསྟར་བའི་མདོ་སྔགས་རབ་འབྱམས་ཀྱི་གཞུང་ལུགས་ལ་བཤད་དང་སྒྲུབ་པའི་འཆད་ཉན་གྱི་སྲོལ་བཟང་ཚུགས་ནས་དར་རྒྱས་སུ་ཡོད་ཐོག སྒྲ་སྙན་ངག་ས་རིས་སོགས་དུས་འཁོར་གྲྭ་ཚང་གི་ཁོངས་སུ་འདུས་པ་ཡིན་མོད། འོན་ཀྱང་གསོ་རིག་གི་ཕྱོགས་སུ་སྔར་རྗེ་བླ་མ་མཆོག་གིས་སྨན་བླ་གཉིས་པ་ཚལ་པ་དཀོན་ཅོག་སྐྱབས་དྲུང་ནས་སྨན་དཔྱད་ཡན་ལག་བརྒྱད་པ། རྒྱུད་བཞི་གསན་སྦྱོང་གནང་བའི་རྣམ་ཐར་དེ་མ་ཉམས་པར་ཕྱི་རབས་རྣམས་ཀྱི་བརྒྱུད་འཛིན་བྱེད་རྒྱུ་གལ་ཆེ་ཞིག་རེད་དགོངས་ནས་རབ་བྱུང་བཅུ་གཉིས་པའི་བོང་བུ་ཞེས་པ་ལྕགས་ཡོས་ (སྤྱི་ལོ་1711) ལོ་ལ་ཆུ་བཟང་རིན་པོ་ཆེའི་བཀའ་ལས། དོན་དུ་གསོ་རིག་གྲྭ་ཚང་བཙུགས་པ་ཡིན་ཀྱང་རེ་ཞིག་མིང་ལ་སྔགས་པ་གྲྭ་ཚང་ཞེས་ཐོགས་གསུངས།
འདུས་ཚོགས་དང་ལས་སྣེ་རྣམས་དང་གྲོས་མཐུན་བྱུང་སྟེ་ཞབས་དྲུང་ཆེ་བ་ངག་དབང་བློ་བཟང་པ་ཁྲིར་བསྐོས་གནང་མཛད། དེ་དུས་མཚོ་སྔོན་གྱི་དཔོན་ཁག་དུ་མས་སྦྱིན་བདག་བྱས་ཏེ་སྔགས་པ་གྲྭ་ཚང་འདུ་ཁང་བརྒྱན་གྲངས་ཉེར་ལྔ་སྟེང་ཤོད་དང་བཅས་པ་གསར་བསྐྲུན་བྱས། ཆུ་བཟང་རིན་པོ་ཆེས་བཅའ་ཡིག་བརྩམས་ནས་གནང་བ་སོགས་སྨན་དཔྱད་ཀྱི་བསྟན་པ་དར་རྒྱས་ཡོང་བར་ཐུགས་བསྐྱེད་བཟང་པོའི་སྒོ་ནས་འཕྲིན་ལས་བསྐྱངས་པ་སོགས་དང་། ཆུ་བཟང་སྐུ་ཕྲེང་གཉིས་པ་འདི་སྤྱིར་རིག་གནས་མཐའ་དག་དང་། ཁྱད་པར་གཞུང་རབ་འབྱམས་ལ་མཁྱེན་པའི་ཕུལ་དུ་ཕྱིན་པར་བརྟེན་རྒྱལ་བ་སྐུ་ཕྲེང་བདུན་པ་སྐལ་བཟང་རྒྱ་མཚོའི་ཡོངས་འཛིན་ཡང་མཛད་མྱོང་།
རྗེས་སུ་གསེར་ཁོག་དགོན་པའི་ཁྲི་པ་ལས་ཐོག་ཡིན་སྐབས་ཆུ་སྟག་ (སྤྱི་ལོ་1722) ལོ་དང་ཆུ་ཡོས་ (སྤྱི་ལོ་1723) ལོར་མཚོ་སྔོན་དུས་ཟིང་འཛོམས་པར་བརྟེན། ཆུ་བཟང་རིན་པོ་ཆེ་ཁོང་གིས་འཁྲུགས་ལོང་གི་ནང་ལ་མི་ལེགས་པའི་ཉེས་པ་ཅུང་ཟད་ཙམ་ཡང་བསགས་མེད་ཀྱང་། བཀྲ་མི་ཤིས་པར་བྱ་རྡོག་དགོན་གྱི་བླ་མ་གསེར་ཏོག་པ་གླིང་ཏ་ཡེ་ཆོས་རྗེ་སོགས་ཀྱིས་དམག་དཔོན་བྱས་པས་རྒྱ་ལ་འཁྲུག་པ་བསླངས་སྟབས། དེ་ཚོའི་ཉེས་པ་རྣམས་དགོན་གྱི་ཁྲི་པ་ལས་ཐོག་པར་ཕོག་ནས་སྐུ་འདས། འཇམ་དབྱངས་བཞད་པ་སྐུ་ཕྲེང་གཉིས་པ་ཀུན་མཁྱེན་འཇིགས་མེད་དབང་པོས་མཛད་པའི་སྐུ་འབུམ་གདན་རབས་མུ་ཏིག་ཕྲེང་བར། ཆུ་བཟང་གོང་མ་བློ་བཟང་བསྟན་པའི་རྒྱལ་མཚན་གྱིས་སྨན་པ་གྲྭ་ཚང་འཛུགས་པར་མཛད་ཀྱང་། བར་སྐབས་སུ་མཚོ་སྔོན་གྱི་འཁྲུག་པའི་དབང་གིས་མ་གནས་སོ་ཞེས་པའང་རྒྱུ་མཚན་དེ་ལྟར་ཡིན།
དེ་རྗེས་དུས་རེ་ཞིག་གི་རྗེས་སུ་ཟི་ལིང་ཏོར་གེ་ཨམ་བན་གྱིས་སྔར་གྱི་སྔགས་པ་གྲྭ་ཚང་དེ་དོན་དུ་ཨེམ་ཆི་གྲྭ་ཚང་ཡིན་པ་དེའི་ཕྱིར་སྔགས་གྲྭའི་མིང་བསྒྱུར་ཏེ་སྨན་པ་གྲྭ་ཚང་ཟེར་ན་བཙུགས་ཆོག་པའི་བཀའ་གནང་བ་ལྟར། སྐུ་འབུམ་མཁན་པོ་ལས་ཐོག་པ་སེར་བྱས་ཚུལ་ཁྲིམས་རིན་པོ་ཆེ་ནས་རབ་ཉིའི་སྣ་ཚོགས་དབྱིག་ཅེས་པ་ཤིང་སྦྲུལ་ (སྤྱི་ལོ་(1725) ལོར་ཨེམ་ཆི་སྙན་གྲགས་ཅན་སྨན་པའི་སློབ་དཔོན་དུ་བསྐོ་བཞག་དང་། སྔར་གྱི་བཅའ་ཡིག་གི་དགོངས་དོན་བཞིན་སྨན་པ་གྲྭ་ཚང་གསར་འཛུགས་གནང་། དེ་ནས་སྒོ་མོ་ཚོ་འགུ་རྟག་ཕྱུག་འཕྲིན་ལས་རྒྱ་མཚོ་སོགས་སྨན་པའི་ཁྲི་རབས་ཁ་ཤས་སོང་བའི་རྗེས་སུ་ཆུ་བཟང་བསྟན་པའི་རྒྱལ་མཚན་གྱི་སྐུ་སྐྱེ་ཆུ་བཟང་སྐུ་ཕྲེང་གསུམ་པ་ངག་དབང་ཐུབ་བསྟན་དབང་ཕྱུག་ཅེས་པ་གསོ་རིག་ལ་མཁྱེན་རྒྱ་ཡངས་པ་དང་། སྐུ་འབུམ་སྨན་པ་གྲྭ་ཚང་སླར་འཛུགས་ཕྱོགས་སུའང་ཁོང་གི་བཀའ་དྲིན་ལྷག་པར་ཆེ་བའི་སྐོར་རྣམ་ཐར་དཔག་བསམ་ལྗོན་བཟང་ནང་དུ་གསལ། ཁོང་གི་གསུང་རྩོམ་པོད་གཅིག་གི་ནང་སྨན་གྱི་བཀའ་རྩོམ་ཡང་ཡོད་པར་སྣང་། ཆུ་བཟང་སྐུ་ཕྲེང་བཞི་པ་ལྕང་སྐྱའི་སྐུ་མཆེད་དུ་འཁྲུངས་པ་བློ་བཟང་ཐུབ་བསྟན་རབ་རྒྱས་འདི་པས་ཀྱང་སྨན་གྱི་གཞུང་ལ་ཐོས་བསམ་མཛད་པའི་ལོ་རྒྱུས་མཆིས། ཆུ་བཟང་སྐུ་ཕྲེང་ལྔ་པ་བློ་བཟང་ཐུབ་བསྟན་བཤད་སྒྲུབ་ཉི་མ་ཞེས་པས་མ་ཡང་པཎྟིཏ་ནས་གསོ་རིག་གསན་ཞིང་སྨན་གྱི་ལག་ལེན་རིན་ཆེན་སྦྱོར་བ་སོགས་ཕྱག་བཞེས་དང་འབྲེལ་སྔོན་གྱི་སྨན་ཐང་དང་། རོ་བཀྲའི་དཔེ་རིས་རྣམས་ལ་ཁ་སྐོང་དང་གསར་བཟོ་གནང་། གསུང་རྩོམ་པོད་བཞིའི་ནང་དུ་སྨན་གྱི་ངོས་འཛིན་དང་། འཁྲུངས་དཔེ། ལུས་ཐིག་གི་དཔེ་རིས་སོགས་གསལ་པོར་བསྟན་པའི་བརྩམས་དཔེ་མང་པོ་བཞུགས། ཁོང་གི་སློབ་བརྒྱུད་བྲ་ཏི་བློ་གསལ་དང་། པ་རི་བླ་མ་སོགས་གྲགས་ཆེ་བའི་སྨན་རམས་པ་དུ་མ་བྱུང་ཞིང་། དེའི་ནང་ནས་དགེ་བཤེས་དམ་ཆོས་རྒྱ་མཚོ་སོགས་གསོ་རིག་ཕྱོགས་ཀྱི་གསུང་རྩོམ་ཅན་ཡང་མང་དག་བྱོན་ནོ།། །།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་ཞུས།
མཐའ་མའི་འདོན་ཐེངས་།: 12.12.2017 ཉིན། 3:42 PM<< སྔ་མ།